text:
1ሓሣ ዒ ኬኤዛዖ፦ “ሴርዴሴ ሺኢጲፆ ማኣሮ ኪኢታንቻሢም ሂዚ ጌዒ ፃኣፔ፤ ሓይ፡ ላንካዎ ፆሲኮ ዓያኖንሢና ላንካዎ ዦኦጎንሢ ኩጫ ዓርቄሢ ኬኤዜያኬ፤ ማዾ ታ ኔኤኮ ዔራኔ፤ ሱንፆና ኔኤኒ ዋሊኬ፤ ጋዓንቴ ኔ ሓይቄያኬ። 2ዬያሮ ጴጬ! ኔኤኮ ማዻ ታ ፆዛሢ ቤርታ ፒዜ ማዔም ታ ዴንቂባኣሢሮ ሓይቃኒ ዑኪ ዓኣ፥ ዓቴ ባኮ ኔኤኮ ዶዲሼ። 3ዓካሪ ኔ ቤርታ ዎዚጉዴ ዔራቶ ዔኬያታቶዋ ሃሣ ዋይዜያታቶዋ ማሊ ጶቂሢ ካፔ፤ ጎሞዋ ኔኤኮ ቡኡፄ፤ ጋዓንቴ ኔ ጴጪባኣያ ማዔቴ ዉሲጉዲ፥ ኔ ዔሩዋንቴ ታ ሙካንዳኣኬ፤ ዎማ ዎዴ ታ ሙካንዳቴያ ኔ ዔራዓኬ። 4ጋዓንቴ ፔኤኮ ማኣዓሢ ኪንቂሲባኣ፥ ዻካ ዻካ ዓሲ ኔኤና ዎላ ሴርዴሴይዳ ዓኣኔ፤ ታኣና ዎላ ዔያታ ዓኣዻንዳያ ኮይሳያታሢሮ ቦኦሬ ማኣዖ ማይንቲ ታኣና ዎላ ዔያታ ዓኣዻንዳኔ። 5ዖሎና ባሼሢ፡ ዔያቶ ጉዲ ቦኦሬ ዓፒላ ማይንታንዳኔ፤ ሱንፆ ዒዛኮ ታኣኒ ታ ዓዶና ኪኢታንቾናም ዔርዛንዳኔ፤ ናንጊና ናንጋ ዓሶኮ ሱንፃ ፃኣፒንቲ ዓኣ፥ ናንጎ ማፃኣፖይዳፓ ሱንፆ ታ ዒዛኮ ባይዛዓኬ። 6‘‘ሺኢጲፆ ማኣሮም ዓያና ጋዓ ባኮ ዋይዛ ዋይዚ ዓኣሢ ዋይዞንጎ!” ጌዔኔ። 7ሓሣ ኬኤዛዖ፦ “ፒላዴልፒያ ሺኢጲፆ ማኣሮ ኪኢታንቻሢም ሂዚ ጌዒ ፃኣፔ፤ ሓይ፡ ፆሲም ዱማዼያ ሃሣ ጎኔ ማዔ፥ ካኣቲ ዳውቴ ቁልፖ ኩጫ ዓርቄሢ ኬኤዜያኬ፤ ዒዚ ቡሌሢ ዖኦኒያ ዎዹዋሴ፤ ዒዚ ዎዼሢ ዖኦኒያ ቡሉዋሴ። 8ማዾ ታ ኔኤኮ ዔራኔ፤ ሓይሾ፡ ዖኦኒያ ዎዻኒ ዳንዳዑዋ ቡሊንቴ ካራ ታ ኔ ቤርታ ጌሤኔ፤ ዎልቃ ኔኤኮ ዻካ ማዔሢ ታ ዔራኔ፤ ማዔቴያ ታ ቃኣሎ ኔ ካፔኔ፤ ታ ሱንፆዋ ኔ ‘ዔሩዋሴ’ ጌይ ሃሺባኣሴ። 9ዓካሪ ዓይሁዴ ማዒባኣዖ ‘ኑ ዓይሁዴኬ’ ጋዓ ዓሶና ፃላሄ ዓሲ ማዔዞንሢና ሃሣ ሉኡቃዞንሢ ሙኪ ኔ ቶኮ ዴማ ሎኦሚ ኔም ዚጋንዳጉዲ ታ ማሃንዳኔ፤ ታ ኔና ናሽካያታሢ ዔያታ ዔራንዳጉዲ ታ ማሃንዳኔ። 10‘ጊቢ ዳንዳዓያ ማዔ’ ታ ኔም ጌዔሢ ኔ ካፔሢሮ ሳዖይዳ ናንጋ ዓሳ ዎይታቴያ ዛጋኒ ጌዒ ዓጮ ቢያይዳ ሙካንዳ ሜታሢዳፓ ታ ኔና ካፓንዳኔ። 11ታኣኒ ዑኬና ሙካንዳኔ፤ ቦንቺ ኔም ዒንጎ ባኮ ዖኦኒያ ኔሲ ዔኩዋጉዲ ኔኤኮ ዓኣ ባኮ ዶዲሺ ዓርቄ። 12ዖሎና ባሼሢ፡ ታ ፆዛሢኮ ጌኤዦ ማኣሮይዳ ቱርቱሮ ታ ዒዛ ማሃንዳኔ፤ ዬካፓ ዒ ዓጊጻዓኬ፤ ታ ፆዛሢኮ ሱንፆና ታ ፆዛሢኮ ካታሞ ሱንፆ ዒዛይዳ ታ ፃኣፓንዳኔ፤ ዬና ካታሜላ ጫሪንጮ፥ ታ ፆዛሢ ኮራፓ ኬዳንዳ ዓኮ ዬሩሳላሜኬ፤ ታኣኮዋ ዓኮ ሱንፆ ዒዛ ዑጻ ታ ፃኣፓንዳኔ። 13‘‘ሺኢጲፆ ማኣሮም ዓያና ጋዓ ባኮ ዋይዛ ዋይዚ ዓኣሢ ዋይዞንጎ!” ጌዔኔ። 14ሓሣ ዒ ኬኤዛዖ፦ “ሎዶቂያ ሺኢጲፆ ማኣሮ ኪኢታንቻሢም ሂዚ ጌዒ ፃኣፔ፤ ሓይ፡ ጎኔ ማዔያ፥ ጉሙርቂንታያ፥ ጎኔ ማርካ ማዔያ፤ ሃሣ ፆሲ ማዢንታ ቢያ ዒዛ ዛሎና ማዔሢ ኬኤዜያኬ፤ 15ኔኤኮ ማዾ ታ ዔራኔ፤ ሺሜታቴ ሺሜ፥ ዖይዺታቴያ ኔ ዖይዺቱዋሴ፤ ኔኤኒ ሺሜ ሃንጎ ዖይዺታቴ ኮሺታዖ ዓቴኔ፤ 16ያዺ ኔ ማዑዋዖ ጉሪ ቦልዕ ቦልዕ ጋዓያታሢሮ ዻንጋፓ ታ ኔና ጩታኒኬ፤ 17‘ታኣኒ ዖርጎቺኬ፤ ሚርጌ ቆሎ ታኣኮ ዓኣኔ፤ ታኣም ፓጬ፥ ዓይጎ ባኣዚያ ባኣሴ’ ኔ ጋዓኔ፤ ጋዓንቴ ኔ ሜታዻያ፥ ማንቃቶና ዓሲኮ ዎልቃ ጌላያ፥ ዔኤቢባኣ ማንቆ፥ ዓኣፒ ባይቄያ፤ ሃሣ ካሎታሢያ ኔ ኔና ዔሩዋሴ፤ 18ኔኤኒ ዖርጎጫኒ፡ ታሞይዳ ዓጊንቲ ጎኑማ ዔርቴ ዎርቆንታ ኔኤኮ ቦርሳ ካሉሞ ዓኣቻኒ ቦኦሬ ዓፒላንታ ታ ጊዳፓ ኔ ሻንቃንዳጉዲ፥ ዛጋኒያ ዓኣፖ ቲሽኮ ዼኤሾ ኔ ሻንቂ ቲሽካንዳጉዲ ታ ኔና ዞራኔ። 19ታኣኒ ናሽካዞንሢ ቢያ፡ ሜቶ ዒንጊ ጎራኔ፤ ዬያሮ ዶዴ፤ ጎሞዋ ኔኤኮ ቡኡፄ። 20ሓይሾ፡ ታኣኒ ካራ ዔቂ ‘ማኣሪ ዓሲዮ’ ጌይ ዔኤሊንታኔ፤ ዖኦኒያ ታኣኮ ዑኡዞ ዋይዚ ካሮ ታኣም ቡሌቴ ዒዛ ባንሢ ታ ጌሊ ዒዛና ዎላ ሙኡዚ ሙዓንዳኔ፤ ዒዚያ ታኣና ዎላ ሙዓንዳኔ፤ 21ታኣኒ ዖሎ ባሺ ታ ዓዶና ዎላ ታ ዓዶኮ ካኣቱሞ ዖይታ ዴዔሢጉዲ፥ ዖሎ ባሼሢያ ታኣና ዎላ ታ ካኣቱሞ ዖይቶይዳ ታ ዴይሣንዳኔ። 22‘‘ሺኢጲፆ ማኣሮም ዓያና ጋዓ ባኮ ዋይዛ ዋይዚ ዓኣሢ ዋይዞንጎ!” ጌዔኔ።
Copyright
Learn More


c: text/html

text:
ኣብ ኤርትራ ተኣሲሮም ዘለዉ ጋዜጠኛታት ኩነታቶም ከምዘይፈልጥ ዝገልጽ`ቲ ትካል፡ ኣብ ኢትዮጵያ ህላዌኦም ዘይፍለጥ ክልተ ኤርትራውያን ጋዜጠኛታት`ውን ብቀይሕ-መስቀል ክብጽሑ ጸዊዑ
ሚንስትሪ ወጻኢ ኣሜሪካ፡ ላዕላዋይ ቤትፍርዲ ኢትዮጵያ፡ ኣብ ልዕሊ ጋዜጠኛ እስክንድር ነጋን ኣባል ተቓወምቲ ኣንዱኣለም ኣራገን ዝተበየነ ፍርዲ ክጸንዕ ምውሳኑ፡ ንኣመሪካ ብዓሚቕ ኸምዘሕዘና ሎሚ ኣፍሊጡ`ሎ።
“እቲ ሎሚ ተወሲዱ ዘሎ ስጉምቲ ፡ ንጸረ ሽበራ ሕጊ ተጠቒምካ ኣብ ልዕሊ ነቐፍቲ መንግስቲ ኢትዮጵያ ፖሊቲካዊ ፍርዲ ምሃብ`ዩ” ኢሎም ምኽትል ወሃብቃል ሚንስትሪ ወጻኢ ዩ.ኤስ።
ኣብ ሁማን ራኡትስ ዋች ሓላፊት ጉዳይ ኣፍሪቃ ለስሊ ልፍኮ፡ ብዛዕባ`ቶም ኣብ ኢትዮጵያ ተኣሲሮም ዘለዉ ክልተ ኤርትራውያን ጋዜጠኛታት, ተስፋልደት ኪዳነን ሳልሕ ጋማን፡ ብጣዕሚ ኣተሓሳሲቡና`ሎ ትብል።“መንግስቲ ኢትዮጵያ ዓለም-ለኸ ተዓዘብቲ ክበጽሖም ከፍቅድ ንጽውዕ”።
ብዛዕባ ኹነታት ኣብ ኤርትራ ተኣሲሮም ዘለዉ ጋዜጠኛታት ዝሓወሰ ምሉእ ጸብጻብ ኣብ ምልክት ድምጺ ብምጥዋቕ ምስማዕ ይክኣል።

robotstxt: allowed

filter: keep


text:
መልሲ ሕቶታት መጽሓፍ ቅዱስ
ንሞት የሱስ ክንዝክሮ ዘሎና ስለምንታይ ኢና፧
ሞት የሱስ ኣብ ታሪኽ እቲ ኣዝዩ ኣገዳሲ ዝዀነ ፍጻመ እዩ፣ የሱስ ንሰብኣዊ ህይወት ናብቲ ዝነበሮ ፍጽምና ንምምላስ እዩ ሞይቱ። ሰብ፡ ሕማቕ ነገራት ናይ ምግባር ዝንባለ ዘለዎን ዚሓምምን ዚመውትን ኰይኑ ኣይተፈጥረን። (ዘፍጥረት 1:31) እንተዀነ ግና፡ ብሰሪ ሓደ ሰብኣይ ማለት ኣዳም፡ ሓጢኣት ናብ ዓለም ኣተወ። የሱስ ድማ ካብ ሓጢኣትን ሞትን ንኼድሕነና ህይወቱ ሃበ።—ማቴዎስ 20:28፣ ሮሜ 6:23 ኣንብብ።
ኣምላኽ ንወዱ ምእንታና ንኺመውት ናብ ምድሪ ብምልኣኽ፡ ሓለፍ ዝበለት ፍቕሪ ኣርኣየ። (1 ዮሃንስ 4:9, 10) የሱስ ንሰዓብቱ፡ ቅጫን ወይንን ገይሮም ብሕጽር ዝበለ በዓል ንሞቱ ኺዝክርዎ ኣዘዞም። ዓመት ዓመት ነዚ በዓል እዚ ምብዓልና ነቲ የሆዋን የሱስን ዜርኣዩና ፍቕሪ፡ ሞሳና እንገልጸሉ መገዲ እዩ።—ሉቃስ 22:19, 20 ኣንብብ።
ካብቲ ቕጫን ወይንን ኪወስዱ ዘለዎም መን እዮም፧
የሱስ ንደቀ መዛሙርቱ ሞቱ ኺዝክሩ ኺነግሮም ከሎ፡ ብዛዕባ ሓደ ኺዳን ወይ ስምምዕ ተዛረበ። (ማቴዎስ 26:26-28) እዚ ድማ ንዕኦምን ውሱን ቍጽሪ ንዘለዎም ካልኦትን ምስኡ ኣብ ሰማይ ነገስታትን ካህናትን ናይ ምዃን ኣጋጣሚ ኸፈተሎም። ብሚልዮናት ዚቝጸሩ ሰባት ንሞት የሱስ ዜብዕልዎ እኳ እንተዀኑ፡ ካብቲ ቕጫን ወይንን ዚወስዱ ግና እቶም ኣብቲ ኺዳን እቱዋት ዚዀኑ ጥራይ እዮም።—ራእይ 5:10 ኣንብብ።
ኣብዘን ዝሓለፋ 2000 ዓመት፡ የሆዋ ነገስታት ንዚዀኑ ሰባት ኪሓሪ ጸኒሑ እዩ። (ሉቃስ 12:32) እዚኣቶም፡ ምስቶም ኣብ ምድሪ ንዘለኣለም ዚነብሩ ኺነጻጸሩ ኸለዉ ብቑጽሪ ሒደት እዮም።—ራእይ 7:4, 9, 17 ኣንብብ።
ብዝያዳ ፍለጥ
ዝኽሪ ሞት የሱስ
ብሚልዮናት ዚቝጸሩ ሰባት፡ ዝኽሪ ሞት የሱስ ኬብዕሉ ዓመት ዓመት ይእከቡ እዮም። እዚ ኣገዳሲ በዓል እዚ ብኸመይ ኪጸልወካ ኸም ዚኽእል ክትምሃር ተዓዲምካ ኣለኻ።
እቲ ኻብ ኵሉ ዝበለጸ ውህበት ኣምላኽ ዝዀነ በጃ
በጃ እንታይ እዩ፧ ንዓኻኸ ብኸመይ ይጠቕመካ፧


text:
የሆዋ፡ ኣምላኽ ፍቕሪ እዩ
“ኣምላኽ ፍቕሪ እዩ።”—1 ዮሃንስ 4:8, 16።
መዝሙር፦ 18, 51
1. ቀንዲ ባህርይ ኣምላኽ እንታይ እያ፧ ነዚ ብምፍላጥካኸ እንታይ ይስምዓካ፧
እቲ ብድራኸ መንፈስ ኣምላኽ እተጻሕፈ ቓል ዝዀነ መጽሓፍ ቅዱስ፡ “ኣምላኽ ፍቕሪ እዩ” ይብለና። እወ፡ ፍቕሪ ሓንቲ ኻብተን ዜደንቓ ባህርያት የሆዋ ጥራይ ዘይኰነትስ፡ ኣምላኽ ባዕሉ እውን “ፍቕሪ እዩ።” (1 ዮሃ. 4:8) ፍቕሪ ቀንዲ፡ ማለት ኣገዳሲት ባህርዩ እያ። የሆዋ ፍቕሪ ኣላቶ ጥራይ ዘይኰነስ፡ ኵለንትናኡ እውን ፍቕሪ እዩ። እቲ ፈጣሪ ዅሉ ግኡዝን ህያውን ፍጥረታት፡ ኣምላኽ ፍቕሪ ኸም ዝዀነ ምፍላጥሲ ኽሳዕ ክንደይ ባህ ዜብል ኰን እዩ! ኵሉ ነገራት በዛ ባህርይ እዚኣ ተደሪኹ እዩ ዚገብሮ።
2. ፍቕሪ ኣምላኽ እንታይ እያ እተረጋግጸልና፧ (ኣብዛ ገጽ እዚኣ ዘላ ስእሊ ርአ።)
2 እታ ኣምላኽ ዘላቶ ሓያል ፍቕሪ፡ ኣምላኽ ንደቂ ሰብ ዘለዎ ዕላማ ብዝበለጸ መገዲ ኸም ዚፍጽሞ፡ ተገዛእቱ ዝዀኑ ዅሎም ድማ ብዙሕ ጥቕሚ ኸም ዚረኽቡ ተረጋግጸልና እያ። ንኣብነት፡ የሆዋ ብፍቕሪ ተደሪኹ፡ “በቲ ዝሸሞ ሰብኣይ [የሱስ ክርስቶስ] ኣቢሉ ንዓለም ብጽድቂ ዚፈርደላ መዓልቲ ወሲኑ ኣሎ።” (ግብ. 17:31) እዚ ኸም ዚፍጸም ድማ ክንተኣማመን ንኽእል ኢና። እቶም ዘንቀዱን እዙዛትን ሰባት ዚረኽብዎ ፍርዲ ንዘለኣለም ዚቕጽል ናይ ሓቂ እተባረኸ መጻኢ ኼምጽኣሎም እዩ።
ታሪኽ እንታይ እዩ ኣረጋጊጹ፧
3. ኣምላኽ ንደቂ ሰብ እንተ ዘየፍቅሮም ነይሩ፡ ህይወት እንታይ ምመሰለት፧
3 ኣምላኽ ንደቂ ሰብ እንተ ዘየፍቅሮም ነይሩ፡ ህይወት እንታይ ክትመስል ከም እትኽእል እሞ ሕስብ ኣብሎ። ነዚ ንምፍላጥ፡ ሕማቕ ታሪኽ እዛ በቶም እቲ ጨካንን ቍጡዕን ኣምላኻ ዝዀነ ሰይጣን ድያብሎስ ዚቈጻጸሮም ደቂ ሰብ እትግዛእ ዓለም ምርኣይ ጥራይ እኹል እዩ። (2 ቈረ. 4:4፣ 1 ዮሃ. 5:19፣ ራእይ 12:9, 12 ኣንብብ።) እዚ ኸኣ፡ ኣምላኽ ንፍጥረቱ ብፍቕሪ እንተ ዘይመርሖ ነይሩ፡ መጻኢና ኽሳዕ ክንደይ ሕማቕ ከም ዚኸውን የርእየና እዩ።
4. የሆዋ ነቲ ኣብ ልዕሊ ጽድቃዊ ኣገዛዝኣኡ እተላዕለ ዕልወት ግዜ ዘፍቀደ ስለምንታይ እዩ፧
4 ድያብሎስ ካብ ኣገዛዝኣ የሆዋ ኺዓሉ ኸሎ፡ ነቶም ቀዳሞት ሰብኣይን ሰበይትን እውን ኣሰሩ ኺስዕቡ ጸልይዎም እዩ። ንቕንዕናን ንጽድቅን ልዑላውነት ኣምላኽ ኣብ ሕቶ ኣእትይዎ እዩ። በዚ ኸምዚ ድማ፡ ሰይጣን ኣገዛዝኣኡ ኻብ ኣገዛዝኣ ፈጣሪኡ ኸም ዚሓይሽ ገይሩ ቘጺሩ እዩ። (ዘፍ. 3:1-5) የሆዋ ንሰይጣን፡ ሓቅነት እቲ ዘልዓሎ ጕዳይ ንምርግጋጽ ኪፍትን እኳ እንተ ፈቐደሉ፡ ከምኡ ኺገብር እተፈቕደሉ ንግዜኡ እዩ። የሆዋ በታ ዓባይ ጥበቡ ኣቢሉ፡ ኪገዝእ ብቕዓት ዘለዎ ብዘይካኡ ኻልእ ከም ዘየለ ብንጹር ምእንቲ ኺቃላዕ እኹል ግዜ ኺሓልፍ ፈቒዱ እዩ። እቲ ዜሕዝን ታሪኽ ደቂ ሰብ ከኣ፡ ሰይጣን ኰነ ደቂ ሰብ ነቲ ዜድልየና ጽቡቕ ኣገዛዝኣ ኼምጽኡ ኸም ዘይክእሉ ኣርእዩ እዩ።
5. ታሪኽ ደቂ ሰብ ብንጹር ዘረጋገጾ ነገር እንታይ እዩ፧
5 ኣብ ዝሓለፈ 100 ዓመት፡ ኣብ መንጎ ሃገራት ኣብ እተገብረ ውግእ ልዕሊ 100 ሚልዮን ሰባት ሞይቶም እዮም። ኣብዚ ግዜ እዚ፡ ኵነታት ዓለም እናበኣሰ ይኸይድ ኣሎ። ቃል ኣምላኽ እውን፡ “ኣብተን ዳሕሮት መዓልትታት” እዚ ስርዓት እዚ፡ ‘እኩያትን ኣምሰሉታትን ናብ ዝገደደ ምስ በጽሑ’ ኸምኡ ኸም ዚኸውን ተነብዩ ነይሩ እዩ። (2 ጢሞ. 3:1, 13) “ጐይታየ፡ መገዲ ሰብ ካብ ርእሱ ኸም ዘይኰነ፡ እቲ ዚመላለስውን ስጓሜኡ ኬቕንዕ ዓቕሚ ኸም ዜብሉ፡ እፈልጥ አሎኹ” ዚብል ቃላት መጽሓፍ ቅዱስ ክሳዕ ክንደይ ሓቂ ምዃኑ ታሪኽ ኣረጋጊጹ እዩ። (ኤር. 10:23) እወ፡ የሆዋ ንደቂ ሰብ ካብኡ ተፈልዮም ንርእሶም ኬመሓድሩ ዚኽእሉሉ ኽእለት ወይ መሰል ሂቡ ኣይኰነን ፈጢርዎም።
6. ኣምላኽ ንግዜኡ እከይ ኪህሉ ምፍቃዱ እንታይ ጥቕሚ ኣለዎ፧
6 ኣምላኽ ንግዜኡ እከይ ኪህሉ ምፍቃዱ፡ ኣገዛዝኣ ደቂ ሰብ ከንቱ ኸም ዝዀነ ንምርኣይ ጥራይ ዘይኰነስ፡ ካልእ ሰፊሕ ዕላማ እውን ኣለዎ። ከምኡ ምግባሩ፡ ኣገዛዝኣ ኣምላኽ ጥራይ ኪዕወት ከም ዚኽእል ዜረጋግጽ ነባሪ ምስክር ኣቕሪቡ እዩ። የሆዋ ንእከይን ንገበርቲ እከይን ምስ ኣጥፍአ፡ ነቲ ፍቕራዊ ኣገዛዝኣ ኣምላኽ ዚብድህ እንተ ተላዒሉ፡ ኣምላኽ ኪዕገሶ ኣይከድልዮን እዩ። ከመይሲ፡ ነቶም ዓለወኛታት ቀልጢፉ ንምጥፋእ፡ ነቲ ኣብ ታሪኽ ደቂ ሰብ ዘጋጠመ ነገራት ከም ብቑዕ ምኽንያት ገይሩ ኺጥቀመሉ ይኽእል እዩ፣ እከይ ከም ብሓድሽ ኪህሉ ድማ ኣይኪፈቅድን እዩ።
ፍቕሪ የሆዋ ድሮ ተራእዩ
7, 8. የሆዋ ዓባይ ፍቕሩ ዘርኣየሉ ገለ መገድታት እንታይ እዩ፧
7 የሆዋ ብእተፈላለየ መገዲ ዓባይ ፍቕሩ ኣርእዩ እዩ። ንኣብነት፡ ግዝፊ ዩኒቨርስ እሞ ሕሰብ። ቢልዮናት ከዋኽብትን ፕላነታትን ዝሓዙ ብቢልዮናት ዚቝጸሩ ጋላክሲታት ኣለዉ። ኣብዚ ዘለናዮ ጋላክሲ ሊሐ ካብ ዚርከቡ ኸዋኽብቲ ሓንቲ ጸሓይ እያ፣ ብዘይካኣ ኸኣ፡ ኣብ ምድሪ ዘለዉ ህያዋን ፍጥረታት ኪነብሩ ኣይምኸኣሉን ነይሮም። እዚ ዅሉ ፍጥረታት፡ የሆዋ፡ ኣምላኽ ከም ዝዀነን ከም ሓይልን ጥበብን ፍቕርን ዝኣመሰለ ባህርያት ከም ዘለዎን ዜረጋግጽ መርትዖ እዩ። እወ፡ “እቲ ብግብሩ ዚፍለጥ ዘይርአ ባህርዩ ዀነ ናይ ዘለኣለም ሓይሉን ኣምላኽነቱን፡ ካብ ፍጥረት ዓለም ኣትሒዙ ብንጹር ይርአ እዩ።”—ሮሜ 1:20።
8 የሆዋ ኣብ ምድሪ ነቶም ኣብኣ ኺነብሩ ኢሉ ዝፈጠሮም ፍጥረታቱ ዜድልዮም ዘበለ ነገራት ፈጢሩሎም እዩ። ንደቂ ሰብ፡ ጽብቕቲ ገነትን ፍጹም ኣእምሮን ንዘለኣለም ኪነብር ዚኽእል ሰብነትን ሂብዎም እዩ። (ራእይ 4:11 ኣንብብ።) ብዘይካዚ፡ ‘ምሕረቱ ንዘለኣለም ስለ ዚነብር፡ ንዅሉ ስጋ ይምግብ እዩ።’—መዝ. 136:25።
9. ሓድሓደ ግዜ፡ የሆዋ ብዘይካ ፍቕሪ እንታይ ባህርይ እዩ ዜርኢ፧ ስለምንታይከ፧
9 የሆዋ ኣምላኽ ፍቕሪ ኸም ዝዀነ ገሊጹ ጥራይ ዘይኰነስ፡ ክፉእ ከም ዚጸልእ እውን ሓቢሩ እዩ። ንኣብነት፡ መዝሙር 5:4-6 ብዛዕባ የሆዋ፡ “ብረሲእነት ባህ እትብል ኣምላኽ ኣይኰንካን . . . ንገበርቲ እከይ ዘበሉ ትጸልኦም” ይብል። ወሲኹ ድማ፡ “እግዚኣብሄር ንደመኛን ንጠባርን ይፍንፍኖም” ይብል።
መወዳእታ እከይ ቀሪቡ
10, 11. (ሀ) የሆዋ ንእኩያት እንታይ ኪገብሮም እዩ፧ (ለ) የሆዋ ነቶም ዘንቀዱ ዓስቢ ዚህቦም ብኸመይ እዩ፧
10 የሆዋ፡ ኣምላኽ ፍቕሪ ስለ ዝዀነን ክፍኣት ስለ ዚጸልእን፡ እቲ ብዛዕባ ኣገዛዝኣኡ እተላዕለ ጕዳይ ንዕኡ ብዜዕግብ መገዲ መዕለቢ ምስ ተገብረሉ፡ እከይ ካብ ምድርን ካብ ካልእ ክፍሊ ዩኒቨርስን ኬጥፍእ እዩ። ቃል ኣምላኽ፡ “እኩያት ኪጸንቱ እዮም፡ ንእግዚኣብሄር ዚጽበይዎ ግና ንምድሪ ኺወርስዋ እዮም። . . . ቅሩብ ጸኒሑ እቲ ረሲእ የሎን፡ . . . ጸላእቲ እግዚኣብሄር ድማ ከም ጌጽ ሸኻ እዮም፡ ኪበኑ፡ እወ፡ ከም ትኪ ኺበኑ እዮም” ኢሉ ይመባጻዕ እዩ።—መዝ. 37:9, 10, 20።
11 በቲ ኻልእ ሸነኽ ድማ፡ ቃል ኣምላኽ፡ “ጻድቃን ንሃገር ኪወርስዋ፡ ኣብኣውን ንዘለኣለም ኪነብሩ እዮም” ኢሉ እውን ይመባጻዕ እዩ። (መዝ. 37:29) እዞም ቅኑዓት ሰባት እዚኣቶም፡ “ብብዝሒ ሰላም . . . ደስ ኪብሎም እዩ።” (መዝ. 37:11) እቲ ፈቃር ኣምላኽና ዅሉ ሳዕ ብዛዕባ ረብሓ እሙናት ኣገልገልቱ ስለ ዚሓስብ፡ እዚ ኺፍጸም እዩ። መጽሓፍ ቅዱስ፡ “ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ። እቲ ቐዳማይ ሓሊፉ እዩ” ይብለና። (ራእ. 21:4) ነቶም ንፍቕሪ ኣምላኽ ሞሳ ዘሎናን ንዕኡ ኸም ገዛኢና ጌርና እንእዘዞን ዘበልናስ፡ ከመይ ዝበለ ዜደንቕ መጻኢ ዀን እዩ ዚጽበየና ዘሎ!
12. መንቅብ ዘይብሉ ሰብ ከመይ ዝበለ እዩ፧
12 ቃል የሆዋ፡ “ንፍጹም ሰብሲ ጠምቶ፡ እዚ ሰብ እዚ ዳሕራዩ ሰላም እዩ እሞ፡ ነዚ ቕኑዕ ርአዮ። በደልቲ ግና ኵላቶም ኪጠፍኡ እዮም፡ ረሲኣንውን ዳሕራዮም ኪቝረጽ እዩ” ይብለና። (መዝ. 37:37, 38) “ፍጹም ሰብ” ወይ መንቅብ ዘይብሉ ሰብ፡ ንየሆዋን ንወዱን ይፈልጦም፡ ፍቓድ ኣምላኽ ድማ ይገብር እዩ። (ዮሃንስ 17:3 ኣንብብ።) ነቲ ኣብ 1 ዮሃንስ 2:17 ዚርከብ፡ “ዓለም ከኣ ትሓልፍ እያ ዘላ፡ ትምኒታ እውን ከምኡ፣ እቲ ፍቓድ ኣምላኽ ዚገብር ግና ንዘለኣለም ይነብር” ዚብል ቃላት ብቝም ነገር እዩ ዚርእዮ። መወዳእታ ዓለም ኪቐርብ ከሎ ድማ፡ ብህጹጽ ‘ንየሆዋ ኽንጽበዮን መገዱ ኽንሕሉን’ ኣሎና።—መዝ. 37:34።
ዝዓበየ መርኣያ ፍቕሪ ኣምላኽ
13. የሆዋ ኣብ ክንዲ ሓጥኣን ዘርኣዮ ዝዓበየ መርኣያ ፍቕሪ እንታይ እዩ፧
13 ዘይፍጹማት እኳ እንተ ዀንና፡ ‘መገዲ የሆዋ ኽንሕሉ’ ንኽእል ኢና። ሳላ እቲ ዝዓበየ መርኣያ ፍቕሩ ድማ፡ ምስኡ ናይ ብሕቲ ርክብ ክንምስርት ንኽእል ኢና። የሆዋ፡ የሱስ ክርስቶስ መስዋእታዊ በጃ ኸም ዚኸውን ብምግባር፡ እዙዛት ደቂ ሰብ ካብቲ ኻብ ኣዳም ዝወረስዎ ሓጢኣትን ሞትን ሓራ ኺወጹ መገዲ ኸፊትሎም እዩ። (ሮሜ 5:12፣ 6:23 ኣንብብ።) የሆዋ ነቲ ኣብ ሰማይ ማእለያ ንዘይብሉ ዘመናት እሙን ዝነበረ ሓደ ወዱ ምሉእ ብምሉእ ይተኣማመኖ እዩ። ፈቃር ኣቦ ስለ ዝዀነ ኸኣ፡ የሱስ ኣብ ምድሪ ግፍዒ ኺበጽሖ ኸሎ ኸም ዝሓዘነ ዜጠራጥር ኣይኰነን። ይኹን እምበር፡ የሱስ ንልዑላውነት ኣምላኽ ብተኣማንነት ደጊፉን ሓደ ፍጹም ሰብ ኣዝዩ ፈታኒ ዝዀነ ዅነታት እንተ ኣጋጢምዎ እውን ኣብ ቅድሚ የሆዋ ንጽህናኡ ኺሕሉ ኸም ዚኽእል ኣርእዩን እዩ።
14, 15. የሱስ ብሙማቱ እንታይ እዩ ተፈጺሙ፧
14 የሱስ ካብ ኵሉ ዝበርትዐ ፈተና ምስ ኣጋጠሞ፡ ንጽህናኡ ሓልዩን ንልዑላውነት የሆዋ ደጊፉን እዩ፣ እሙን ኣገልጋሊ ኣቦኡ ዀይኑ ድማ ሞይቱ እዩ። ብዘይካዚ፡ ብሞቱ ንደቂ ሰብ ንምብጃው ዜኽእል ዋጋ ስለ ዝኸፈለን ኣብታ ኣምላኽ ዘተስፈዋ ሓዳስ ዓለም ናይ ዘለኣለም ህይወት ንምርካብ ዜኽእል መገዲ ስለ ዝኸፈተን ክሳዕ ክንደይ ኰን ኢና ኸነማስወሉ ዘሎና! በዚ ኸምዚ የሆዋን የሱስን ፍቕሪ ብግብሪ ኸም ዘርኣዩና ሃዋርያ ጳውሎስ ገሊጹ እዩ፣ “ገና ድኹማት ከለና፡ ክርስቶስ ብግዜኡ ምእንቲ ሓጥኣን ሞተ። ምእንቲ ጻድቕ ዚመውት እኳ ዚርከብ ኣይመስልን፣ ምእንቲ ሕያዋይ ኪመውት ዚደፍርሲ ምናልባት ኣይሰኣንን ይኸውን። ግናኸ፡ ንሕና ገና ሓጥኣን ከለና፡ ክርስቶስ ምእንታና ብሙማቱ፡ ኣምላኽ ንፍቕሩ በዚ የርእየና ኣሎ” ድማ በለ። (ሮሜ 5:6-8) ሃዋርያ ዮሃንስ ከኣ፡ “ኣምላኽ፡ በቲ ሓደ ወዱ ህይወት ምእንቲ ኽንረክብ ኢሉ፡ ንዕኡ ናብ ዓለም ልኢኽዎ እዩ እሞ፡ ፍቕሪ ኣምላኽ ንዓና በዚ ተገልጸትልና። ንሕና ንኣምላኽ ስለ ዘፍቀርናዮ ዘይኰነስ፡ ንሱ ስለ ዘፍቀረናን ንሓጢኣትና ኸም ዜተዓርቕ መስዋእቲ ገይሩ ወዱ ስለ ዝሰደደልናን፡ እታ ፍቕሪ በዚ እያ” በለ።—1 ዮሃ. 4:9, 10።
15 የሱስ ብዛዕባ እታ ኣምላኽ ንደቂ ሰብ ዘላቶ ፍቕሪ ኺገልጽ ከሎ፡ “ኣምላኽ፡ በቲ ሓደ ወዱ ዚኣምን ኵሉ ናይ ዘለኣለም ህይወት ምእንቲ ኺረክብ እምበር፡ ከይጠፍእሲ፡ ንወዱ በጃ ኽሳዕ ዚህብ፡ ክሳዕ ክንድዚ ንዓለም [እቶም ኪድሕኑ ዚኽእሉ ደቂ ሰብ] ኣፍቀራ” በለ። (ዮሃ. 3:16) ኣምላኽ ንደቂ ሰብ ብዙሕ ስለ ዜፍቅሮም፡ ዓብዪ ዋጋ እውን እንተ ኣኽፈሎ፡ ንዓታቶም ጽቡቕ ካብ ምግባር ድሕር ኣይብልን እዩ። ፍቕሩ ዘለኣለማዊት እያ። ኵሉ ሳዕ በዚ ኽንተኣማመን ንኽእል ኢና። ጳውሎስ፡ “ሞት ኰነ፡ ህይወት ኰነ፡ መላእኽቲ ዀኑ፡ መንግስትታት ኰኑ፡ ዘሎ ዀነ፡ ዚመጽእ ኰነ፡ ሓይልታት ኰነ፡ ልዕል ዝበለ ዀነ፡ ትሕት ዝበለ ዀነ፡ ካልእ ፍጥረት እውን እንተ ዀነ፡ ካብታ ኣብ ክርስቶስ የሱስ ጐይታና ዘላ ፍቕሪ ኣምላኽ ኪፈልየና ኸም ዘይክእል፡ ርግጸኛ እየ” ኢሉ ጽሒፉ እዩ።—ሮሜ 8:38, 39።
መንግስቲ ኣምላኽ ሕጂ ትገዝኣ ኣላ
16. መሲሓዊት መንግስቲ እንታይ እያ፧ የሆዋ ግዝኣት መንግስቲ ዝሃበኸ ንመን እዩ፧
16 ኣምላኽ ነታ መሲሓዊት መንግስቲ ብምድላው፡ ንደቂ ሰብ ከም ዜፍቅሮም ኣርእዩ እዩ። ነቲ ንደቂ ሰብ ዜፍቅርን ንኺገዝእ ሓለፍ ዝበለ ብቕዓት ዘለዎን ወዱ ድማ፡ ነታ መንግስቲ ኣብ ኢዱ ሂብዎ ኣሎ። (ምሳ. 8:31) እቶም ኣብ ሰማይ ምስ የሱስ ሓቢሮም ዝገዝኡ 144,000 መጋዝእቲ የሱስ ድማ፡ ነቲ ሰብ ኰይኖም ዘሕለፍዎ ተመክሮ ሒዞም ኪትንስኡ እዮም። (ራእ. 14:1) ፍረ ነገር እቲ የሱስ ዚምህሮ ዝነበረ ትምህርቲ፡ መንግስቲ ኣምላኽ እያ ነይራ፣ ንደቀ መዛሙርቱ እውን፡ “ኣብ ሰማያት እትነብር ኣቦና፡ ስምካ ይቀደስ። መንግስትኻ ትምጻእ። ፍቓድካ ኸምቲ ኣብ ሰማይ፡ ከምኡ ድማ ኣብ ምድሪ ይኹን” ኢሎም ኪጽልዩ ምሂርዎም እዩ። (ማቴ. 6:9, 10) እዚ ጸሎት እዚ ኺፍጸም ከሎስ፡ እቶም እዙዛት ደቂ ሰብ ከመይ ዝበለ በረኸት ኰን እዮም ኪረኽቡ!
17. ግዝኣት የሱስ ምስ ግዝኣት እቶም ሓጥኣን ገዛእቲ ደቂ ሰብ ኣነጻጽሮ።
17 እቲ ኣብ ፍቕሪ እተመስረተ ሰማያዊ ግዝኣት የሱስ ምስቲ ኣብ ውግእ ንሚልዮናት ሰባት ዝቐተለ ግዝኣት ደቂ ሰብ ኪነጻጸር ከሎስ፡ ክሳዕ ክንደይ ኰን እዩ ፍልልይ ዘለዎ! የሱስ ንተገዛእቱ ይሓልየሎም እዩ፣ ዜደንቕ ባህርያት የሆዋ፡ ብፍላይ ድማ ፍቕሪ የንጸባርቕ እዩ። (ራእ. 7:10, 16, 17) የሱስ፡ “ኣቱም ኵሉኹም እትጽዕሩን ጾር ዝኸበደኩምን፡ ናባይ ንዑ፡ ኣነ ድማ ከዕርፈኩም እየ። ኣነ ልኡምን ትሑት ዝልቡን እየ እሞ፡ ኣርዑተይ ጹሩ፡ ካባይ እውን ተምሃሩ፣ ንነፍሳትኩም ከኣ ዕረፍቲ ኽትረኽቡ ኢኹም። ከመይሲ፡ ኣርዑተይ ምሹእ፡ ጾረይ እውን ፈኲስ እዩ” ኢሉ እዩ። (ማቴ. 11:28-30) እዝስ ከመይ ዝበለ ዜጸናንዕ ቃላት ኰን እዩ!
18. (ሀ) መንግስቲ ኣምላኽ ካብ እትምስረት ኣትሒዛ እንታይ ትገብር ኣላ፧ (ለ) ኣብታ እትቕጽል ዓንቀጽ እንታይ ክንርኢ ኢና፧
18 እቲ የሱስ ኣብዚ ዚህልወሉ እዋን ብ1914 ምስ ጀመረ፡ እታ ሰማያዊት መንግስቲ ኣምላኽ ከም እተመስረተት ትንቢት መጽሓፍ ቅዱስ ይነግረና እዩ። ድሕሪኡ፡ እቶም ኣብ ምድሪ ተሪፎም ዘለዉ ምስ የሱስ ኣብ ሰማይ ዚገዝኡ ቕቡኣትን እቶም ካብ ጥፍኣት እዚ ስርዓት እዚ ድሒኖም ናብ ሓዳስ ዓለም ዚኣትዉ “ብዙሓት ህዝብን” ኪእከቡ ጀሚሮም እዮም። (ራእ. 7:9, 13, 14) እቶም ብዙሓት ህዝቢ ኽሳዕ ክንደይ ብዙሓት ኰይኖም ኣለዉ፧ እዞም ህዝቢ እዚኣቶም ኬማልእዎ ትጽቢት ዚግበረሎም ብቕዓታትከ እንታይ እዩ፧ እታ እትቕጽል ዓንቀጽ ነዚ ሕቶታት እዚ ኽትምልሶ እያ።


text:
እዚ ናይ ሽወደን ቤትትምህርቲ እዩ
ውላድካ ሓደ ዓመት ምስ መልአ ናብ ቅድመትምህርቲ ኪኸይድ ይኽእል። ኣብ ቅድመትምህርቲ፡ ጸወታ ኣገዳሲ እዩ። እቲ ህጻን 6 ዓመት ምስ መልአ፡ ኣብ ቅድመትምህርቲ ክላስ ኪጅምር ይኽእል። ቅድመትምህርትን ቅድመትምህርቲ ክላስን ክልቲኣተን ወለንታውያን እየን።
ኩሉ ህጻን ካብ ኣስታት 7 ዓመት ጀሚሩ ናብ መባእታ ቤትትምህርቲ ይኸይድ፡ እዚ ኸኣ ግዴታ እዩ። እቲ ትምህርታዊ ግዴታ ካብ 1ይ ክሳዕ 9ይ ክፍሊ ይቕጽል፡ ማለት ን 9 ዓመታት።
ስለዚ መብዛሕትኦም መንእሰያት ኣብ 2ይ ደረጃ ቤትትምህርቲ ሰለስተ ዓመት ይመሃሩ። ቀዋሚ መንበሪ ፍቓድ ዝረኸቡ ሓደስቲ መጻእቲ፡ ቅድሚ ናይ ጽድያ ሰመስተር ማለት 20 ዓመት ኣብ ዝመልኡሉ ግዜ 2ይ ደረጃ ትምህርቲ ኪጅምሩ ይኽእሉ። ሓተትቲ ዕቝባ ድማ ቅድሚ 18 ዓመት ምምላኦም። ግን ከኣ ብቑዕ ወረቐት ምስክር የድልዮም እዩ። 2ይ ደረጃ ትምህርቲ ናብ ዩኒቨርሲቲን ኮለጅን የዳሉ፡ ወይ ድማ ብቐጥታ ስራሕ ንምርካብ ይሕግዝ።
ፊልምን ናይ ሽወደን ቤትትምህርትን
እቲ ፊልም ናይ ሽወደን ትምህርታዊ መደባት ሓፈሻዊ ስእሊ ይህብ።


text:
ንኣረጋውያን ኣኽብሮም
“ንገጽ ኣረጋዊ ድማ ኣኽብር።”—ዘሌ. 19:32።
1. ደቂ ሰብ ኣብ ከመይ ዝበለ ዜሕዝን ኵነታት እዮም ዘለዉ፧
የሆዋ፡ ደቂ ሰብ ብእርጋን ኪሳቐዩ ዕላማኡ ኣይነበረን። ብኣንጻሩ እኳ ደኣስ፡ ምሉእ ጥዕና ሃልይዎም ኣብ ገነት ኪነብሩ እዩ ዕላማ ገይሩ ነይሩ። እቲ ዜሕዝን ግና፡ “ኵሉ ፍጥረት ክሳዕ ሕጂ ብሓባር የስቈርቍርን ይሳቐን” ኣሎ። (ሮሜ 8:22) ሳዕቤን ሓጢኣት ኣብ ልዕሊ ደቂ ሰብ ኪወርድ ከሎ፡ ኣምላኽ ከመይ ዚስምዖ ይመስለካ፧ ብዙሓት ኣረጋውያን ኣብቲ ዝያዳ ሓገዝ ዜድልዮም እዋን ዕሽሽ ይበሃሉ ምህላዎም፡ ኣመና ዜሕዝን እዩ።—መዝ. 39:5፣ 2 ጢሞ. 3:3።
2. ክርስትያናት ብፍላይ ብዛዕባ ኣረጋውያን ዚግደሱ ስለምንታይ እዮም፧
2 ህዝቢ የሆዋ፡ ኣብ ክርስትያናዊት ጉባኤ ኣረጋውያን ምህላዎም የሐጕሶም እዩ። ከመይሲ፡ ካብቲ ኣረጋውያን ዜንጸባርቕዎ ጥበብን እምነትን ንጥቀም ኢና። ገለ ኻብዞም ፍቑራት ኣረጋውያን፡ ምሳና ዝምድና ኣለዎም። ይኹን እምበር፡ ምስ ኣረጋውያን ኣሕዋትናን ኣሓትናን ዝምድና ይሃልወና ኣይሃልወና ብዘየገድስ፡ ድሕንነቶም የተሓሳስበና እዩ። (ገላ. 6:10፣ 1 ጴጥ. 1:22) ኣምላኽ ብዛዕባ ኣረጋውያን ዘለዎ ኣረኣእያ ምምርማርና፡ ንዅላትና ኺጠቕመና ይኽእል እዩ። ብዘይካዚ፡ ብዛዕባ እቲ ኣባላት ስድራ ቤትን ኣባላት ጉባኤን ንኣረጋውያን ብዚምልከት ዘለዎም ሓላፍነት ክንርኢ ኢና።
“ኣይትደርብየኒ”
3, 4. (ሀ) ጸሓፍ መዝሙር 71 ንየሆዋ እንታይ ኢሉ እዩ ለሚንዎ፧ (ለ) ኣረጋውያን ኣባላት ክርስትያናዊት ጉባኤ፡ ንኣምላኽ እንታይ ኢሎም እዮም ኪሓትትዎ ዚኽእሉ፧
3 ሓደ ኻብቶም ጸሓፍቲ መጽሓፍ መዝሙር፡ ብመንፈስ ኣምላኽ ተደሪኹ፡ ኣብ መዝሙር 71:9፡ “ብጊዜ እርግና ኣይትደርብየኒ፡ ሓይለይ ኪውዳእ ከሎ፡ ኣይትሕደገኒ” ኢሉ ንኣምላኽ ለመኖ። መዝሙር 71 መቐጸልታ እታ “ናይ ዳዊት” ዚብል ልዕለ ጽሑፍ ዘለዋ መዝሙር 70 እያ እትመስል። ስለዚ፡ ነቲ ኣብ መዝሙር 71:9 ዚርከብ ልመና ዘቕረቦ፡ ዳዊት ኪኸውን ይኽእል እዩ። ንሱ ንኣምላኽ ካብ ንእስነቱ ኽሳዕ እርጋኑ ኣገልጊልዎ እዩ፣ የሆዋ ድማ ዜደንቕ ነገራት ንኺገብር ተጠቒሙሉ እዩ። (1 ሳሙ. 17:33-37, 50፣ 1 ነገ. 2:1-3, 10) ኰይኑ ግና፡ ዳዊት፡ ስምረት የሆዋ ብቐጻሊ ኺረክብ ለመነ።—መዝሙር 71:17, 18 ኣንብብ።
4 ሎሚ ዘለዉ ብዙሓት ሰባት ልክዕ ከም ዳዊት እዮም። ብዕድመ ዝደፍኡን “ክፉእ መዓልትታት” ዘርከቦምን እኳ እንተ ዀኑ፡ ብእተኻእሎም ዓቕሚ ኣዘውቲሮም ንኣምላኽ ይውድስዎ እዮም። (መክ. 12:1-7) መብዛሕትኦም ኣብ እተፈላለየ መዳያት ህይወት፡ እንተላይ ኣብ ኣገልግሎት፡ ክንድቲ ቐደም ዚገብርዎ ዝነበሩ ንኺገብሩ ይኸብዶም ይኸውን። ይኹን እምበር፡ ንሳቶም እውን እንተ ዀኑ ንየሆዋ፡ ወትሩ ስምረቱ ንኺህቦምን ንኺከናኸኖምን ኪልምንዎ ይኽእሉ እዮም። ከምኡ ዚገብሩ እሙናት ኣረጋውያን፡ ኣምላኽ ንጸሎቶም ከም ዚምልሶ ርግጸኛታት ኪዀኑ ይኽእሉ እዮም። ከመይሲ፡ የሆዋ ንዳዊት፡ ብዛዕባ ተመሳሳሊ ጕዳያት ንኺጽሊ ብመንፈሱ ደሪኽዎ ነይሩ እዩ።
5. የሆዋ ንኣረጋውያን ብኸመይ እዩ ዚርእዮም፧
5 ቅዱሳት ጽሑፋት፡ የሆዋ ንኣረጋውያን ኣኽቢሩ ኸም ዚርእዮምን ኣገልገልቱ ንኣረጋውያን ኬኽብርዎም ከም ዚጽበን ብንጹር ይገልጽ እዩ። (መዝ. 22:24-26፣ ምሳ. 16:31፣ 20:29) ዘሌዋውያን 19:32፡ “ኣብ ቅድሚ ሸያብ ተንስእ፡ ንገጽ ኣረጋዊ ድማ ኣኽብር፡ ንኣምላኽካውን ፍርሃዮ። ኣነ እግዚኣብሄር እየ” ትብል። እወ፡ እዘን ቃላት እዚአን ኪጽሓፋ ኸለዋ፡ ንኣረጋውያን ምኽባር ረዚን ሓላፍነት እዩ ነይሩ፣ ሎሚ እውን ከምኡ እዩ። ኰይኑ ግና፡ ንኣረጋውያን ብዛዕባ ምክንኻንከ እንታይ ኪብሃል ይከኣል፧ ከምኡ ምግባር ናይ መን ሓላፍነት እዩ፧
ሓላፍነት ስድራ ቤት
6. የሱስ ንወላዲ ብምክንኻን ዝመጸ፡ እንታይ ሰናይ ኣብነት እዩ ሰሪዑ፧
6 ቃል ኣምላኽ፡ “ኣቦኻን ኣዴኻን ኣኽብር” ይብል። (ዘጸ. 20:12፣ ኤፌ. 6:2) የሱስ ነቶም ንወለዶም ምክንኻን ዚኣብዩ ዝነበሩ ፈሪሳውያንን ጸሓፍትን ብምዅናን፡ ነቲ ንወለዲ ብዛዕባ ምኽባር ዚገልጽ ትእዛዝ ኣራጐዶ። (ማር. 7:5, 10-13) ንሱ ንባዕሉ እውን እንተ ዀነ፡ ሰናይ ኣብነት ሰሪዑ እዩ። ንኣብነት፡ ኣብ ጕንዲ ተሰቒሉ ናብ ሞቱ ቐሪቡ ኣብ ዝነበረሉ እዋን፡ ነቲ ዚፈትዎ ወደ መዝሙር ዝነበረ ዮሃንስ፡ ነታ ሽዑ መበለት ነይራ ኽትከውን እትኽእል ኣዲኡ ናብ ቤቱ ወሲዱ ንኺከናኸና ሕድሪ ሃቦ።—ዮሃ. 19:26, 27።
7. (ሀ) ሃዋርያ ጳውሎስ ንወለዲ ብዛዕባ ምንባይ እንታይ ስርዓት እዩ ሂቡ፧ (ለ) ኣብ ከባቢ እቲ ጳውሎስ ዝጸሓፎ ቓላት ዘሎ ቝም ነገር እንታይ እዩ፧
7 ሃዋርያ ጳውሎስ ብመንፈስ ኣምላኽ ተደሪኹ፡ ኣመንቲ ንኣባላት ስድራ ቤቶም ኪናብይዎም ከም ዘለዎም ጽሒፉ ነይሩ እዩ። (1 ጢሞቴዎስ 5:4, 8, 16 ኣንብብ።) ኣብ ከባቢ እቲ ጳውሎስ ንጢሞቴዎስ ዝጸሓፈሉ ሓሳብ ንዘሎ ቝም ነገር እስከ ንመርምሮ። ጳውሎስ ብዛዕባ እተን ካብ ጉባኤ ገንዘባዊ ሓገዝ ናይ ምርካብ ብቕዓት ዘለወንን ዘይብለንን መበለታት ሓቢሩ ነይሩ እዩ። ኣመንቲ ዝዀኑ ውሉዳትን ደቂ ደቅን ካልኦት ኣዝማድን፡ ንኣረጋውያን መበለታት ናይ ምንባይ ቀንዲ ሓላፍነት ከም ዘለዎም ብንጹር ገሊጹ ኣሎ። በዚ ኸምዚ፡ ክርስትያናዊት ጉባኤ ዘየድሊ ገንዘባዊ ጾር ኣይትስከምን። ሎሚ እውን ብተመሳሳሊ፡ ሓደ ኻብቲ ክርስትያናት “ኣምላኻዊ ተወፋይነት” ዜርእዩሉ መዳይ፡ ንእተጸገሙ ኣዝማዶም ብስጋዊ መገዲ ምንባይ እዩ።
8. መጽሓፍ ቅዱስ ንኽንክን ኣረጋውያን ወለዲ ብዚምልከት ዝርዝር መፍትሒ ዘይምሃቡ ጥበባዊ ዝዀነ ብኸመይ እዩ፧
8 ክርስትያን በጽሕታት፡ ንወለዶም ብስጋ ዜድልዮም ዘበለ ናይ ምምላእ ግዴታ ኣለዎም። ዋላ እኳ ጳውሎስ ብዛዕባ ዚኣምኑ ኣዝማድ ይዛረብ እንተ ነበረ፡ ኣባላት ክርስትያናዊት ጉባኤ ዘይኰኑ ወለዲ እውን ሸለል ኪብሃሉ የብሎምን። ኵሉ ዅነታት ተመሳሳሊ ስለ ዘይኰነ፡ ውሉዳት ዚገብርዎ ኽንክን ኪፈላለ ይኽእል እዩ። ከመይሲ፡ ጠባይን ጥዕናን እቶም ተኸናኸንቲ ዀኑ እቶም ክንክን ዚግበረሎም ኣረጋውያን ይፈላለ እዩ፣ ዜድልዮም ነገራት እውን እተፈላለየ እዩ። ገሊኦም ኣረጋውያን ብዙሓት ውሉዳት ኪህልውዎም ይኽእሉ እዮም፣ ገሊኣቶም ግና ሓደ ውሉድ ጥራይ ኪህልዎም ይኽእል እዩ። ገሊኦም ኣረጋውያን በቲ መንግስቲ ዚህቦ ደገፍ ኪናበሩ ይኽእሉ እዮም፣ ገሊኣቶም ግና ኣይክእሉን እዮም። ውልቃዊ ምርጫታት እቶም ክንክን ዜድልዮም ኣረጋውያን እውን ኪፈላለ ይኽእል እዩ። ስለዚ፡ ነቲ ሓደ ሰብ ንኣረጋውያን ኣዝማዱ ንምክንኻን ዚመርጾ መገዲ ምንቃፍ፡ ጥበባዊ ወይ ፍቕራዊ ኣይኰነን። ከመይሲ፡ ከምቲ ኻብ ግዜ ሙሴ ኣትሒዙ እተራእየ፡ የሆዋ ንዝዀነ ይኹን ቅዱስ ጽሑፋዊ ውሳነ ኺባርኾን ኬስልጦን ይኽእል እዩ።—ዘሁ. 11:23።
9-11. (ሀ) ገሊኦም እንታይ ኣጸጋሚ ዅነታት እዩ ኼጋጥሞም ዚኽእል፧ (ኣብ ገጽ 20 ዘላ ስእሊ ርአ።) (ለ) ዝባጽሑ ውሉዳት፡ ንናይ ምሉእ ግዜ ኣገልግሎት ንምቍራጽ ኪህወኹ ዘይብሎም ስለምንታይ እዮም፧ ኣብነት ሃብ።
9 ወለድን ውሉዳትን ነንበይኖም ዚነብሩ እንተ ዀይኖም፡ ብዕድመ ንዝደፍኡ ወለዲ ብዜድሊ መዳይ ምንባይ ኣጸጋሚ ኪኸውን ይኽእል እዩ። ወላዲ ምስ ዚወድቕ፡ ምስ ዚስበር፡ ወይ ካልእ ጸገም ምስ ዜጋጥሞ፡ ብሰንኪ እዚ ድማ ጥዕና ምስ ዚስእን፡ ብቕልጡፍ ናብ ኣቦን ኣደን ምኻድ የድሊ ይኸውን። ድሕሪኡ ድማ፡ ንግዜኡ ወይ ንነዊሕ እዋን ዚጸንሕ ሓገዝ የድልዮም ይኸውን። *
10 ብፍላይ ነቶም ብምኽንያት ቲኦክራስያዊ ምደባ ኻብቲ ወለዶም ዘለዉሉ ቦታ ርሒቖም ዚነብሩ ናይ ምሉእ ግዜ ኣገልገልቲ፡ በዳሂ ውሳነታት ኬጋጥሞም ይኽእል እዩ። ቤት-ኤላውያንን ሚስዮናውያንን ገየሽቲ ሓለውትን ንዕዮኦም ከም በረኸት የሆዋ ገይሮም ስለ ዚቘጽርዎ፡ ኣኽቢሮም እዮም ዚርእይዎ። ኰይኑ ግና፡ ወለዶም እንተ ሓሚሞም፡ ኣብ ፈለማ፡ ‘ንወለድና ምእንቲ ኽንከናኸኖም፡ ዕዮና ኣቋሪጽና ኣብ ቤት ክንምለስ ኣሎና’ ኢሎም ይሓስቡ ይዀኑ። ይኹን እምበር፡ ናይ ምሉእ ግዜ ኣገልግሎት ኣቋሪጽካ ኽትሕግዞም ብሓቂ ዜድልዮም እንተ ዀይኑ፡ ወይ ከኣ ከምኡ ዚደልዩ እንተ ዀይኖም ብጸሎት ኪሕሰበሉ ጥበባዊ እዩ። ዝዀነ ይኹን ሰብ ተቐዳዲሙ ንፍሉይ መሰል ኣገልግሎቱ ኼቋርጾ የብሉን፣ ከምኡ ምግባር እውን ከየድሊ ይኽእል እዩ። እቲ ነቶም ወለዲ ዘጋጠሞም ጸገም ጥዕና፡ ኣባላት ጉባኤኦም እናሓገዝዎም ኪዋጽኡሉ ዚኽእሉ ግዜያዊ ጸገም ኪኸውን ይኽእልዶ፧—ምሳ. 21:5።
11 ካብቲ ወለዶም ዘለዉሉ ቦታ ርሒቖም ዜገልግሉ ኽልተ ብስጋ ኣሕዋት እስከ ኸም ኣብነት ንውሰድ። እቲ ሓደ፡ ሚስዮናዊ ዀይኑ ኣብ ደቡብ ኣመሪካ እዩ ዜገልግል፣ እቲ ኻልኣይ ከኣ ኣብቲ ኣብ ብሩክሊን፡ ኒው ዮርክ ዚርከብ ቀንዲ ቤት ጽሕፈት ናይ የሆዋ መሰኻኽር እዩ ዚዓዪ። ወለዶም ሓገዝ ኣድልይዎም ነበረ። ነቶም ኣብ ርሑቕ ምብራቕ ዚርከቡ ወለዶም እንታይ ኪገብሩሎምን ብኸመይ ኪገብሩሎምን ከም ዘለዎም ምእንቲ ኺፈልጡ ድማ፡ ምስ ኣንስቶም ኰይኖም በጽሕዎም። ድሕሪ ግዜ፡ እቶም ኣብ ደቡብ ኣመሪካ ዜገልግሉ ዝነበሩ ሰብ ሓዳር፡ ንዕዮኦም ኣቋሪጾም ኪምለሱ ሓሰቡ። ኰይኑ ግና፡ ኣብቲ ወለዶም ዚካፈሉሉ ጉባኤ ዘሎ ኣተሓባባሪ ኣካል ሽማግለታት ደወለሎም። እቲ ኣካል ሽማግለታት ነቲ ዅነታት ከም እተመያየጠሉን እቶም ሰብ ሓዳር ኣብ ሚስዮናዊ ዕዮኦም ኪቕጽሉ ኸም ዚኽእሉን ድማ ሓበሮም። እቶም ሽማግለታት ንኣገልግሎት እቶም ሰብ ሓዳር ኣዝዮም ስለ ዜማስዉሉ፡ ብእተኻእሎም መጠን ንወለዶም ኪከናኸኑሎም ቈረጹ። ኵሎም ኣባላት እታ ስድራ ቤት ነቲ እተገብረሎም ፍቕራዊ ሓልዮት ኣማስዮምሉ እዮም።
12. ሓንቲ ክርስትያናዊት ስድራ ቤት ንወለዲ ንምክንኻን ኣብ እትገብሮ ዝዀነ ይኹን ውሳነ፡ ብዝያዳ ኼገድሳ ዘለዎ እንታይ እዩ፧
12 ሓንቲ ክርስትያን ስድራ ቤት ብዕድመ ንዝደፍኡ ወለዲ ንምክንኻን እትጥቀመሉ ሜላ ብዘየገድስ፡ ኵሎም እቶም ዚምልከቶም፡ እቲ ዚወስድዎ ስጕምቲ ንስም ኣምላኽ ዜኽብር ምዃኑ ኼረጋግጹ ኣለዎም። ልክዕ ከምቶም ብግዜ የሱስ ዝነበሩ መራሕቲ ሃይማኖት ክንከውን ኣይንደልን ኢና። (ማቴ. 15:3-6) ውሳነታትና ንኣምላኽን ንክርስትያናዊት ጉባኤን ዜኽብር ኪኸውን ኢና እንደሊ።—2 ቈረ. 6:3።
ሓላፍነት ጉባኤ
13, 14. ብመሰረት ቅዱሳት ጽሑፋት፡ ጉባኤታት ንኣረጋውያን ኣሕዋትን ኣሓትን ናይ ምክንኻን ሓላፍነት ከም ዘለወን ክንድምድም እንኽእል ስለምንታይ ኢና፧
13 ከምቲ ኣብ ላዕሊ እተጠቕሰ ገይሩ ንናይ ምሉእ ግዜ ኣገልገልቲ ኺሕግዝ ዚኽእል፡ ኵሉ ሰብ ኣይኰነን። ይኹን እምበር፡ ሓደ ኣብ ቀዳማይ ዘመን ዘጋጠመ ዅነታት ከም ዚሕብሮ፡ ጉባኤታት እውን ንኣረጋውያን ኣሕዋትን ኣሓትን ኪሕግዛኦም ይኽእላ እየን። መጽሓፍ ቅዱስ ብዛዕባ እታ ኣብ የሩሳሌም ዝነበረት ጉባኤ ኺገልጽ ከሎ፡ “ሓደ ሽጉር እኳ ኣይነበሮምን” ይብል። እዚ ኺብሃል ከሎ ግና፡ ኵሎም ኣባላት እታ ጉባኤ ሃብታማት ነይሮም ማለት ኣይኰነን። ከመይሲ፡ ገሊኣቶም ብስጋዊ መዳይ ድኻታት እዮም ነይሮም፣ ኰይኑ ግና፡ “ንነፍሲ ወከፍ ከከም ዜድልዮ ይዕደል ነበረ።” (ግብ. 4:34, 35) ጸኒሑ፡ ሓደ ጕዳይ ኣጋጠመ። ገሊአን ‘መበለታት ኣብቲ ዕለታዊ ምዕዳል ምግቢ ሸለል ተባህላ።’ ስለዚ፡ ሃዋርያት፡ ነተን መበለታት ብግቡእን ብፍትሓውን መገዲ ኸም ዚተሓዛ ኺገብሩ ዚኽእሉ ብቕዓት ዘለዎም ኣሕዋት ንኺሽየሙ መምርሒ ሃቡ። (ግብ. 6:1-5) እቲ ዕለታዊ ምዕዳል ምግቢ፡ ነቶም ኣብ ጰንጠቈስጠ 33 ድ.ክ. ክርስትያናት ዝዀኑን መንፈሳውነቶም ንምህናጽ ንግዜኡ ኣብ የሩሳሌም ዚነብሩ ዝነበሩን ንምሕጋዝ ተባሂሉ እተገብረ ግዜያዊ መሰናድዎ እዩ ነይሩ። ይኹን እምበር፡ እቲ ሃዋርያት ዝሃብዎ ምላሽ፡ ጉባኤታት ንእተሸገሩ ኣባላተን ኪሕግዛኦም ከም ዚኽእላ ዚሕብር እዩ።
14 ከምቲ ኣቐዲሙ እተገልጸ፡ ጳውሎስ ንጢሞቴዎስ፡ ሓንቲ መበለት ካብ ጉባኤኣ ስጋዊ ሓገዝ ንኺግበረላ ብቕዕቲ ብዛዕባ እትዀነሉ ዅነታት ብምግላጽ መምርሒ ሂብዎ ነበረ። (1 ጢሞ. 5:3-16) እቲ ሓደ ኻብቶም ብመንፈስ ተደሪኾም መጽሓፍ ቅዱስ ዝጸሓፉ ሰባት ዝነበረ ያእቆብ እውን፡ ክርስትያናት ንዘኽታማትን ንመበለታትን ንኻልኦት እተጸገሙ ሰባትን ናይ ምክንኻን ሓላፍነት ከም ዘለዎም ገሊጹ ነይሩ እዩ። (ያእ. 1:27፣ 2:15-17) ብዘይካዚ፡ ሃዋርያ ዮሃንስ፡ “ጥሪት እዛ ዓለም ዘለዎ ዘበለ እሞ ሓዉ ተሸጊሩ ኸሎ እናረኣየስ ዘይርሕርሓሉ፡ ፍቕሪ ኣምላኽ ከመይ ኢላ ኣብኡ ትነብር፧” ኢሉ ነበረ። (1 ዮሃ. 3:17) ክርስትያናት ብውልቆም ንድኻታት ናይ ምሕጋዝ ግዴታ ኻብ ሃለዎም፡ ጉባኤታት እውን ኣለወን ማለት እዩ።
15. ነቲ ንኣረጋውያን ኣሕዋትናን ኣሓትናን ዚግበረሎም ሓገዝ ኪጸልዎ ዚኽእል ረቛሒታት እንታይ እዩ፧
15 ኣብ ገሊኡ ሃገራት፡ መንግስቲ ንኣረጋውያን፡ ናይ ጡረታ ገንዘብ ይህቦምን ናይ ድሕንነት መደባት የውጽኣሎምን ኣብ ቤቶም ዚከናኸንዎም ሰባት የዳልወሎምን እዩ። (ሮሜ 13:6) ኣብ ካልእ ሃገራት ግና ከምዚ ዓይነት ኣገልግሎት ከይህሉ ይኽእል እዩ። ስለዚ፡ እቲ ኣዝማድን ጉባኤታትን ንኣረጋውያን ኣሕዋትን ኣሓትን ኪገብሩሎም ዚኽእሉ ኽንክን፡ ከከም ኵነታቱ ይፈላለ እዩ። ውሉዳት ካብቲ ወለዶም ዘለዉሉ ቦታ ርሒቖም ዚነብሩ እንተ ዀይኖም፡ እዚ ነቲ ኺህብዎ ዚኽእሉ ሓገዝ ኪጸልዎ ይኽእል እዩ። ስለዚ፡ ኵሉ ሰብ ንዅነታት ሓንቲ ስድራ ቤት ምእንቲ ኺርዳእ፡ እቶም ውሉዳት ምስቶም ኣብ ጉባኤ ወለዶም ዘለዉ ሽማግለታት ብናጽነት ኪዘራረቡ ኣለዎም። ንኣብነት፡ እቶም ሽማግለታት ነቶም ኣረጋውያን ወለዲ፡ ብዛዕባ እቲ መንግስቲ ዚገበሮ መሰናድዎታትን መደባትን ንኺፈልጡ ኺሕግዝዎም ይኽእሉ ይዀኑ። ብዘይካዚ፡ ከም ዘይተኸፍለ ዕዳን ብግቡእ ዘይተወስደ መድሃኒትን ዝኣመሰለ ኣቓልቦ ዜድልዮ ግናኸ ዕሽሽ እተባህለ ነገራት እንተ ኣልዩ፡ ነቶም ውሉዳት ኪሕብርዎም ይኽእሉ እዮም። ከምዚ ዝበለ ኻብ ጽቡቕ ድራኸ ተበጊስካ ዚግበር ዝርርብ፡ ኵነታት ንኸይገድድ ኪዓግትን ግብራዊ መፍትሒ ኼምጽእን ይኽእል እዩ። ብንጹር እምበኣር፡ ኣብ ጥቓ ኣረጋውያን ወለዲ ዀይኖም ዚሕግዙን ምኽሪ ዚህቡን ሰባት፡ ነቶም ኣብ ርሑቕ ቦታ ዚነብሩ ውሉዳት ካብ ጭንቀት ኪሰትርዎም ይኽእሉ እዮም።
ሓደጋ እንተ ኣጋጢሙ፡ ጉባኤታት ኪሕግዛ ዚኽእላ ብኸመይ እየን፧ (ሕጡብ ጽሑፍ 15, 16 ርአ)
16. ገሊኦም ክርስትያናት ንኣረጋውያን ኣባላት ጉባኤኦም ዚሕግዝዎም ብኸመይ እዮም፧
16 ገሊኦም ክርስትያናት ንኣረጋውያን ስለ ዜፍቅርዎም፡ ግዜኦምን ጕልበቶምን ሰዊኦም ብእተኻእሎም ዓቕሚ ይከናኸንዎም እዮም። በዚ ኸምዚ፡ ንኣረጋውያን ኣባላት ጉባኤኦም ከም ዚግደሱሎም ብዝያዳ የርእዩ። ምስ ካልኦት ኣባላት ጉባኤኦም እናተበራረዩ ድማ ይከናኸንዎም። ናይ ምሉእ ግዜ ኣገልገልቲ ኪዀኑ ዅነታቶም ዘይፈቕደሎም እኳ እንተ ዀነ፡ ነቶም ኣብ ናይ ምሉእ ግዜ ኣገልግሎት ዘለዉ ውሉዳት እቶም ኣረጋውያን ተሓጒሶም እዮም ዚሕግዝዎም። እዝስ ከመይ ዝኣመሰለ ዚንኣድ መንፈስ ኰን እዩ! ይኹን እምበር፡ ዋላ እውን ኣባላት ጉባኤ ኣዝዮም ለጋሳት ይኹኑ፡ ውሉዳት ንወለዶም ናይ ምክንኻን ሓላፍነት ኣለዎም።
ንኣረጋውያን ብምትብባዕ ኣኽብሮም
17, 18. ንኣረጋውያን ኣብ እንገብሮ ኽንክን፡ እንታይ ዓይነት ኣረኣእያ እዩ ባህ ዜብል ሃዋህው ከም ዚሰፍን ዚገብር፧
17 ኵሎም እቶም ንኣረጋውያን ኣብ ምክንኻን እጃሞም ዜበርክቱ ዘበሉ፡ ባህ ዜብል ሃዋህው ከም ዚሰፍን ኪገብሩ ኣለዎም። ኣወንታዊ ኣረኣእያ እውን ኪህልዎም ኣለዎ። ሓድሓደ እዋን፡ እርጋን፡ ተስፋ ምቝራጽን ጭንቀትን ኬስዕብ ይኽእል እዩ። ስለዚ፡ ነቲ ምስ ኣረጋውያን ኣሕዋትናን ኣሓትናን እንገብሮ ዝርርብ ሃናጺ ብምግባር፡ ንኸነኽብሮምን ንኸነተባብዖምን ፍሉይ ጻዕሪ ኽንገብር የድልየና ይኸውን። እዞም ኣረጋውያን ብጾትና፡ ንነዊሕ ዓመታት ንኣምላኽ ብተወፋይነት ስለ ዘገልገልዎ፡ ኪንኣዱ ኣለዎም። የሆዋ ነቲ ንዕኡ ንምግልጋል ዝገበርዎ ነገራት ኣይርስዖን እዩ፣ ንሕና እውን ኣይንርስዖን ኢና።—ሚልክያስ 3:16፣ እብራውያን 6:10 ኣንብብ።
18 ብዘይካዚ፡ ኣረጋውያንን ንዓታቶም ዚከናኸንዎም ሰባትን ሓድሓደ ግዜ ዚዋዘዩ እንተ ዀይኖም፡ እዚ ነቲ በብመዓልቱ ዚግበር ከቢድ ዕዮ ቐሊል ኪገብሮ ይኽእል እዩ። (መክ. 3:1, 4) ብዙሓት ኣረጋውያን ኣሕዋት እውን፡ ዚግበረሎም ኣቓልቦን ምብጻሕን ብጠባዮም ኪጽሎ ኸም ዚኽእል ስለ ዚፈልጡ፡ ነቶም ዚከናኸንዎም ልዕሊ ዓቕሞም ኪገብሩ ኣይሓትዎምን እዮም። ብኸምኡ እዮም እቶም ንኣረጋውያን ዚበጽሕዎም ሰባት፡ “ከተባብዕ ኢለ ኸይደስ፡ ንባዕለይ ተተባቢዐ ተመሊሰ” ኺብሉ ዚስምዑ።—ምሳ. 15:13፣ 17:22።
19. ዓበይቲ ይኹኑ ንኣሽቱ፡ ብዛዕባ መጻኢ እንታይ ኣረኣእያ እዩ ኺህልዎም ዚኽእል፧
19 ነታ መከራን ሳዕቤን ዘይፍጽምናን ዚውገደላ መዓልቲ ብሃንቀውታ ኢና እንጽበያ። ክሳዕ ሽዑ ግና፡ ኣገልገልቲ ኣምላኽ ኣብ ተስፋ ናይ ዘለኣለም ህይወት ኬተኵሩ ኣለዎም። ኣብ መብጽዓታት ኣምላኽ ዘላትና እምነት፡ ኣብ እዋን ጭንቀት ወይ ጸበባ ልክዕ ከም መልህቕ ከም ዝዀነት ንፈልጥ ኢና። ሳላ እታ እምነት እቲኣ፡ “ኣይንሕለልን ኢና፣ ግናኸ፡ እቲ ናይ ወጻኢ ሰብና እኳ እንተ ማህመነ፡ እቲ ናይ ውሽጢ ሰብና መዓልቲ መዓልቲ ይሕደስ ኣሎ።” (2 ቈረ. 4:16-18፣ እብ. 6:18, 19) ኣብቲ ንኣረጋውያን እንገብሮ ኽንክን፡ ነታ ኣብ ኣምላኽ ዘላትና ድልድልቲ እምነት ካብ ምዕቃብ ንላዕሊ፡ ካልእ እንታይ ኪሕግዘና ዚኽእል ነገራት ኣሎ፧ ኣብ እትቕጽል ዓንቀጽ፡ ገለ ግብራዊ ነጥብታት ክንምርምር ኢና።
^ ሕ.ጽ. 9 ኣብታ ቐጺላ ዘላ ዓንቀጽ፡ ኣረጋውያን ወለድን ውሉዳትን ኪገብርዎ ብዛዕባ ዚኽእሉ ግብራዊ ኽንክን ተሓቢሩ ኣሎ።


text:
1እምበኣር ናብ እግዚኣብሔር ዘዳለዎ ዕረፍቲ ንምእታው ተስፋ ካብ ሃለወና ምናልባሽ ሓደ ኻባኻትኩም ናብዝ ዕረፍቲ እዙይ እንተይኣተወ ዝተርፍ ከይህሉ ንጠንቀቕ። 2ንኣናውን ከምቲ ንኣኣቶም ዝተሰብከሎም እዩ ወንጌል ዝተሰበኸልና፤ እንተኾነ ነቲ ዝሰምዕዎ ቓል ብእምነት ስለ ዘይተቐበልዎ ኣይጠቐሞምን። 3ንሕና እንኣምን ግና ናብቲ እግዚኣብሔር ዘተስፈዎ ዕረፍቲ ኽንኣቱ ኢና። ሥራሕ እግዚኣብሔር ኣብ ምፍጣር ዓለም ተወዲኡ እንተ ነበረ እኳ እቲ ጽሑፍ ናብቲ ዕረፍተይ ኣይኣትዉን እዮም፤ ኢለ ብቝጥዓይ መሓልኩ ይብል። 4ብዛዕባ እታ ሻውዐይቲ መዓልቲ ኣብ ሓደ ሥፍራ እግዚኣብሔር ካብ ኲሉ ሥራሑ ብሻውዐይቲ መዓልቲ ኣዕረፈ ይብል። 5ኣብኡ ኸዓ ደጊሙ ናብቲ ዕረፍተይ ኣይኣትዉን እዮም ይብል። 6እምበኣር ኣብዛ ዕረፍቲ እዚኣ ዝኣትዉ ሰባት ስለ ዘለዉ እዩ። እቶም ቅድም ብሥራት ዝሰምዑ ግና ብሰንኪ ዘይምእዛዞም ኣይኣተዉዋን። 7ስለዙይ እግዚኣብሔር ከምቲ ቕድም፦ ሎሚ ድምፁ እንተ ሰሚዕኹም ልብኹም ኣይተትርሩ ኢልዎ ዝነበረ ድኅሪ ነዊኅ ጊዜ ብኣፍ ዳዊት ገይሩ መሊሱ ሎሚ እናበለ ብምዝራቡ ሓንቲ ፍልጥቲ መዓልቲ ኸም ዝመደበ የርኢ። 8ኢያሱ ኣዕሪፍዎም እንተ ዝኸውንስ ድኅሪኡ ብዛዕባ ኻልእ መዓልቲ ኣይምተዛረበን ነይሩ። 9እምበኣር ንሕዝቢ እግዚኣብሔር ዕረፍቲ ተዳሊያትሎም ኣላ። 10እቲ ኣብ እግዚኣብሔር ዘዳለዎ ዕረፍቲ ዝኣተወ ከምቲ እግዚኣብሔር ካብ ሥራሑ ዘዕረፈ ንሱውን ካብ ሥራሑ የዕርፍ እዩሞ። 11ስለዙይ ሓደኳ ናይቲ ዘይምእዛዞም ኣርኣያ ተኸቲሉ ኸይወድቕ ናብቲ እግዚኣብሔር ዘዳለዎ ዕረፍቲ ኽንኣቱ ንፅዓር። 12ቃል እግዚኣብሔር ሕያውን ዝሠርሕን እዩ፤ ነፍስን መንፈስን መገጣጠምን ኣንጕዕን ክሳዕ ዝፈላሊ ዝቖርጽ ካብ ክልተ ዝኣፉ ሰይፊ ዝበልሕ እዩ። ኣብ ልቢ ዝተሰወረ ሓሳብን ድልየትንውን ፈልዩ ዝምርምር እዩ። 13ኣብ ቅድሚ ዓይኑ ኹሉ ነገር ቅሉዕን ስጡሕን እዩ እምበር ካብ እግዚኣብሔር ዝሕባእ ፍጡር የለን፤ ንእኡ ኸዓ ኢና መልሲ እንህብ። 14እምበኣር ንሰማያት ዝዓረገ ዓብዪ ሊቀ ካህናት ኢየሱስ ወዲ እግዚኣብሔር ስለ ዘለና እምነትና ኣጽኒዕና ንኃዝ። 15ከምዝ ኸማና ብዅሉ ዝተፈተነ እዩ፤ ግና ኃጢኣት ኣይገበረን፤ ስለዙይ ብድኻምና ኽርህርሀልና ዘይኽእል ሊቀ ካህናት ኣይኮነን። 16እምበኣር ምሕረት ምእንቲ ኽንቕበል ረድኤት ብዘድልየና ጊዜውን ጸጋ ምእንቲ ኽንረክብ ናብቲ ጸጋ እንረኽበሉ ዙፋን እግዚኣብሔር ብምትእምማን ንቕረብ።
Copyright
Learn More


text:
ጉጅለ ኢሳይያስ ምሕደርኡ ዓፋኒ ብምዃኑ ሕድሕድ ምንቅስቓስ ህዝቢ ‘ውን ክጭቑኖ’ዩ ዝሕልን፡ ኣብ ዝዓበየ ይኹን ዝነኣሰ ጉዳያት ሙሉእ ብሙሉእ ክቆጻጸሮን ገለ ረብሓ እንተተረኸቦ ድማ ክጥቐመሉን ስለ ዝደሊ ኣብቲ ዝተሓተ ደረጃ ናብራ ወሪዱ ‘ውን’ዩ ምንቅስቓስ ህዝቢ ክቆጻጸር ዝሕልን፡ እዚ ዓይነት ኣካይዳ ካብ ስስዐ ዝተበገሰ ክኸውን ከሎ በቲ ሓደ ሸነኹ ድማ እቲ ስርዓት ሓዲርዎ ካብ ዘሎ ስግኣት ዝነቕል’ዩ።
ስርዓት ህግደፍ ኩሉ ዓይነት መሰላት ህዝቢ ስለዝሓረመ በንጻሩ ተጸላኢ ካብ ምዃን ሓሊፉ ካብ ዘለዎ ኮረሻ ስልጣን ሓንሳብን ንሓዋሩን ንክእለ ’ውን ዝተፈላለየ ንጥፈታት እናተኻየደ’ዩ ዝርከብ፡ ከም ውጽኢቱ ‘ውን ደቀቕቲ ዝመስሉ ግን ድማ ኣብ መዓልታዊ ምንቅስቓሱ ዕረፍቲ ዝኸልእዎ ዓበይቲ ንጥፈታት ተሰላሲሎምን ገና ‘ውን ኣብ መስርሕ ኣለውን። እዚ መላኺ ጉጅለ ህዝቢ ረጊጹ ክገዝእ ካብ ዘለዎ ክቱር ህርፋን ተበጊሱ ብጀካ’ቲ ምፍራስ ኣባይቲ ማይን መብራህትን ምኽልካል፡ ነቲ መዓልታዊ ጉዕዞ ህይወቱ ንምቅጻል ዝሕግዞ ሃለኽቲ ነገራት ንምምላእ ኣብ ዝግበር ምንቅስቃስን ሃለኽለኽን ‘ውን ብኩፖን እናተቆጻጸረ ህዝቢ ብኹሉ ሙሉ መስተርሆት ክሕረም ይገብር ኣሎ።
እዚ መላኺ ጉጅለ ካብ ህዝቡ ብዝሰኣኖ እምነት ብዙሕ ነገራት ከሲሩን ገና ‘ውን እናኸሰረ ይርከብን ንነገራት ብፍቕሪ ክትኣልዮም እንተዘይኪኢልካ ህልኽ ህልኽት እናወለደ’ዩ ውሽጢ ውሽጢ ዝበላዕካ ኣካይዳ ጉጅለ ህግደፍ ድማ ከምኡ’ዩ ዘሎ።
እዚ ሃገር ናይ ብሕቱ ጌሩ ተቆጻጺርዋ ዝርከብ ውልቀ መላኺ ኣብ ውሽጢ ብዝርከብ ህዝቢ ‘ውን ሰላም ኣይረኸበን ዘሎ፡ ኩሎም ዝፍጽም ግፍዕታት ሳላ ምዕባለ ዓለም ዝተሳእነ ዘየለ ንእለት’ዩ ኣብ ኢንተርኔት ተዘርጊሑ ናብ መላእ ዓለም ዝዛመት።
———————————-//////////////————————————-
ሃገርና ብኹሉ መለክዒታት ድሕሪት ትስራዕ ሃገር ምዃና በብእዋኑ እናገለጽናዮ ዝመጻእናን ሕጂ ‘ውን ዝቅጽል ዘሎ ተርእዮን’ዩ፡ እዚ ኣብ ዓለም ዝተፈላለየ መጽናዕቲ ብዘካይዳ ትካላት ‘ውን ተረጋጊጹ ‘ዩ። ኣባላት ጸጥታ እቲ ስርዓት ቅድም ክብል ዓበይቲ ኣብ ዝበሃላ ከተማታት ሃገርና ንዝርከባ ኣገልግሎት እንተርኔት ዝህባ ትካላት ሕድሕድ ምንቅስቓሰን ክቆጻጸርወን ከም ዝጸንሑ ብዝተፈላለየ ኣጋጣሚታት እናተገልጸ መጺኡ’ዩ፡ ሕጂ ‘ውን እዚ ጨቋኒ ኣካይድኦም’ዚ ብምቅጻል ቅድሚ ቕሩብ መዓልትታት ‘ውን እቲ ምክትታል ፍልይ ብዝበለ መልክዑ ቀጺሎም ‘ለው።
ኣብ ኣስመራን ካልኦት ካባቢታት ሃገርናን ዝርከባ ኣገልግሎት ኢንተርኔት ዝህባ ትካላት ንሕድሕድ ተጠቐምተን ከምዝግበኦም ዘገድድ ዘዋሪ መልእኽቲ ተዘርጊሑ’ሎ፡ ብመሰረት ጸብጻብ ፕሮጀክት ዓርቢ ሓርነት እዚ ሓደ ውልቀ ሰብ ኢንተርኔት ንክጥቐም ዝመልኦ ፎርም ሙሉእ ስሙ፡ ኣድራሽኡ፡ ቑጽሪ መንነቱን ዜግነቱን ዝሓትት ኮይኑ፡ ኣብ ኮምፒዩተር ይኹን ወይ ብሞባይሉ ብተለምዶ ዋይፋይ ተባሂሉ ዝፍለጥ ገመድ ኣልቦ ኢንተርኔት ዝጥቐም ሰብ ነዚ መምርሒ’ዚ ግድነት ክኽተል ኣለዎ።
ከምቲ ቅድም ኢልና ክንጠቕሶ ዝፈተና ኣብ ሃገርና ዘሎ ዝኾነ ዓይነት ቀረባት ዝሞተ ኣብ ርእሲ ምዃኑ ኣብ ገለ ሕልፍ ኢልካ ትረኽቦ ኣገልግሎት ከኣ እቲ ዝደኸመን ብኽብሪ ‘ውን ሰማይ ዝዓረገን’ዩ። ኣብ ዙርያ እንተርኔት እንተሪኢና ‘ውን ሃገርና በዚ ጉዳይ ‘ዚ ኣብ ዝደሓረ ደረጃ ተሰሪዓ’ያ ትርከብ። ኣገልግሎት ኢንተርኔት ሃገርና ዝደኸመ ብምዃኑ ክሓልፍ ዝድለ መልእኽቲ ተቃወምቲ’ኳ እንተዘይኣቋረጸ ምስቲ ዘሎ ክብርን ምዕፋን መስመርን ኣነጻጺርካ ክትሪኦ ከለኻ ግን ዳርጋ ዘየለ ‘ዩ።
ኤርትራ ዋላ ‘ውን ምስ ሃገራት ዞባ ምብራቕ ኣፍሪቓ ብምንጽጻር ዝደኸመ መስመር ኢንተርኔት ትወንን ርሒብ ባንድ መስመር ይኹን፡ ሲም ካርድ ቴሌፎን ዝሰረቱ መስመር ኢንተርኔት ብዘይ ምህላው ኣገልግሎት ኢንተርኔት ኣብ በዓል ኣስመራ፡ ከረን፡ መንደፈራን ባጽዕን ዝተደኮና ውሑዳት እንዳ ኢንተርኔት ዝተደረቱ’ዩ ክብል’ዩ ፕሮጀክት ዓርቢ ሓርነት ነቲ ዘሎ ኩነታት ኣገልግሎት ኢንተርኔት ዝገልጾ። ይኹን ደኣ’በር እቲ ስርዓት መኽሰቡ ንምኽዕባት ክብል ዝኸፈቶ ምስ ዝሑል ፍጥነቱን ክብሪ ዋግኡን ተዛሚዱ ኣብ ውሽጢ ‘ዘን ትካላት ኮይንካ ክትጥቐመሉ ትኽእል ገመድ ኣልቦ ኢንተርኔት ንተጠቓምነት ዜጋታት ብዕጽፊ ብምዕባዩ ንዘሎ ጸይቕታት እቲ ስርዓት ዘቓልዕ ሓበሬታ ብምስልን ቪድዮን ካብ ውሽጢ ሃገር ንደገ ምውጽኡ ድማ ኣብ ከቢድ ሻቕሎትን ሸበድበድን ኣእትይዎ ከም ዘሎ ይትንትን።
ጉጅለ ህግደፍ እቲ ዘካይዶ ዘሎ ክፋእ ስራሕ ተሓቢኡ ክሕባእ ኣይከኣለን ነድሪ ህዝቢ ልዕሊ ዓቐኑ ስለዝኸደ ኣጋጣሚታት ኣብ ዝረኸበሉ እዋን ብዝግባእ ይጥቐመሉ’ሎ።
ትካላት ኢንተርኔት ኣብ ዝርከቦ ከባቢ ክሳብ ዝተወሰነ ውሑድ ርሕቀት ክኸይድ ዝኽእል ኣገልግሎት ዋይፋይ ማለት ገመድ ኣልቦ ኢንተርኔት ንገለ ተጠቐምቲ ዜጋታት ተዛማዲ ናጽነት ይህቦም ብምንባሩ እዚ ‘ውን ነቲ ስርዓት ስግኣት ስለዝፈጠረሉ፡ እተን ነዚ ኣገልግሎት ዝህባ ትክላት ኣብ ከባቢኣን ኮይኖም ንዝጥቐሙ ሰባት ኣብ ውሽጢ ክኣትው ክገብርኦም ወይ ድማ ክሰጉኦም ዘገድድ መጠንቐቕታ ‘ዩ ኣመሓላሊፉ ዘሎ።
እዚ መላኺ ስርዓት ዋላ’ኳ ህዝቢ ነንሕድሕዱ ከይተኣማመንን ብጐቦ ዓይኒ ክረኣኣይን እንተገበረ ነድሪ ህዝቢ ግን ክሕዞ ዝኽእል ሓይሊ የለን።


text:
የሆዋ ኣብ ጽላሎት ኣኽራን ኣዕቈቦም
ሓንቲ ሰበይቲ ኣንጊሃ ኻብ ቤታ ውርድ ኢላ ምስ ወጸት፡ ኣብ ኣፍ ደገኣ ሓንቲ ጥቕላል ረኣየት። ነታ ጥቕላል ኣልዒላ ድማ ቍሊሕ ምሊሕ በለት፣ ግናኸ ኣብቲ ጐደና ዚንቀሳቐስ ሰብ ኣይነበረን። ሓደ ዘይተፈልጠ በጻሒ፡ ብለይቲ ኣቐሚጡላ ኪኸውን ኣለዎ። ነታ ጥቕላል ብኸፊሉ ኸፊታ ረኣየታ እሞ፡ ቀልጢፋ ንቤታ ተመሊሳ ማዕጾኣ ዓጸወቶ። እታ ጥቕላል፡ እተኣገደ ጽሑፋት መጽሓፍ ቅዱስ ዝሓዘት እያ ነይራ። እታ ሓብቲ ነታ ጥቕላል ሓቚፋ፡ ስለቲ ኽቡር መንፈሳዊ ምግቢ ንየሆዋ ብጸሎት ኣመስገነቶ።
ከምዚ ዝኣመሰለ ተመክሮ፡ ኣብ ጀርመን ኣብ 1930ታት እዩ ዜጋጥም ነይሩ። ናዚ ብ1933 ስልጣን ምስ ሓዘ፡ ዕዮ ናይ የሆዋ መሰኻኽር ኣብ መብዛሕትኡ ኽፋላት እታ ሃገር ተኣገደ። ሕጂ ልዕሊ ሚእቲ ዓመት ዕድመ ዘለዎ ሪቻርድ ሩዶልፍ፡ “ብዛዕባ የሆዋን ስሙን ዚግበር ኣዋጅ፡ ብኸምዚ ዝኣመሰለ ትእዛዝ ሰብ ኪዕገት ከም ዘይክእል ኣሚንና ነበርና” በለ። * “ጽሑፋት መጽሓፍ ቅዱስ ንመጽናዕትናን ንኣገልግሎትናን ኣዝዩ ኣገዳሲ እዩ ነይሩ። ይኹን እምበር፡ እዚ ብምኽንያት እቲ እገዳ ብቐሊሉ ኺርከብ ዚኽእል ኣይነበረን። እቲ ዕዮ ብኸመይ ኪቕጽል ከም ዚኽእል ኣይንፈልጥን ኢና ኔርና።” ሪቻርድ ነዚ ኣገዳሲ ነገር እዚ ንኣሕዋቱ ንምብጻሕ፡ ብዘይተለምደ መገዲ ኺሕግዝ ከም ዚኽእል ፈለጠ። እዚ ኸኣ፡ ኣብ ጽላሎት ኣኽራን እዩ ዚግበር ነይሩ።—መሳ. 9:36።
ብመገዲ ኮንትሮባንዲስታታት
ብኣንጻር እቲ ፈለግ ኤልቤ (ወይ ሌቤ) ዚውሕዘሉ ገጽካ እንተ ኼድካ፡ ኣብዚ እዋን እዚ፡ ኣብ ዶባት ቸክ ሪፓብሊክን ፖላንድን ናብ ዚርከብ ገዘፍቲ ኣኽራን (ካርኮኔሼ) ኢኻ እትበጽሕ። እዚ ኣኽራን እዚ፡ ካብ 1,600 ሜተር ዘይሓልፍ ብራኸ እኳ እንተ ኣለዎ፡ ኣብ ማእከል ኤውሮጳ ዚርከብ ደሴት ኣርክቲክ ተባሂሉ እዩ ዚፍለጥ። እቲ ጤረራት ንፍርቂ ዓመት ዚኸውን በቲ ኽሳዕ 3 ሜተር ኣቢሉ ዚበጽሕ ዕምቈት ዘለዎ በረድ እዩ ዚሽፈን። እቶም ነቲ ተለዋዋጢ ዅነታት ኣየር ኣትሒቶም ብምግማት ብእኡ ዚሓልፉ ሰባት፡ ሃንደበት ንጫፋት እቲ ኣኽራን ዚሽፍን ጽዑቕ ግመ ኼጋጥሞም ይኽእል እዩ።
ኣብ ዝሓለፈ ዘመናት እዚ ሰንሰለት ኣኽራን እዚ፡ ኣብ መንጎ ኣውራጃታትን መንግስታትን ሃገራትን ናይ ተፈጥሮ ዶብ ኰይኑ ኼገልግል ጸኒሑ እዩ። እቲ ሓደገኛ ዝዀነ ሰንሰለታዊ ኣኽራን ንኽትሕልዎ ስለ ዜጸግም፡ ኣብቲ ኸባቢ ዝነበሩ መብዛሕትኦም ሰባት፡ በዚ ኣኽራን እዚ እናተሳገሩ፡ ብኮንትሮባንድ ኣቕሑ የእትዉ ነበሩ። ብ1930ታት እቲ ገዘፍቲ ኣኽራን ንቸኮስሎቫክያ ኻብ ጀርመን ይፈልያ ስለ ዝነበረ፡ ተባዓት ናይ የሆዋ መሰኻኽር ነቲ ቐደም ኮትሮባንዲስታታት ዚጥቀሙሉ ዝነበሩ መገዲ ኺጥቀሙሉ ጀመሩ። ንምንታይ ዕላማ፧ ነቲ ኽቡር ጽሑፋት መጽሓፍ ቅዱስ፡ ካብቲ ብቐሊሉ ዚርከበሉ ሃገር ንኼበጻጽሑ እዩ። እቲ ሽዑ መንእሰይ ዝነበረ ሪቻርድ ድማ ሓደ ኻባታቶም እዩ ነይሩ።
ሓደገኛ “ዙረት”
ሪቻርድ፡ “ኣብ መወዳእታ ሰሙናት፡ በብሸውዓተ ኣቢልና እንኸውን መንእሰያት ኣሕዋት ዙረት ከም ዚገብሩ መሲልና ናብቲ ኣኽራን ንድይብ ነበርና” በለ። ኣስዒቡ እውን፡ “ካብ ጀርመን ነቲ ኣኽራን ሰጊርና ናብ ስፒንድለሩቭ ማሊን [16.5 ኪ.ሜ. ዚኸውን ርሕቐት ዘለዋ ኣብ ቸክ እትርከብ መዘናግዒት ቦታ] ንኽንበጽሕ ሰለስተ ሰዓት ኣቢሉ ይወስደልና ነበረ” በለ። ኣብቲ ግዜ እቲ፡ ብዙሓት ጀርመናውያን ኣብ ስፒንድለሩቭ ማሊን ይነብሩ ነበሩ። ሓደ ኻባታቶም ምስ ኣሕዋት ንኺተሓባበር እተሰማምዐ ሓረስታይ እዩ ነይሩ። ንሱ ኣብ ጥቓኡ ናብ እትርከብ ከተማ ኸይዱ፡ ነቲ ኻብ ፕሬግ ብባቡር እተላእከ ጽሑፋት ዝመልአ ሳጹናት፡ ኣብታ ንዕረፍቲ ንዚመጹ በጻሕቲ ንምብጽጻሕ ዚጥቀመላ ዝነበረ ዓረብያ ፈረስ ጽዒኑ ይወስዶ ነበረ። ነቲ ሳጹናት ናብ ሕርሻኡ ወሲዱ ኣብ ሓሰር ይሓብኦ እሞ፡ እቶም መበጻጻሕቲ ኸኣ ነቲ ጽሑፋት ናብ ጀርመን የብጽሕዎ ነበሩ።
ሪቻርድ ኣስዕብ ኣቢሉ፡ “ኣብቲ ሕርሻ እቲ ምስ በጻሕና፡ ነቲ ኸቢድ ጾር ንምስካም እተሰርሐ ዚሕንገጥ ቦርሳና በቲ ጽሑፋት ንመልኦ ነበርና። ነፍሲ ወከፍና 50 ኪ.ግ. ዚኸውን ክብደት ንስከም ነበርና” በለ። ምእንቲ ኸይርከቡ ድማ፡ ጸልማት ተጐልቢቦም ይጐዓዙ ነበሩ፣ ማለት ጸሓይ ምስ ዓረበት ተበጊሶም፡ ከይበረቐት ከላ ቤቶም ይበጽሑ ነበሩ። አርነስት ቪስነር፡ ኣብቲ ግዜ እቲ ኣብ ጀርመን ሓላው ወረዳ ዝነበረ ሓው፡ ብዛዕባ እቲ ንድሕንነት ዚውሰድ ስጕምታት ከምዚ በለ፦ “ክልተ ኣሕዋት እናመርሑ ይኸዱ እሞ፡ ዝዀነ ሰብ እንተ ርእዮም፡ ብላምባዲና ሓንሳእ ብልጭ የብሉ ነበሩ። እዚ ነቶም 100 ሜተር ዚኸውን ርሒቖም ደድሕሪኦም ዚስዕቡ ዝነበሩ፡ ከቢድ ጾር እተሰከሙ ኣሕዋት፡ ኣብ መገዶም ኣብ ዘሎ ቝጥቋጥ ንኺሕብኡ ምልክት ይዀኖም ነበረ፣ እቶም ክልተ ኣሕዋት መጺኦም እተፈልየ ገለ ምልክት ክሳዕ ዚህብዎም ከኣ ተሓቢኦም ይጸንሑ ነበሩ። እቲ ምልክት በብሰሙን ይቀያየር ነበረ።” ይኹን እምበር፡ እቶም ሰማያዊ ዩኒፎርም ዝለበሱ ፖሊስ ጀርመን ጥራይ ኣይኰኑን ዜስግኡ ነይሮም።
ሪቻርድ ከምዚ ብምባል ተዘክሮኡ ይገልጽ፦ “ሓደ ምሸት ግድን ንንውሕ ዝበለ ሰዓታት ክሰርሕ ኣድልዩኒ ነበረ። ስለዚ፡ ኣሕዋተይ ምስ ከዱ ንበይነይ ናብ ቸክ ኣምራሕኩ። ጸልማትን ጽዑቕ ግመን ነበረ፣ በቲ ቐዝሒ ዝነበሮ ዝናብ እናተወቓዕኩን እናኣንቀጥቀጥኩን ድማ እጐዓዝ ነበርኩ። ሽዑ፡ ኣብቲ ሓጸርቲ ኣግራብ ፓይን፡ ንሓያሎ ሰዓታት መገደይ ሰሓትኩ። ናብቲ ኣኽራን ዙረት ዚገብሩ ብዙሓት ሰባት በዚ ኸምዚ ሞይቶም እዮም። ኣሕዋተይ ኣንጊሆም ኪምለሱ ኸለዉ እየ ብኣጋጣሚ ረኺበዮም።”
እታ ተባዓት ኣሕዋት ዝሓዘት ንእሽቶ ጕጅለ፡ ንሰለስተ ዓመት ኣቢሉ ዚኸውን ኣብ ሰሰሙን ናብቲ ኣኽራን ትኸይድ ነበረት። ኣብ ግዜ ኽረምቲ፡ ኣብ ትሕቲ እግሪ ዚእሰር መንሸራተቲ ወይ ከኣ ቶቦጋን ዚብሃል መንሸታትሒ ጣውላ ተጠቒሞም ነቲ ኽቡር ጾሮም የጐዓዕዝዎ ነበሩ። ሓድሓደ ግዜ፡ ክሳዕ 20 ዚበጽሑ ኣሕዋት ዝሓዛ ጕጅለታት፡ መለለዪ ዘለዎ መገድታት ሒዘን ነቲ ዶብ ብመዓልቲ ይሰግራኦ ነበራ። ንዙረት ዚወጽኡ ሰባት ጥራይ ምእንቲ ኼምስሉ፡ ገሊአን ኣሓት ምስኣቶም ይኸዳ ነበራ። ገሊኣቶም ቀዲሞም ይኸዱ እሞ፡ ሓደገኛ ዅነታት ከም ዘሎ እንተ ጠርጢሮም፡ ቆቢዖም ንላዕሊ ይስንድውዎ ነበሩ።
እቶም ኣሕዋት ብለይቲ ተጓዒዞም ጽሑፋቶም ሒዞም ምስ ተመልሱኸ እንታይ እዮም ዚገብሩ ነይሮም፧ እቲ ጽሑፋት ብቕልጡፍ ዚዝርግሓሉ መደባት ይግበር ነበረ። ብኸመይ፧ እቲ ሕታማት ከም ሳሙና ይጥቕለል እሞ፡ ናብቲ ኣብ ሂርሽበርክ ዚርከብ መደበር ባቡር ይውሰድ ነበረ። ድሕሪኡ እቲ ጥቕላላት ናብ እተፈላለየ ቦታታት ጀርመን ይለኣኽ እሞ፡ ከምቲ ኣብ መእተዊ እተገልጸ፡ ኣሕዋትን ኣሓትን ንክርስትያን ብጾቶም ብሕቡእ የብጽሑሎም ነበሩ። እዚ ብሕቡእ ዚግበር ዝነበረ ዕዮ ምብጽጻሕ ጽሑፋት፡ ብገለ መገዲ እንተ ተፈሊጡ ኣዝዩ ሓደገኛ ስለ ዝነበረ፡ ብዙሕ ጥንቃቐ እዩ ዚግበረሉ ነይሩ። ሓደ መዓልቲ ግና ዘይተሓስበ ዕንቅፋት ኣጋጠሞም።
ብ1936፡ ኣብ ጥቓ በርሊን ዚርከብ መኽዘን ጽሑፋት ተቓልዐ። ገለ ኻብቲ እተረኸበ ነገራት፡ ኣብ ሂርሽበርክ ዚነብር ዘይተፈልጠ ሰብ ዝለኣኾ ሰለስተ ጥቕላላት ይርከቦ። ፖሊስ ናይ ኢደ ጽሑፍ ምርመራ ብምግባር፡ ነቲ ቐንዲ ኣባል ጕጅለ ኮንትሮባንዲስታ ረኸብዎ እሞ ኣብ ትሕቲ ቐይዲ ኣእተውዎ። ድሕሪኡ ነዊሕ ከይጸንሐ፡ ሓው ሪቻርድ ሩዶልፍ ዚርከቦም፡ ክልተ ኻልኦት ጥርጡራት፡ ኣብ ትሕቲ ቐይዲ ኣተዉ። እቶም ኣሕዋት ንዝቐረበሎም ክሲ ምሉእ ሓላፍነት ስለ ዝወሰዱ፡ እቶም ዝተረፉ ነቲ ሓደገኛ ጕዕዞ ንእተወሰነ እዋን ኪቕጽልዎ ኽኢሎም እዮም።
ንዓና ዚኸውን ትምህርቲ
ኣብ ጀርመን ዝነበሩ ናይ የሆዋ መሰኻኽር፡ ጽሑፋት መጽሓፍ ቅዱስ ዚረኽቡ ዝነበሩ፡ በቲ ኣሕዋት ኣብ ዝባኖም ተሓንጊጦም በቲ ገዘፍቲ ኣኽራን እናተጓዕዙ ዚገብርዎ ዝነበሩ ጻዕሪ እዩ። ግናኸ፡ ጽሑፋት ንምብጽጻሕ ዚጥቀሙሉ ዝነበሩ መገድታት እቲ ገዘፍቲ ኣኽራን ጥራይ ኣይኰነን ነይሩ። ክሳዕ እታ ሰራዊት ጀርመን ንቸኮስሎቫክያ እተቘጻጸሩላ ዓመት፡ ማለት ክሳዕ 1939፡ ምስታ ሃገር ዜዳውብ ካልእ መገድታት እውን ነይሩ እዩ። ኣብተን ከም ፈረንሳን ነዘርላንድስን ስዊዘርላንድን ዝኣመሰላ ምስ ጀርመን ዚዳወባ ሃገራትን ኣብ ጀርመንን ዚነብሩ ናይ የሆዋ መሰኻኽር፡ ብሓደገኛ ዅነታት እናተጓዕዙ ነቶም መስጐጕቲ ዚበጽሖም ዝነበረ ኣሕዋቶም መንፈሳዊ ምግቢ ኸም ዚበጽሖም ይገብሩ ነይሮም እዮም።
ሎሚ መብዛሕትና ብዝደልናዮ መጠንን ብእተፈላለየ ዓይነትን ጽሑፋት መጽሓፍ ቅዱስ ክንረክብ ንኽእል ኢና። ኣብ ኣዳራሽ መንግስቲ ኣምላኽ ሓድሽ ሕታም ክትረክብ ከለኻ፡ ወይ ከኣ ካብቲ jw.org ዚብሃል ወብ ሳይትና ኸተራግፍ ከለኻ፡ እቲ ሕታም እቲ ናብ ኢድካ ንኺበጽሕ እንታይ ጻዕሪ ኸም ዚግበር ስለምንታይ ዘይትሓስበሉ፧ ክብደት እቲ ዚግበር ጻዕሪ፡ ማዕረ እቲ ብበረድ ብእተሸፈነ ኣኽራን ብለይቲ እናተጓዓዝካ ዚግበር ዝነበረ እኳ እንተ ዘይኰነ፡ ጥቕሚ ርእሶም ሰዊኦም ዜገልግሉኻ ሓያሎ ክርስትያን ብጾትካ፡ ብዙሕ ከም ዚጽዕሩ ፍሉጥ እዩ።
^ ሕ.ጽ. 3 ኣብ ሲሌሽያ ኣብ እትርከብ ጉባኤ ሂርሽበርክ ኣገልጊሉ እዩ። ከተማ ሂርሽበርግ፡ ኣብ ደቡባዊ ምዕራብ ፖላንድ እትርከብ፡ ሎሚ የሌንያ ጉርጋ ተባሂላ እትፍለጥ ከተማ እያ።


text:
ብኣቤል ጉዕሽ
ኩሉ ዝመሰሎ ክዛረብ እዩ ክፉት መድረኽ ተፈጢሩ። ከምቲ ዝተብሃለ እውን ኮይኑ። ኣብዛ ዓዲ ዝርኣዩ ፀገማት ኩሎም ይልዓሉ ኣለዉ። “ወዲ ሰራሒ ማዕፆ ዝብኢ ወሰዶ።” ይብሃል ኣሎ። “መብራህትን ስልክን ምቁርራፅ ኣሎ” ዝብሃል ዘረባ ከም ማስቲካ ይሕየኽ ኣሎ። ናይ መሬት ጉዳይ ይልዓል ኣሎ። ኣብ ኣብያተ ፍርዲ
ዘሎ ሰሓቦ ጉተቶ ኩሉ ዕድል ዝተውሃቦ ዘረብኡ ዝጅምረሉ ርእሲ እዩ። “ዛጊድ ድኽነትና ኣይቀነሰን” ዝብል መዓት እዩ። ካብ “ጊዜ ናብ ጊዜ ምምሕያሽ ኣሎ እናበልኩም ከይበላዕና ከም ዝበላዕና ገይርኩም ትዛረቡልና ኣለኹም” ዝብል በዚሑ ኣሎ። ካብ ዋጋ ሽኮር ከቢሩ ክሳብ ብኢ-ዲሞክራስያን መራሕቲ ዓድና ክንለቅቕ ኢልና ኣለና” ዝብሉ ርእይቶታት ቀሪቦም ኣለዉ። “ዝበላዕኹሙሉ ፃሕሊ ሰይርኩም” ዝብሉ ብዘሓት እዮም። “ቃልኪዳንኩም ኣፍሪስኩም” ዝብሉ ምስ ኣብነታቶም ኣለዉ። “ውድብና መልሱልና፣ ካብ ሸፋቱ ክነድሕና ዕድል ሃቡና” ዝብሉ ዳርጋ ብኣደራሾም እዮም። “ኣብ ሓንካሸ ኮፍ ኢልኩም ኣበይ እዩ ዝጨነና ዘሎ ኢልኩም ኣይትሕተቱና” ዝብሉ ኣየርእይኹም። “ደቅናስ ሂብናኩም ሕዚ ኸ እንታይ ደሊኹም?” ዝብሉ ገዝኦም ይቑፀሮም። ዘይተብሃለ የለን። እዚ ኹሉ ተባሂሉ እውን ግን ዝዓገበ የለን። “ኣብዚኣ እማ!” ዝብል ዳርጋ ኩሉ ብኣዳራሹ እዩ።
እዚኦም ኩሎም ክልተ መልስታት ጥራይ ዘድልይዎም እዮም ዝመስሉ። ወይ “ኣብ ከይዲ ምስትክኻል ኣለና” ወይ ድማ “ድሓን ክንርእዮ ኢና!” ምኽንያቱ መበገሲ እቲ ፀገም ክሳብ ዘይተነፀረ ንፁር መልሲ ምሃብ ከቢድ እዩ።
እዚ ኩሉ ሕቶ፣ ርእይቶን ብመራኸብቲ ሓፋሽ ክሓልፍ እዩ። መንግስቲ ዝፈጠሮ ነብሱ ናይ ምፅራይ ውዕውዕ መድረኽ ስለዝኾነ ካልእ እውን ክምሃረሉ ምእንቲ ኣብዚ ኣዳራሽ ዘይተሳተፈ ብሚድያ ተሳትፍኡ ከዕዝዝ እዩ።
ኢዶም ከውፅኡ ውዒሎም ሕዚ ዕድል ዝተውሃቦም ዓብዪ ሰብኣይ ግና ንኹሉ ተዓዳማይ ብኣርውኡ ነቶም መድረኽ ዝኣልዩ ዘለዉ ላዕለዎት ኣካላት መንግስቲ ዘደንገፀ ዘረባ ምዝራብ ጀመሩ።
“ናተይ ሓሳብ እኳ ፍልይ ይብል እዩ።” ኢሎም ዘረብኦም እንትጅምሩ ኣዳራሽ ከምዛ ኣብ ማይ ዝኣተወት ኣንጭዋ ፀጥ በለት። ትርግታ ልቢ ነብሲ ወከፍ ሰብ ይስማዕ። “ዕሕሕ” ኢሎም ጎረርኦም ስሕልሕል ኣበሉ እሞ ዘረብኦም ቀፀሉ።
“… እታ ውድብ ናትና እንድያ፤ እቲ ብዛዕብኣ እንብሎ ታላቅን ታናሽን ዘውፅእ ኣካል ክህሉ ኣግባብ ኣይኮነን። ስለዚ ልጅ ኣስገዶም ዘቕረባ ሰሚዐያ እየ ፅብቕቲ እያ። ወይ ውድብና መሉሱልና ወይ ባዕልና ንባዕልና ምምሕዳር ክንጅምር ኢና ዝበላ ትክኽል እያ።”
ኣብ መንጎ ሓደ ድምፂ ተሰምዐ። ካብ መድረኽ እዩ… “ኣቦይ! ብቀጥታ ዶ ናብታ ክብልዋ ዝሓሰቡ ክኣትውልና ምስ ጊዜ ሕፅረት” በለ። ክምስ ኢሎም ብዘይ ኣይ ሕራይ ኣይ እምብለይ ዘረብኦም ቀፀሉ።
“…. እሞ ናተይ ጉዳይ እንታይ ይመስለኩም ዓብዪ ሽግርና ድኽነት እዩ። እዚ ክሳብ ዘይቐረፍና ብዝተገበረ ነገር ኣይንዓግብን። እቲ ዝግብረልና ነገር እውን ኣየፅግብን። እናተመናጨትና ኢና ክንነብር። እዚ ንምፍታሕ እዛ ዓዲ ክትለምዓሉ ኣብ እትኽእል መንገዲ ክንዘራረብ ኣለና በሃላይ እየ።”
እቲ ቅድም ኢሉ ድሕሪ እሕሕትኦም ተቐልቂሉ ዝሃደመ ፀጥታ ተመሊሱ ኣብ ህዋ እቲ ኣደራሽ ዓሰለ። ንሶም ድማ ርግእ ኢሎም ዘረብኦም ቐፀሉ። ኣብ ጎነይ ኮፍ ዝበለ ወዲ “ናይዞም ሰብኣይ እዚኦም ዘረባ ከንቱ ምዃኑ ዝፈልጥ ከመይ ድዩ መሲሉኳ?” በለኒ ከይሓተትክዎ። “እህ? ከመይ እዩ?” ዝብል መልእኽቲ ዘለዎ ናይ ገፀይ ምንቅስቓስ ምስ ኣርአኽዎ…
“ወያናይ እዮም። ሰለስተ ደቆም ኣሰዊኦም። ሰበይቶም ሰላም ምስ ኮነ ከይቀነያ እየን ዝሞታ። በይኖም እዮም ዝነብሩ። ዝዛረብዋ ዘረባ ኣብ መሬት ጥብ ኣይትብልን። ግን ከ ዋላ ሓደ ሰማዒ ኣይብሎምን። እንድሕር ከምዚ ኮይኑስ ይትረፈኒ ዘይምባሎም ይገርመኒ። እቲ ኣመራርሓ ለፍላፊ ስለዝብሎም ንሕና እውን ቅውምነገር ዝዛረቡ ኣይመስለናን።”
ከምዚ እዩ ወለዶ እንትጎትም። ከምዚ እዩ ብናይ እማቱ ሳእኒ ዝኸይድ ማሕበረሰብ ምፍጣር። ሰሚዐዮ… ገፀይ ናብቲ ናይ ኣረጊት ድምፂ ዝስምዓሉ ኣንፈት ቀልበይ ናብ ባሕሪ ሓሳብ ጠሓልኩ።
ኣብዛ ዓለም እዚኣ ቀንዲ ሽግር ዝኸውን ናይ ኣብነታውያን ምውሓድ ወይ ዘይምህላው እዩ። ህዝቢ ዝብሃል ስኽ ኢሉ ከም ቅንጥሻራ ዝቦቖለ ማለት ኣይኮነን። ህዝቢ ማለት ብውሑዳት በላሕትን ገዛኢ ኣተሓሳስባ እቲ ኣብዝሓን ብዝሓዙ ኮኸባት ሰብኣ ሰገል (ኢሊት) ዝውከል ማለት እዩ። ናይዞም ሰብኣይ እዚኦም ሓሳብ ዘኽብርን ዝቕበልን ሰብ የድሊ፤ ንሶም እውን ነዚ ሰብ እዚ የድልይዎ። እንድሕር ዘይቕቡል ኮይኑ ድማ ብምርትዖ ኣቢሉ ዝነፅግ ሓይሊ ዘይምህላዉ ሓቂ ዝዛረብ ባይታ ከምዘይብሉ ገይሩ ዝቖፅር ከምዚ ኣብ ጎነይ ዘሎ ወዲ ዓይነት ሰባት ተፈጢሮም።
ሃይማኖት ኣልቦነት ዓብዪ ፈተና ሒዙ ናብ ምዕራባዊ ዓለም ምስተቐለቀለ ፍሉጥ ሳይንትስት ኣልበርት ኣነስታይን ፀሎት እንትገብር ዘርኢ ምስሊ ተሳኢሉ ናብ ሕብረተሰብ ተዘርጊሑ ይብሃል። ስኽ ኢሉ ወረ እውን ክኸውን ይኽእል እዩ። ሽዑ ቆልዑ መንፈሳውያን ምዃን ጀሚሮም። ኣልበርት ኤንስታይን እዩ ያ እቲ መርኣያ!
ዒምዒምታ ተጀሚሩ። ዝነበረ ፀጥታ ቀስ ብቐስ ትርጉሙ ዘይርድኣካ ናይ ድምፂ ፈለኽለኽታ ተቐይሩ። ሓደ ኣብ ጎነይ ዘሎ ወዲ “ኤጭ! መሀከዪ…. ዓሪፎም መኽፈልቶም ከይበልዑስ ዓዲ ከመይ ከምእትምዕብል ድማ ክልተ ሰዓት ክትርኹልና እዮም። ችላ!” ክብል ሰማዕኽዎ። ካብቲ መድረኽ እውን ተቓውሞ ተሰምዐ። መራሒ መድረኽ “ኣቦይ እንትጅምሩ ኣጠንቂቐዮም ነይረ! ኣብታ እንዘራረበላ ዘለና ጉዳይ ጥራይ እንዶ የዋግዑ!” ክብል ዳርጋ ናብ ምኹራይ ገፃ ዘምርሐት ዘረባ ሸው ኣበለ። እቲ ንተቓዉሞ እቶም በዓል ፀጋ ዕድመ ዕጉምጉምታ ጀሚሩ ዝነበረ ህዝቢ ተመሊሱ ንዘረባ እቲ መራሒ መድረኽ ክቃወም ጀመረ። “ዕድል ተዋሂብዎም እንድዩ!” ዝብል ካብዚ ገፅ ዘይብሃል ዘረባ ተሰምዐ። “ስቕ እንዶ በል!” ዝብል ካልእ ድምፂ እውን ኣሎ። ኣደራሽ ጭጭምጭጭ ኮነት። እቲ መራሒ መድረኽ ብመቐመጫ ዝሓዛ ሰመያዊት ቢሮ ነታ ጠረጴዛ ኳሕ ኳሕ እንተብል ኣደራሽ ምርግጋዕ ጀመረ።
“እሞ ፅቡቕ ናተይ ሓሳብ ከምቲ ዝበልክኹም ካብ መሰረታዊ ሽግር ኢለ ዝሓስቦ ካብ ድኽነትና ዝብገስ እዩ። ተስፋ ዝገበርናሉ ውድብ እቲ ኣምሪርና እንፀልኦን ትሕቲ ሰብ ዘሕደረናን ድኽነት ብዘላቕነት ክፈትሕ ዝኽእል ፖሊሲ ዶ የውፅእ ይኸውን ዝብል እዩ ነይሩ። ግን ኣይኮነን። ዓድታት በብደቀን ክመሓደራ ምግባሩ እዚ ውድብ እዚ ክምስገን ይግባእ። ኣቦና ሃፀይ ዮሃንስ እውን ከምኣ እዮም ዝገበሩ። በብኸባቢኡ ምምሕዳር ማለት ግና እንኮላይ ነቲ ከባቢ ዝመስልን ዘዋፅእን ፍልፍል ቁጠባ ምልላይን እዚ ምምሕዳርን ምዃኑ ዝተዘንግዐ እዩ ዝመስለኒ። ሕርሻ ንትግራይ መሕደሪ ነብሲ እምበር መምርሒ ህይወት ዶ ክኾን ምተገብኦ? ኣሕዋት…. ትግራይ ዶ ትሕረስ?” ኢሎም ዕረፍቲ ገበሩ።
ህዝቢ ብጨብጨባ ኣደራሽ ፅንቅራሪዕ ገበራ። ፋፃ እውን ነይሩ በቲ ድሕሪት። ካብ መድረኽ ናይ ስኽ በሉ መልእኽትታት ሓሊፎም፤ መን ክሰምዖም። እቲ ቅድም እንትብል “ኤጭ!” ዝበሎም ኣብ ጎነይ ዝነበረ ወዲ “ዛ ሰብኣይ እባ ቁምነገር እኒአዋ እዩ” እንትብል ሰማዕክዎ፤ ብሞባይል ዝፃወቶ ‘ጌም’ pause እናገበረ።
“ኣካይዳ እማ ኣካይዳ” ዝብል ድምፂ ዝሰምዐ መራሒ መድረኽ በቲ የማናይ ገፅ ናይቲ ኣዳራሽ ኢዱ ንዘውፅአ በዓል ብጫ ቆቢዕ ሰብኣይ ዕድል ሃበ። ነዲሩ ዝዛረብ ሰብኣይ እታ ኣደራሽ ልዕሊ እትኽእሎ ድምፂ ሓዊሱ ምዝራብ ጀመረ።
“ህዝቢ ዓድና ስማዕ! እዚ ሰላም እዚ ንምምፃእ ደሚኻ ኢኻ። እዚ ሕዚ ዘሎ ሃዋህው ልምዓት ንምርግጋፅ ሃለሽ ኢልካ፤ ዕድመኻ ምሉእ ኣወፊኻ ኢኻ። ኣብዚ ዘለኽን ኣዴታት ዓድና ደቅኽንን ሰብኡትክንን ኣብ ዝገበርክናሉ ስርዓት ኢኽን ዘለኽን። ማዕረ እቲ ወዲ ተባዕታይ እውን ኣብ ግንባር ውዒልክን ኢኽን። ይኹን እምበር ነዚ ስርዓት እዚ ከጥፍኡ ላሕ ዝብሉ ናይቲ ዝሓለፈ መስዋእትን መቑሰልትን ተፃባእቲ ሓይልታት ሕዚ እውን ኣይድቅሱን። ኣቦይ ገብረዝጊ ብዛዕባ ሃፀይ ዮሃንስ ገለ የልዕሉ ነይሮም። ምስ ሙስሊም ኣሕዋትና ዕድመ ልክዕና ክንዋጠጥ ዝገበሩ ሃፀይ ከመይ ኣቢሎም ኣብነት ይኾኑ? ብስሩ ናይዚ ስርዓት እዙይ ዓብዪ ሓደጋ ዝመስለኒ ከምዚኦም ዝበሉ ድርዕቶ ኣተሓሳስባታት ስለዘለዉ እዩ።”
ኣደራሽ ብጣቕዒት ፍርስስስስስስስ።
መራሒ መድረኽ ኣቋሪፅዎ። “እቲ ዝበልካዮ ትኽክል እዩ። ግን ኣካይዳ እንዲኻ ኢልካ እቲ ናይ ኣካይዳ ሽግር እስቲ ንገረና።” በሎ መራሒ መድረኽ ። “ዕድል ምሃብ ምስ ሰኣንካኒ እየ ከምኡ ኢለ። እምበር ርእይቶ እዩ ዘለኒ።”
ሕዚ እውን ናይ ጭብጨባ ውሒዝ መፂኡ እዛ ኣዳራሽ ዓቕላ ኣፅበበላ። ህዝቢ ንክረጋጋዕ ኣተሓሳሲቡ እቲ ነገር ኣግሪሙሎም ስኽ ኢሎም ይዕዘቡ ንዝነበሩ ኣቦይገብረዝጊ መሊሱ ዕድል ሃቦም። ካብታ ዘቋረፅዋ ክጅምሩ እንትብሉ ሓደ ክቢ ፃዕዳ ቆቢዕ ዝገበሩ እስላማይ ኢዶም ከየውፅኡ በርደግ ኢሎም ዘረባ ጀመሩ።
“ብስሩ ዛ ዝዝረብ እንትትስእኑ ‘ሃፀይ ዮሃንስ ንእስላም ጨፍጪፎም’ እትብል ዘረባ እማ ግደፍዋ። ንሕና ማሕበረሰብ እስላም ኣብ በገዛ ዓድና ዝተወፃዕና ብሃፀይ ዮሃንስ ዘይኮነስ ብኹሎም ቅድሚ ሕዚ ዝነበሩ ስርዓታት እዩ። እቲ ሽግር ናይ ስርዓት እምበር ናይ ሃፀይ ዮሃንስ ኣይነበረን። እምብኣር ሓቂ ንዘራረብ እንተኢልኩም እማ፤ ካብ ኩሎም ኣብቲ ሕማቕ ስርዓት ዝነበሩ ንጉሳት እቶም ዝሓሹ ሃፀይ ዮሃንስ እዮም ነይሮም። ንሶም እዮም እስላም ዘይብሉ ኸተማ ኣይኸተማን ኢሎም መሬቶም ቆሪሶም እስላም ዝተቐበሉ። በቲ ዘበን እስላመይቲ ንክምርዖ ኣእምሮኡ ዝፈቕደሉ ወዲ ክስታናይ ኣበይ ይርከብ? ሃፀይ ዮሃንስ ግን እዚኣ ገይሮም። ሃገር ካብ ወራሪ ከድሕኑ ኣብ ጦር ግንባር ክንዲ ዝሞቱ መሸፈጢ ክትገብርዎም ኣይፅቡቑን። ካብ ኩሉ ንላዕሊ ብኣና ብማሕበረሰብ ምስልምና ክትሽቅጡ ኣይትፈትኑ። ንእስላም ክተሐጉሱ ኢልኩም ትዛረቡ ከምዘለኹም እማ ይርድኣና ኣሎ እዩ። ግን ነቒሕናልኩም ኢና። ዋይ ዋይ ከይንዛረብ ዶ ተነፊሕና ክንሞት!” ኢሎም ኮፍ በሉ።
መራሒ መድረኽ “ሕራይ ተቐቢልና ኣለና። ኢድና ኣውፂእና ምስተፈቐደልና ምዝራብ እውን ንልመድ። ናብ ኣቦና ክንምለስ። ይቐፅሉ” በሎም። ድምፆም ዳግም ስሒሎም ቀፀሉ…..
“ዕሕሕ… እሞ ትግራይ ኣይትሕረስን ንዝብል ቅዋመይ መረዳእታ ከቕርብ ይፈቐደለይ።” ኢሎም ብልዑል ትሕትና ሕቶ ኣቕረቡ እሞ መልሲ ከይተፀበዩ…
“ትግራይ ኣብ ልዕሊ ስልጣነ ዝብሃል ከተማ ዝተደኮነት ናይ ህዝቢ ከተማ እያ። እዚ ስልጣነ እዙይ ብዝልዓለ ጥንቃቐ ክኩዓት ህዝቢ ክምሃረሉ ይግባእ እምበር ኣይሕረስን። ሓደሓደ ጊዜ ኣነ ክሓርስ እንተለኹ ሕቐ ሰብ ዝሓርስ ዘለኹ መሲሉ እዩ ዝስምዓኒ። እዛ ቀደምት ፍጥረት ዓለም ዝቦቖለላ፣ እዛ ስልጣነ ዓለም ዝተጠነሰላ ትግራይ ትፅናዕ ትምርመር እምበር ኣይትሕረስን። ሊቃውንቲ እስቲ ፍረዱ። ትግራይ ዶ ትሕረስ!?
ህዝበይ ሕዚ እውን ጭብጨባ!
“….. ትግራይ እታ ትግራይ…. ትግራይ እታ ምፍላም ሃምኖታተ ክርስትናን እስልምናን፣ በሪ እምነት እዛ ሃገር፣ ደገ ሰላም ሃይማኖት እዛ ዓዲ… ትግራይ እታ ዕንቊ ናይ ስልጣነን ፍልስፍናን ማእኸል… ትግራይስ ሳእንኻ ኣውፂእኻ ትርገፅ እምበር ትግራይ ዶ ትሕረስ!?
ሓፋሽ ድሙቕ ጭብጨባ!
“….ስማዕ እስቲ ህዝቢ ዓድና…. ኣብ ምስላታትካ ክንደይ ስነ ልቦና እዩ እኒሀ? ኣብ ነበረያ ነበረታትካ ክንደይ ሕጊ እዩ እኒሀ? ኣዴታት ትግራይ… ኣብ ደርፍታት መጥሓንክን፣ ኣብ ደርፍታት ገለብክንን ማሕበርክንን ክንደይ ፀጋ ፍትወተ ሰብ፣ ፀጋ ፍቕሪ እዩ ዝኒሀ? እዚ ኹሉ እኮ ትግራይ ኣብ ናይ ሰለስተ ሽሕ ህያው ታሪኽ ዘጥረየቶ ልዕልና ኣተሓሳስባ ህዝባ ዘርኢ ሓቂ እዩ ነይሩ። እሞ ሲ ትግራይ ዶ ትሕረስ!?
“…. ትግራይ ማለት እኮ ኣኽሱም እዩ። ኣኽሱም ፅላል ፅላት… ኣኽሱም መበቆል ፍልጠት… ኣኽሱም ኣደ ጥበብ… ኣኽሱም ማህፈድ ቅኔ … ኣኽሱም ኣደ ስርዓት… ኣኽሱም ርእሲ ኹለን…. ኣኽሱም ንዝተቐመጠትሉ ትግራይስ ናይ ሚኢቲ ክልተ ሚኢቲ ዓመት ትልሚ ኣውፂእኻ ትመራመረሉ እምበር ትግራይ ዶ ትሕረስ!?
“…. ትግራይ ማለት እኮ ተምቤን እዩ። እዚ ኹሉ ኣያታትና ኮኹሒ ወቒሮም ዝሰርሕዎም ኣብያተ ክርስትያናት ዘለዎ መሬት ትግራይ እዩ። ለባም ካብ ትሽዓተ ቅዱሳን ሓደ ናይ ዝኾኑ ናይ ኣቡነ ሰለማ መሬት ኣይሓርስን። እቲ ምቕዳስ እንተተረፈስ እቲ ምሕራስ እንታይ ኣምፅኦ? ትማሊ እኳ ትማሊ ኣብታ ናይ 17 ቃልስስ ትግራይ ክትሕረስ ከምዘይግብኣ ዘርኢ ነገር መዓት ኣሎ።
“….. ንኣብነት ኣብታ ዘልዓልክዋ ዓዲ ኣብ ተምቤን ደርጊ ንሓዋሩ ዝደምሰሰ ዘመን ዝቐየረ ሳይንሳዊ ስትራቴጂያዊ መጥቃዕቲ ዝተሓንፀፀ ኣብ ተንቤን እዩ። ቀዳማይ ጉባኤ ኢህወደግ ዝተኻየደ ኣብ ተንቤን ቀይሕ ተኽሊ እዩ። ብኣዴን ዝተመስረተሉ ጉያ ጣብያ ሽሉም እምኒ ተንቤን እዩ። መዋፈሪ ብኣዴን ኣብ መልፋ ተንቤን እዩ። ኢዴመኣን ዝተመስረተ ተንቤን እዩ። ድምፂ ወያነ ንኣዲስ ኣበባ ብቐጥታ ሒዝክምዋ ዝኣተኹም ካብ እንዳጋብር ተንቤን እዩ። ጋዜጠኛታት ውድብ ዝሰልጠንኩሙሉ ተንቤን እዩ። ንሽዋ ዝተቖፃፀሩ ኮማንዶ ውድብ ዝሰልጠኑ ሸኻ ፍቑር ( ኣግበ) ተንቤን እዩ። እዚ ኩሉ መፃሕፍቲ ውድብ ዝተሓትመሉ ቤት ሕትመት ኣብ ተንቤን እዩ። እዚ ኩሉ ደርፍታት ውድብ ዝተቐረፀሉ ኣብ ቀይሕ ተኽሊ ተንቤን እዩ። መሬተይ እትብል ሙዚቃዊ ድራማ ዝተቐርፀትሉ ኣብ ተንቤን እዩ። ንሰራዊትን ክፍልታትን እኽሊ እተከፋፍል መጥሓን ውድብ ዝነበረትሉ ትፈልጥዋቶ ኢኹም ኣገርብዓ ተንቤን እዩ። መሰልጠኒ 08 ውድብ ዝነበረ ተንቤን እዩ። ናይ ቀደም መዋፈሪ ውድብ ታሕቲ ጫሞ ፀለይ ኣቕማራ ተንቤን እዩ። እዚ ኹሉ ዝሓቖፈት ትግራይ ዶ ትሕረስ!?
“በእንተ ዝንቱ ተባህለት ሃገረ ተንቤን ወ በትርጓሚሃ ሃገረ ሊሂቃን። ተንቤን መካነ ሙላዳ ለንግስተ ሳባ” ይብሉ ኣቡነ ሳሙኤል። ሓቆም እዮም፤ ምኽንያቱ ሚኪኤል ስሑል ተምቤን እዩ። ዮሃንስ ተምቤን እዩ። ኣሉላ ተምቤን እዩ። ኣሞራ ተምቤን እዩ። ስየ ኣብርሃ ተምቤን እዩ። ብርሃነ ጋኖ ተምቤን እዩ። ማሚት ሓለፋይ ተምቤን እያ። እሞ ሲ ዓዲ እልፈ ኣእላፍ ጀጋኑ እታ ትግራይ ዶ ትሕረስ?”
የንጨብጭበሎም ኣሎ ህዝበይ!
“…. ትግራይ ክትህፍትም፣ ተጋሩ ፀጊቦም ክሓድሩ እቲ ክሳብ ሕዚ ዝፈተንናዮ ትግራይ ናይ ምሕራስ ኣካይዳ ክእረም ኣለዎ። ትግራይ ዶ ኣታ ትሕረስ? ጥልያን ሃገር ክጎብጥ ዝኣተወላ በሪ እኮ እያ ትግራይ። በራ ይፅናዕ እምበር ኣይምተሓረሰን። ትግራይ ማለት እኮ ወጀራት እዩ እምባ ኣርዓዶም። ትግራይ ማለት እኮ ማይጨው እዩ ሽንኮማጆ! ትግራይ ማለት እኮ መቐለ እዩ እንዳየሱስ ማይኣንሽቲ፤ ኣብራኽ ጣልያን ዝተቐርሰመሉን ደም ኣያታት ዝፈሰሰሉን መሬት! እዚ ዶ ይሕረስ?!
“ጣቕዒት ሕውስስስስ!
“….ኣሕዋተይ! ትግራይ ማለት እኮ ዓድዋ እዩ። ዓድዋ… ጥሩምባ ሓድነት እዛ ሃገር፣ ዋልታን ቃስታን ክብርን ኢትዮጰያ፣ ፃውዒት ሓዱሽ ተስፋ ህዝብታት ሓበሻ፣ ኒያት ሓቂ ፀለምቲ ህዝብታት ዓለም! እዚ ኹሉ ጥልያን ዝተቐብረሉ ገፅ ተኣምር ዓዲ ስብሃታት፣ ዓዲ መለሳት፣ ዓዲ ተክሉታት፣ ዓዲ ደስታታት፣ ዓዲ መንጆሪኖታት፣ እሞ ሕዚ ዶ ሽሾ ሊቅን ጅግናን ቆፆረ ወዲአ ዋ ነዚታት ዝሓቖፈት ትግራይ ዶ ትሕረስ?”
ጣቕዒት ኣይዛረየን።
“…. ትግራይ እኮ ዓጋመ ማለት እዩ። መባእታ ባህሊ፣ ማእኸል ጥበብን ትውፊትን ዓጋመ! ሕዚ ሰሚዕኹምዋቶ ትኾኑታ ኢኹም፤ ቅድሚ ዘበነ ኣኽሱም እንታይ ነበረ ዝብል ኣብ ዓጋመ ኳዕትታት ይካየድ ኣሎ። እቲ ብዕሽነትና እንሓርሶ መሬት ቐቢሩ ዝሓዞ ተኣምርን ምስጢርን ይወፅእ ኣሎ። ዓጋመ ዓዲ ጥበብ ደቂቀ እስጢፋኖስ ዝወለደ መሬት፣ ሳላ ትምክሕተኛታት ኮነ ተባሂሉ ዝጠፍአ ናይ ጥበብ ነገድ ዝወለደ መሬት ዓጋመ ዶ ይሕረስ? ዓዲ ጥሕሎን ሜስን እቲ ዓጋመ… ምጅማር ኣስኳላ እቲ ዓጋመ፣ ሕምብርቲ ማሰን ኣውሎን እቲ ዓጋመ፣ ዓዲ ሰባጋድስ ዓዲ ሓዞ ባይሩ እቲ ዓጋመ…. ገርዓልታን ተኣምራቱን ተተርኢሱ በረከትን ፀጋን ጉንዳ ጉንዶ ማርያም ለቢሱ ደብረ ዳሞ ዝኣክል ተኣምራት ኣብ ዝባኑ ኾልሲሱ ዝተረኾርነዐ እቲ ዓጋመ….. ኣንታ እቲ ዓዲ ሰብ ስረ ዴማ ማርዋ ምብሳር ጋዜጣ ወይን፣ እቲ ሰማይ ጠቀስ ዓሲምባ ምዕቛብ ደለይቲ ለውጢ…… ካብቶም ፍኖት ሓዱሽ ብርሃን ሓደ ስዩም መስፍን ወሊዳ ዘዕበየት መሬት….. ፍረ ቤት ትምህርቲ ኣግኣዚ ናብዛ ሃገር ከም ፀበል ነፂጋ ለውጢ ዘምፅአት ዓጋመ…. ስምብራት እያ እኮ ትግራይ ስምባራት ደቃ! ሓውዜን ምስክራ! “ሰማይ ኣይሕረስ ንጉስ ኣይኽሰስ” እንትብሃል ዓጋመተይቲ ሰበያ ከም መሬት ዘይኮነስ ከም ሰብ ክምስ በለት! እሞ ሲ ዓጋመ ትግራይ ዶ ይሕረስ!?”
ድዋሕሕሕሕሕ ጣቕዒት!
“… ምፍላም ቃልሲ ሽረ ዶ ትሕረስ? መሬት ደም ንብዓት ወልቃይት ፀገዴ ዶ ይሕረስ? መሬት ካልኣይ ልደት ሑመራ ዶ ይሕረስ? ራያን ሑመራን እኮ ኣብ ዘይሕረስ መሬት ዝተፈጠራ ዝሕረሳ ቦታታት እየን ነይረን። እንደርታ ዓደይ ዓዲ ስርዓት ከ? ወጀራት ዓዲ ሰብ ስረ፣ ዓዲ መበቆል ቀንጪ ወጀራት ዕስራ ዓድስያ ይሕረስ? ኢዶእ! ልቢ ዘዕበየ ኮፍ ኢሉ ዝምሃረሉ ህዝብን ዓድን ክነሱ ክሕረስ ዓገብ ዶ ኣይኮነን?! ኣንታ ትግራይ ዶ ትሕረስ?!
እታ ትግራይ…. ራያ ራዩማ ድምፂ ጥላሁን ይግዛው ዝስምዓሉ ክሳብ ኣልውሃ… ፀለምቲ እውን ከምኡ ግዝኣት ራእሲ ሓጉስ ለማሊሞ ወሰን ጠርዙ….. ኣድያቦ እውን ከምኡ ርጋፅ ፈረስ ራእሲ ኣሉላ ዝርከበሉ ክሳብ ተሰነ ክየ ማዕዶ…. ክላ ግዳ! እሞስ ትግራይስ ትሕረስ?”
ጣቕዒት!
“… እሞ ስምዑናቲ፤ ናይዚ ኹሉ ዝዝረብ ዘሎ ዘረባ መበገሲኡን መፍትሒኡን ሓንቲ እያ። ትግራይ ኣይትሕረስን! ትግራይ ትንበብ። ትግራይ ትፅናዕ። ትግራይ ትምርመር። ትግራይ ትርአ፤ ትህወፅ እምበር ትግራይ ኣይትሕረስን!
“… ኣታ ወዮ እዩ እምበር ትግራይ ካብ መሬትነታ እኮ ሰብነታ እዩ ዝዓቢ። ኣብቲ ዝዓቢ እኮ ኢና ክንሰርሕ ዘለና። ኣብቲ ትግራይ ሰብ ምዃና ኣይሰራሕናን። ናይዚ ኣብዚ ኣደራሽ ክሰምዖ ዝወዓልኩ ሕቶን ርእይቶን መዛዘሚኡን መፍትሒኡን እቲ ዝብለኩም እዩ። ትግራይ መሬት ኣይኮነትን እትሕረስ።”
ጣቕዒት ሓፋሽ ኣዳራሽ ኣናግዐ። እቶም ኣያ ድማ ቀፀሉ….
“….. ህዝበይ እስቲ ብሞተይ ሓቂ ተዛረቡታ! ዋልታ ኢትዮጰያ…. ፍልፍል ብርሃን ዓዲ ትግራይ ዶ ትሕረስ? ሳባዊ ፊደል ዝተቐረፀላ ትግራይ… ቋንቋ ግዕዝ ዝተቐመረላ ትግራይ….. ብገዳማት ተሓፂራ ብኣድያማት ብመስጊዳት ተኸቢባ እትነብር ትግራይ…… ኣዱሊስ መናፈሽኣ ቀይሕ ባሕሪ መናገሽኣ ትግራይ…. ጥጅእን ፅራይን ስልጣነ ህዝቢ ሓበሻ ዝበረቐላ …. ጓጉንቸርን ቁልፍን ስልጣነ ኣቢሲንያ ዝተቐመጠላ ትግራይ ዶ ትሕረስ!?”
“…. ዓዲ ኢዛናን ሳይዛናን ትግራይ……. ዓዲ ካሌብን ሮምሃይን ትግራይ…. ዓዲ ባዜንን ገብረመስቀልን ትግራይ….. ዓዲ ነጋሽን ኣሽሓት ሊቃውንትን ትግራይ ዶ ትሕረስ!?”
“…. እስቲ ቁሩብ ተተሰቆረኩም በቲ ንስኻትኩም እውን ዝነበርክምዎ በቲ ናይ ሓፂር ጊዜ ታሪኽ ክሓተኩም። ትግራይ… እታ ዓዲ’ቶም ይሕመቕ ይፀብቕ ኣብዛ ሃገር እዚኣ ኣብ ታሪኽ ግደ እምነ ኩርናዕ ዝፃወት ሰብ እትወልድ ማህፀን ትግራይ ዶ ትሕረስ?! ሓደ ሓወይ ብሕዳር ካብ ማእኸል ሃገር ማርያም ፅዮን ክሳለም መፂኡ “እዛ ዓዲ ኮኹሒ እያ። እንታይ ተብቁል?” ኢሉ ሓቲቱኒ። እኽሊ ዘይኮነስ ጅግና ከምእተብቁል ነጊረዮ ነይረ። ኣይትሕረስን ያ ትግራይ!
“….. ዓዲ ስሑል ዓዲ ሙሴ… ዓዲ ኣረጋዊ በርሀ ዓዲ ስብሓት…. ዓዲ ብርሃነ መስቀል ዓዲ ኣግኣዚ…. ኩሎም ስርዓታት እዛ ሃገር ኣብ በብእዋኖም ዓው ኢሎም ጀጋኑና ዝብልዎም ዓዲ ዶክተር ተስፋይ ደበሳይ ዓዲ ብርሃነ መስቀል ትግራይ…. ዓዲ ዮሴፍ ኣዳነ ዓዲ ገብረመድህን ያየህ ትግራይ…. ኣረ እንተደሊኹምስ ዓዲ ፍስሃ ደስታ ዓዲ ዶክተር ኣርኣያ ትግራይ…. ኣብ ታሪኽ ዝኾነ ይኹን ስርዓት ዝመፅአ ይምፃእ ፖለታካዊ እምነት እንተይገደባ ጀጋኑን በላሕትን ወሊዳ እትህብ ትግራይ ዶ ትሕረስ?
…እተን ዋዕሮታት ከ ዘርዚርካ ዶ ይውድኣ እየን? እተን ጀጋኑ ተጋሩ ፈንፃሕቲ ዕርዲ ፤ ትግራይ እታ ኣደ ማርታ ኣደ ኣረጋሽ፣ ኣደ ቐሺ ገብሩ ኣደ ኣልጋነሽ፣ ኣደ ብርሽዋ ኣደ መንጀሪኖ፣ ኣዶ ሮማን ኣደ ኣበባ ፋራ ኣታ ኢዶእ ትግራይ ዶ ትሕረስ? ”
“….. ትግራይ ክትሕረስ ዶ ነይርዋ?
“….. እንተተሓረሰት ዶ መፍረየት እንተተደረሰት? እንተተሓረሰት ዶ ምፀገየት እንተተፀንዐት? እንተተሓረሰት ዶ ምተረባሕና እንተተሃወፀት? መሬታ እንተዝሕረስ ዶ ይሓይሽ ኣበርክቶኣ እንተዝውረስ? ዝብል ሕቶ ዝምልሰልና ስኢና ኢና ኣብዚ ኹሉ ሃንቺ መንቺ ኣቲና ዘለና። ብልሒ ርእሲ ገብረህይወት ባይዳኝን ደብተራ ፍስሃ ዓብየዝግን ምስ ሓቖፈት….. ኣስተንትኖት ጊላወርቅ ተስፋማርያም ዶክተር ሰለሞን ዕንቋይን ምስ ሓዘለት…. ፍልስፍና ዘርኣያዕቆብን ስብሃት ገብረእግዝኣብሄርን ምስተዓመመት…. ሰፊሕ ልቢ ተወልደ ገብረእግዝኣብሄርን ዶክተር ሃይሉን ምስ ዓተረት….. ፀጋ ምህሮ ዶክተር ወልዳይ ኣምሃን ኣእላፍ ሊቃውንትን ምስ ለበሰት…. ርእሲ መለስ ዜናውን ብልሒ ኣሽሓት ተጋደልትን ምስ ቀረፀት….. እንታይ ኮይና ትሕረስ ትግራይ? እዚኦም ኩሎም ሃገር ዘቕንዑ ፍሉያት ፍጡራን ኣብ ክትሓርሶ ዘሀርፍ ታኳ ግራት ዝቦቖሉ ዘይኮነስ ኣብ ክውረስ ዝግብኦ ሰብነት ትግራይ ዝፋፀጉ እዮም። እሞስ ትግራይ ዶ ትሕረስ!?”
“… መዳሓንቲ ያሬድ ዝተቐበረሉ ምድርስያ ይሕረስ? ዓዲ በብከባቢኡ ተደፊኖም ዘለዉ ስነ ቃላትን ትውፊታትን ትግራይ….. እታ ዓዲ ኣብ በብዘመኑ በብከባቢኡ ዝቦቖሉ ኣገረምቲ ናይ ኪነት ሰባት ትግራይ…. ዓዲ ውሁብ ናይ ሙዚቃ ሰብ ገብረፃድቕ ወልደዮሃንስ…… ዓዲ ዶክተር ኪሮስ አለማየሁ….. ዓዲ ፍሬው ሃይሉ…. ዓዲ እያሱ በርሀ…. ዓዲ ንግስቲ ሓየሎምን ካሳሁን ወልደግዮርግስን! ዓዲ ባህታ ገብረህይወትን ዓዲ ሓጎስ ገብረህይወትን…. ዓዲ ኣብርሃም ገብረመድህንን ብዙሓት እግረ ሰለሙናትን…. ዓዲ ኪሮስ ሃይለስላሰን ጥላሁን ታፈረን…. ዓዲ ብርሃነ ንጉሰን ንኢንዳስትሪ ኪነት ኢትዮጰያ ተሰኪሞምዋ ዘለዉ ብዙሓት ከየንትን ትግራይ ዶ ትሕረስ?!”
“… ኣሕዋተይ ዘረባ እንተኣንዊሐ ይቕረታ ግበሩላተይ። ኣነ እንተጀሚረ ሽግር እኒአኒ እዩ። ግን እንታይ ክገብር? ትግራይ ክትሕረስ ኣይምተገብኣን። ትግራይ ክትፅናዕ እዩ ዝግብኣ። ትግራይ እንተላም ክትምሃረላ ድኣ ኣለካ እምበር ምሸ ክትሓፍሰላስ ክትሓርሳ ኣይግባእን።”
ሓያል ጣቕዒት!
“… እዚ ኹሉ ዝዛረቦ ዘለኹ ለውጢ ዘይፈጥር ክኾን ይኽእል እዩ። ኣነ እንታይ ገደሰኒ? ኣነ ካባይ ትፅቢት ዝግበር እየ ዝብል ዘለኹ። ፅባሕ ትግራይ እንትትሕረስ መን እንታይ ኢሉ በሃሊ መፂኡ ምሕታቱ ኣይተርፎን እሞ ሽዑ ስምና ከይሓምቕ ኢለ እምበር ነዚ ሰሚዑ ዘተግብር ቅኑዕ ሰብ ከምዘየለስ ይርድኣኒ እዩ። ዘረባ ኣንዊሐ ይመስለኒ ይኣኽለኒ።” ኢሎም ከፍ በሉ።
መራሒ መድረኽ “ፅቡቕ እሞ ዝበዝሕ ዘልዓልዎ ጉዳይ እኳ ምስቲ ዓብዪ ምዃኖም ኢና ተዓጊስናዮም እምበር ምስዚ ናይዚ መድረኽ ተልእኾ ዝኸይድ ኣይኮነን። ንሶም እውን ኣብ መወዳእታ ዓርሰ ነቐፌታ ኣልዒሎም ኣለዉ፤ ፅቡቕ እዩ። ካልእ ሓሳብ ዘለዎ ሰብ…” ኢሉ ናብ ህዝቢ ኣቋመተ።
ሓቁ እዩ፤ እቶም ሰብኣይ ዓብዪ እዮም። ኣብ ናይ ቆልዑ ዳስ ክውዕሉ ኣይምተገበአን።
ሓደ ኢዱ ዘውፅአ ፀሊም ሌዘር ጃኬት ዝገበረ በዓል ማእኸላይ ዕድመ ዝመስል ሰብኣይ ህድእ ኢሉ ደስ ብዝብል ድምፁ ወግዑ ጀመረ።
“ፅቡቕ እሞ ፈለማ ከምዚ ዝበለ መድረኽ ምኽፋቱ መንግስትን ውድብን ዝላ ንምምዝጋብ ዘለዎም ቁርፀኝነት ዘርኢ ብምዃኑ ከመስግን ይፈቱ። ብሓቂ ንለውጢ ዝቖረፀ ኣመራርሓ ከምዘሎ እዩ ዘርእየና። ኣብ ሕሉፍ ስርዓታት…” ኢሉ ሓደ ዓሰርተ ደቒቓ ይኸውን ሓለፋታት ሕዚ ዘሎ ስርዓት ተዛረበ። እቲ መራሒ መድረኽ ተደፊኡ “ኖት” ይወስድ ኣሎ። ካብዛ ዘረባ እዚኣ ዝወስዳ ዘሎ “ኖት” እንታይ ምዃና እንተዝፈልጥ ክንደይ ደስ ምበለኒ።
“… እሞ ናብቲ ዋና ጉዳይ እንትመፅእ እዞም ኣቦና ዘልዓልዎ ሓሳብ ከም ሓሳብ ፅቡቕ ሓሳብ እዩ። (ሓደ ሓላፊ እቲ ሓሳብ ከም ሓሳብ ፅቡቕ እዩ ኢሉ እንተጀሚሩ የለኻን) ዝኾነ ሰብ ዝደለዮ ዓይነት ሓሳብ ክገልፅ ዕርቡን መስዋእቲ ተኸፊልዎ እዩ። ትግራይ ልዕሊ ስድሳ ሽሕ ደቃ ክትህብ እንተላ ዝኾነ ሰብ ዝደለዮ ሓሳብ ክዛረብ ምእንቲ እውን እዩ።” ክብል ተወሳኺ 10 ደቒቓ ተዛረበ። ነቶም ሰለስተ መላምል ደቆም ኣሰዊኦም ዓፃዊ በሪ ዘይብሎም ዝተረፉ ኣቦ ምረት መስዋእቲ ይነግሮም ኣሎ። ሓፋሸይ ከኣ ተመሲጡ የዳምፅ ኣሎ። ቀፂሉ…
“… እዚ ሕዚ ሒዝናዮ ዘለና መድረኽ ናይ ባዕሉ ዝኾነ ዝጠልቦ ኣተሓሳስባ ኣሎ። ታሪኽ ጠቓሚ ክኾን ይኽእል እዩ። ይኹን እምበር ካብ እታወት ልምዓት ዝኾነሉ ምልክት ድሕረት ዝኾነሉ ባይታን ዕድልን እዩ ዝዛይድ።” ኢሉ ከኣ እቶም ሰብኣይ ታሪኽ መሰረት ገይሮም ምዝራቦም ነውሪ ምዃኑ ኣስጥም ኣቢሉ ተዛረበ። ህዝበይ መንከሱ ብኢዱ ደጊፉ ይሰምዕ፤ መራሕቲ መድረኽ ድማ “ኖት” ይወስዱ።
“ስለዚ… ብፍላይ ኣቦና ምስ ዘልዓልዎ ብምትሕሓዝ ሓደ ክተሓዝ ዘለዎ ምናልባት ናይ ኣረኣእያ እኳ ኣይመስለንን ናይ ሓበሬታ ሽግር ድኣ ከይህልዎም እምበር መንግስትና ኣፅኒዑ፣ ተመራሚሩ፣ ልምዲ ቻይናንን ቬትናምን ቀሚሩ እዩ እዚ ናይ ልምዓትን ዕብየትን ስትራጂ ሓንፂፁ ኣብ ምትግባር ዘሎ። እዚ “ንምዃኑ ትግራይ ዶ ትሕረስ?” ዝብሃል ዘረባ ዘይእዋናውን ዘይመድረኹን ኣብ ልዕሊ ምዃኑ ፀላእቲ ናይ ዘጋፍሕዎ ወረ ጫፍ በለካ ለኸዐካ ከምዝኾነ እውን ክፍለጥ እዩ ዘለዎ።” ኢሉ ድሕሪ ዝተወሰና ንመንግስትን ውድብን ዝምልከታ ምስግናታት ዘረብኡ ዓፀወ።
ሓፋሸይ ጭብጨባ ቕድድ! እማን ድዩ እተን ነቶም ኣቦ ዘጣቐዓ ዝነበራ ኣእዳው ሕዚ እውን ዘጣቕዓ ዘለዋ? ኣብ ኩሉ ዋላ ኣብቲ ዘይቃዶ ሓሳብ እውን ብማዕረ እናንጨብጨበ እናገረመኒ እናሃለወ ለካ ኣነ እውን የንጨብጭብ እየ ዘለኹ፤ ኣብ ኩሉ!
እቲ መራሒ መድረኽ መጠቓለሊ ክኸውን ብምሕባር ኣብቲ መድረኽ ንዝተረኸቡ ካብ ክልል ዝመፁ ዓብዪ በዓል ስልጣን ዕድል ሂቡ። እቶም በዓል ስልጣን ውድብን መንግስትን ውዕውዕ ተሳትፎ ሓፋሽ ብምርግጋፅ ዝንቀሳቐሱ ምዃኖም ሓቢሮም፤ ንተሳትፎ እቲ ህዝቢ እውን ኣመስጊኖም “ሒዘየን” ናብ ዝበልወን ነጥብታት ኣትዮም። ቁፅሪ ሓደ ናይቶም ዓብዪ ሰብኣይ ርእሰ ጉዳይ ነይራ።
“እዞም ኣቦና ብዘልዓልዋ ነጥቢ ንምጅማር ‘ትግራይ ዶ ትሕረስ’ ንዝብል ሕተኦም ኣሕፅር ኣቢልካ ንምምላስ ዝኣክል እንታይ ደ ማ ኮይና እያ ዘይትሕረስ? ዝብል እዩ።” ምስ በሉ…
ህዝበይ ሞራል ሿሕሕሕሕሕሕሕ
እቲ ጣቕዒት ምስ ሃድአ ፂፅ ዝብል ድምፂ ተሰመዐ። እንታይ ከምዝኾንኩ ኣይፈልጥን ናብቲ ፂፅ ዝበለ ናይ ማዕፆ ድምፂ ዘይረ። ሻሽ እትመስል ጋቢ ዝተኸደኑ እርግ ዝበሉ ሰያብ ሰብኣይ ይወፅኡ ኣለዉ። እቶም “ትግራይ ዶ ትሕረስ?” ዝበሉ እዮም።
እታ ኣኼባ ሽዓ ተወዲኣ!
እቲ ኣደራሽ ግን ሕዚ እውን ዘረባን ጭብጨባን ኣለዎ። ነዊሕ ዘረባ… ድሙቕ ጨብጨባ!


text:
ዜደንቕ ምስጢር ንብዓትካ
ካብታ እተወለድናላ ዕለት ጀሚርና ንበኪ ኢና። ሓደ ምሁር ከም ዝገለጾ፡ ሕጻናት ከለና፡ ብስምዒታውን ብኣካላውን መዳይ ዜድልየና ነገራት ምእንቲ ኺማልኣልና ስለ እንበኪ፡ ብኽያት፡ ‘ዕትብቲ ድምጽና’ እዩ ኺብሃል ይከኣል እዩ። ኰይኑ ግና፡ ብዕድመ እናዓበና ኽንከይድ ከለና፡ ብኻልእ መገዲ ኽንረዳዳእ እናኸኣልና እንነብዕ ስለምንታይ ኢና፧
ስምዒታዊ ንብዓት ንዓይንና ብእተፈላለየ ምኽንያት ቅጽርጽር ከም ዚብል ኪገብሮ ይኽእል እዩ። ብምኽንያት ሓዘን፡ ተስፋ ምቝራጽ፡ ወይ ከኣ ብምኽንያት ኣካላውን ስነ ኣእምሮኣውን ስቓይ ክንነብዕ ንኽእል ኢና። ኰይኑ ግና፡ ሓጐስን ራህዋን ዓወትን እውን እንተ ዀነ፡ ዝርንዝሕ ከም እንነብዕ ኪገብረና ይኽእል እዩ፣ እዚ ኸኣ ናይ ሓጐስ ንብዓት እዩ። ብዘይካዚ፡ ካልእ ሰብ ኪነብዕ ከሎ ኽንርኢ ኸለና፡ ክንነብዕ ንኽእል ኢና። ማሪያ፡ “ካልእ ሰብ ብዝዀነ ይኹን ምኽንያት ኪነብዕ ከሎ እንተ ርእየ፡ ኣነ እውን ክነብዕ እጅምር” በለት። ምናልባት ኣብ ፊልም ዝረኣኻዮ ወይ ኣብ መጽሓፍ ዘንበብካዮ ነገር ኬንብዓካ ይኽእል እዩ።
እቲ እትነብዓሉ ምኽንያት ዝዀነ ይኹን ብዘየገድስ፡ ብኽያት ብዘይ ዘረባ ዚግበር ሓያል ቋንቋ እዩ። ኣዳልት ክራይንግ ዘርእስታ መጽሓፍ፡ “ብኻልእ መገዲ ኽንገልጾ ዘይንኽእል ብዙሕ ነገራት፡” ብብኽያት ኣቢልና “ኣብ ውሽጢ ሓጺር ህሞት ክንገልጾ ንኽእል ኢና” በለት። ንብዓት፡ ሓደ ስጕምቲ ንኽንወስድ ኪድርኸና ይኽእል እዩ። ንኣብነት፡ መብዛሕትና ንብዓት ጓሂ ኽንርኢ ኸለና፡ ሓደ ሰብ ይሳቐ ኸም ዘሎ ዚሕብር ስለ ዝዀነ፡ ሸለል ክንብሎ ይኸብደና እዩ። በዚ ምኽንያት እዚ ድማ ኢና ነቲ ዚነብዕ ዘሎ ሰብ ከነጸናንዖ ወይ ክንሕግዞ እንጽዕር።
ገሊኦም ምሁራት፡ ብኽያት ነቲ ኣብ ውሽጥና ዘሎ ስምዒት ንኸነውጽኦ ኸም ዚሕግዘና፡ ንብዓትና ምዕጋት ግና ንጥዕናና ኺጐድኦ ኸም ዚኽእል ይኣምኑ እዮም። ገሊኣቶም ከኣ፡ ብኽያት ዘለዎ ኣካላውን ስነ ኣእምሮኣውን ጥቕሚ ብስነ ፍልጠት ከም ዘይተረጋገጸ ይገልጹ እዮም። ኰይኑ ግና፡ መጽናዕትታት ከም ዚሕብሮ፡ 85 ሚእታዊት ዚዀና ደቂ ኣንስትዮን 73 ሚእታዊት ዚዀኑ ደቂ ተባዕትዮን፡ ድሕሪ ምብካዮም ፍዅስ ከም ዚብሎም ገሊጾም እዮም። ኖኢሚ፡ “ሓድሓደ ግዜ ኽበኪ ኸም ዘሎኒ እፈልጥ እየ። ድሕሪ ምብካየይ፡ ኣዕሚቘ አስተንፍስ እሞ፡ ንነገራት ብሚዛናዊ መገዲ ኽርእዮ እጅምር” በለት።
መጽናዕትታት ከም ዚሕብሮ፡ 85 ሚእታዊት ዚዀና ደቂ ኣንስትዮን 73 ሚእታዊት ዚዀኑ ደቂ ተባዕትዮን፡ ድሕሪ ምብካዮም ፍዅስ ከም ዚብሎም ገሊጾም
ይኹን እምበር፡ እቲ ድሕሪ ምብካይና ዚስምዓና ህድኣት፡ ኣብ ንብዓትና እተመርኰሰ ጥራይ ከይከውን ይኽእል እዩ። ካልኦት ሰባት ዚህብዎ ምላሽ እውን፡ ኣገዳሲ ረቛሒ እዩ። ንኣብነት፡ ካልኦት ሰባት፡ ክንበኪ ኸለና ስለ ዝረኣዩና ኼጸናንዑና ወይ ኪሕግዙና ኸለዉ፡ ፍዅስ ይብለና እዩ። እቶም ሰባት ጽቡቕ ምላሽ እንተ ዘይሂቦም ግና፡ ክንሓፍር ወይ ከኣ ዕሽሽ እተበሃልና ዀይኑ ኺስምዓና ይኽእል እዩ።
ምስጢር ንብዓት ኣዝዩ ዜደንቕ እዩ። ሓደ እንፈልጦ ነገር ግና ኣሎ፣ ንብዓት ሓደ ኻብቲ ኣምላኽ ዝሃበና ኣዝዩ ዜገርም ስምዒታዊ ምላሽ እዩ።


text:
ሕማም ግርጻን—ኣብ ሓደገኛ ዅነታት ዲኻ ዘለኻ፧
ሕማም ግርጻን ኣብ ዓለም ብብዝሒ ዚርአ ሕማም ኣፍ እዩ። ኰይኑ ግና፡ ኣብ ፈለማ ደረጃ፡ ቅልጡፍ ምልክት ዜርኢ ሕማም ኣይኰነን። በቲ ሰላሕታዊ ዝዀነ ሓደገኛ ጕድኣቱ ድማ እዩ ዚፍለጥ። ኢንተርናሽናል ዴንታል ጆርናል ንሕማም ግርጻን ማዕረ እቲ “ኣብ ጥዕና ህዝቢ ኣመና ኸቢድ ጸገም” ዜስዕብ ሕማማት ኣፍ እዩ ዚሰርዖ። እቲ ጽሑፍ ኣስዕብ ኣቢሉ ኸም ዝገለጾ፡ ሕማም ኣፍ “ኣብ ውልቀ ሰባትን ኣብ ማሕበረ ሰብን ስቓይን መከራን ዜስዕብ ከምኡ እውን ንንጥፈታት ዚዓግትን ህይወት ዜበላሹን ስለ ዝዀነ፡” እቲ ዜሕድሮ ጽልዋ “ኣዝዩ ኸቢድ” እዩ። ስለዚ፡ ብዛዕባ እዚ ኣስፋሕፊሑ ዘሎ ሕማም ምምይያጥና፡ ንርእስኻ ኻብ ሕማም ግርጻን ንኽትከላኸለላ ኺሕግዘካ ይኽእል እዩ።
ሓበሬታ ብዛዕባ ሕማም ግርጻን
ሕማም ግርጻን እተፈላለየ ደረጃታት እዩ ዘለዎ። ኣብቲ ጂንጂቫይተስ ዚብሃል ናይ መጀመርታ ደረጃ፡ ግርጻን ኪሓብጥ ይጅምር። ናይዚ ደረጃ እዚ ምልክት፡ መድመይቲ ግርጻን እዩ። እዚ ኸኣ፡ ስኒ ብብሩሽን “ፍሎስ” ብዚብሃል መጽረዪ ገመድን ኪጸሪ ኸሎ፡ ወይ ድማ ብዘይ ዝዀነ ይኹን ምኽንያት ኪደሚ ኸሎ እዩ ዜጋጥም። ብዘይካዚ፡ ግርጻንካ ኽትሕከም ከለኻ መድመይቲ እንተ ኣጋጢሙ እውን፡ ምልክት ጂንጂቫይተስ ኪኸውን ይኽእል እዩ።
ካልኣይ ደረጃ ሕማም ግርጻን፡ ፐሪዮዶንታይተስ ይብሃል። ኣብዚ ደረጃ እዚ፡ እቲ ንኣስናንካ ዚድግፎ ዓጽምን ኣካሊት (ቲሹ) ግርጻንን ኪጕዳእ ይጅምር። ሕማም ግርጻን ኣብዚ ደረጃ እዚ ኸም ዝበጽሐ ዚሕብር ምልክት ዚርአ፡ ኣብ ኣፉን ዕርበቱን እዩ። ገለ ምልክታት እቲ ደረጃ፡ ኣብ ግርጻን ዚፍጠር ከፋት ቦታን ምጕራፍ ስንን ኣብ መንጎ ኣስናን ዚፍጠር ከፋት ቦታን ሕማቕ ጨና ኣፍን ምህዳም ግርጻንን መድመይቲ ግርጻንን እዩ፣ ምህዳም ግርጻን፡ ግርጻን ካብ ኣስናን ንድሕሪት ኪሃድም ከሎን ኣስናንና ዝነውሐ ኺመስል ከሎን እዩ ዜጋጥም።
ጠንቂ ሕማም ግርጻንን ሳዕቤኑን
ሕማም ግርጻን ብቐሊሉ ኸም ዚሕዘካ ዚገብር ሓያሎ ረቛሒታት ኣሎ። ሓደ ኻብቲ ልሙድ ረቛሒታት፡ እቲ ኣብ ኣስናንና ብባክተርያ ዚፍጠር ረቂቕ ሽፋን እዩ። እዚ ረቂቕ ሽፋን እዚ እንተ ዘይተኣልዩ፡ እቶም ባክተርያ ንግርጻንና ኸም ዚሓብጥ ኪገብርዎ ይኽእሉ እዮም። እዚ እናቐጸለ እንተ ኸይዱ ድማ፡ ኣብ መንጎ ግርጻንናን ኣስናንናን ከፋት ቦታ ስለ ዚፍጠር፡ እቲ ብባክተርያ ዝመልአ ሽፋን ኣብቲ ኸፋት ኪዓቢ ይኽእል እዩ። እቶም ባክተርያ ኣብ ትሕቲ ግርጻንና እንተ በጺሖም፡ እቲ ሕበጥ እናቐጸለ ይኸይድ፣ እቲ ንኣስናንና ዚድግፎ ዓጽምን ኣካሊት ግርጻንን ድማ ኣመና ይጕዳእ። ኣብ ውሽጣውን ደጋውን ግርጻን ዚርአ ረቂቕ ሽፋን ባክተርያ እናተረረ ብምኻድ፡ ንኣስናንና ኸም ዚብዕክኽ ዚገብሮ ታርታር ዚብሃል ሽፋን ኪወጽእ ይኽእል እዩ። እዚ ታርታር እዚ ብባክተርያ እተሸፈነ ዀይኑ፡ ተሪርን ኣብ ስኒ ዚጠብቕን ስለ ዝዀነ፡ ልክዕ ከምቲ ኣብ ላዕሊ ዝጠቐስናዮ ረቂቕ ሽፋን ባክተርያ ብቐሊሉ ኺለግስ ኣይክእልን እዩ። በዚ ምኽንያት እዚ፡ ባክተርያ ብቐጻሊ ንግርጻንና ኣመና ኺጐድእዎ ይኽእሉ እዮም።
ከም ጠንቂ ሕማም ግርጻን ጌርካ ኺጥቀስ ዚኽእል ካልእ ረቛሒታት እውን ኣሎ። እዚ ኸኣ፡ ንኣፍካ ብግቡእ ዘይምጽራይ፡ ንስርዓተ ምክልኻል ሕማም ዜዳኽም መድሃኒት ምውሳድ፡ መጥቃዕቲ ቫይረስ፡ ውጥረት፡ ከቢድ ሽኮርያ፡ ምብዛሕ ኣልኮላዊ መስተ፡ ምጥቃም ትምባኾ፡ ብምኽንያት ጥንሲ ዜጋጥም ምልውዋጥ ሆርሞናት ዜጠቓልል እዩ።
ሕማም ግርጻን ካልእ ሳዕቤን እውን ኪህልዎ ይኽእል እዩ። ብሰንኪ ሕማም ግርጻን ኣፍካ ዜቐንዝወካ እንተ ዀይኑ ወይ ከኣ ስኒ እንተ ኣስዲድካ፡ ምግቢ ብግቡእ ክትሓይኽን ባህ ኢሉካ ኽትበልዕን ኣይትኽእልን ኢኻ። ዘረባኻን መልክዕካን እውን ኪበላሾ ይኽእል እዩ። ብዘይካዚ፡ መጽናዕትታት ከም ዚሕብሮ፡ ክንክን ጽሬት ኣፍ ምስ ሓፈሻዊ ጥዕናና ኣዝዩ እተተሓሓዘ እዩ።
ምርመራን ሕክምናን ሕማም ግርጻን
ሕማም ግርጻን ከም ዝሓዘካ ብኸመይ ክትፈልጥ ትኽእል፧ ንገለ ኻብቲ ኣብዛ ዓንቀጽ እዚኣ እተገልጸ ምልክታት ትርኢ ትኸውን። ከምኡ እንተ ርኢኻ፡ ብዛዕባ ጥዕና ግርጻንካ ኺፈልጥ ንዚኽእል ክኢላ ሓኪም ስኒ ምምኻር ጥበባዊ እዩ።
ሕማም ግርጻን ኪሓዊ ይኽእል ድዩ፧ ኣብቲ ናይ መጀመርታ ደረጃ እንተ ኣልዩ፡ ኪሓዊ ይኽእል እዩ። ናብቲ ፐሪዮዶንታይተስ ዚብሃል ደረጃ እንተ በጺሑ ግና፡ ነቲ ኣብ ከባቢ ስኒ ዘሎ ዓጽምን ኣካሊትን ብዝያዳ ንኸይጐድኦ ምጥንቃቕ እዩ ዜድሊ። ክኢላታት ሓካይም ስኒ፡ ነቲ ኣብ ስንኻ ዚጠብቕ ኣብ ላዕለዋይን ታሕተዋይን ግርጻን ዚርአ ረቂቕ ሽፋን ባክተርያ፡ ብፍሉይ መሳርሒ ገይሮም የልግስዎ እዮም።
ዋላ እውን ኣብ ከባቢኻ ኽኢላታት ሓካይም ስኒ ኣይሃልዉ፡ ነቲ ሰላሕታዊ ግናኸ ኣመና ሓደገኛ ዝዀነ ሕማም ክትከላኸሎ ትኽእል ኢኻ። ግቡእን ስሩዕን ክንክን ጽሬት ኣፍ፡ ንገዛእ ርእስኻ ኻብ ሕማም ግርጻን ክትከላኸለሉ እትኽእል ዝበለጸ መገዲ እዩ።


text:
ካብ መሰናድዎታት የሆዋ ምሉእ ብምሉእ ተጠቐም
“እቲ ዚጠቕመካ ዚምህረካ፡ . . . ኣነ የሆዋ ኣምላኽካ እየ።”—ኢሳ. 48:17።
መዝሙር፦ 20, 37
1, 2. (ሀ) ናይ የሆዋ መሰኻኽር ብዛዕባ መጽሓፍ ቅዱስ እንታይ እዩ ዚስምዖም፧ (ለ) ነየናይ ክፋል መጽሓፍ ቅዱስ ኢኻ ብዝያዳ እትፈትዎ፧
ናይ የሆዋ መሰኻኽር ንመጽሓፍ ቅዱስ ይፈትውዎ እዮም። መጽሓፍ ቅዱስ ዜተኣማምን መምርሒ ይዀነና፡ መጸናንዕን ተስፋን ከኣ ይህበና እዩ። (ሮሜ 15:4) ንመጽሓፍ ቅዱስ ከም ውህሉል ሓሳባት ሰብ ዘይኰነስ፡ “ከምቲ ብሓቂ ዝዀኖ፡ ከም ቃል ኣምላኽ” ጌርና ኢና እንርእዮ።—1 ተሰ. 2:13።
2 ኵላትና ብዝያዳ እንፈትዎ ኽፋል መጽሓፍ ቅዱስ ኣሎና። ገሊኦም ነቲ ኣብ ወዱ የሱስ እተንጸባረቐ ባህርያት የሆዋ ዚገልጽ ወንጌላት ብዝያዳ ይፈትውዎ እዮም። (ዮሃ. 14:9) ገሊኦም ድማ ነቲ ኸም መጽሓፍ ራእይ ዝኣመሰለ “ቐልጢፉ ኪኸውን ዘለዎ” ትንቢት ዝሓዘ ኽፋላት መጽሓፍ ቅዱስ ብዝያዳ ይፈትውዎ እዮም። (ራእ. 1:1) ኵላትና ድማ በቲ ኣብ መጽሓፍ መዝሙር ዘሎ ሓሳባት ንጸናናዕ ወይ በቲ ኣብ መጽሓፍ ምሳሌ ዚርከብ ግብራዊ ትምህርትታት ንማረኽ ኢና። መጽሓፍ ቅዱስ ብሓቂ ንዅሉ ዚኸውን መጽሓፍ እዩ።
3, 4. (ሀ) ብዛዕባ ጽሑፋትና ኸመይ ይስምዓና፧ (ለ) ንእተወሰኑ ጕጅለ ተባሂሉ ዚዳሎ፡ እንታይ ጽሑፋት እዩ ዚወጽእ፧
3 ንመጽሓፍ ቅዱስ ስለ እንፈትዎ፡ ንመጽሓፍ ቅዱሳዊ ጽሑፋትና እውን ንፈትዎ ኢና። ንኣብነት፡ ነቲ ብመልክዕ መጻሕፍትን ብሮሹራትን መጽሔታትን ካልእ ጽሑፋትን እንረኽቦ መንፈሳዊ ምግብና ኣኽቢርና ኢና እንርእዮ። እዚ የሆዋ ዝገበረልና መሰናድዎታት እዚ ብመንፈሳዊ መዳይ ንቑሓትን ብግቡእ እተመገብናን ‘ብእምነት ጥዑያትን’ ክንከውን ከም ዚሕግዘና ንፈልጥ ኢና።—ቲቶ. 2:2።
4 ኣብ ርእሲ እቲ ንናይ የሆዋ መሰኻኽር ብሓፈሻ ዚወጽሕ ጽሑፋት፡ ንእተወሰኑ ጕጅለ ተባሂሉ ዚዳሎ መጽሓፍ ቅዱሳዊ ጽሑፋት ንረክብ ኢና። ገሊኡ ጽሑፋት ብፍላይ ንመንእሰያት ተባሂሉ ኺዳሎ ኸሎ፡ ገሊኡ ኸኣ ንወለዲ ኺሕግዝ ተባሂሉ እዩ ዚዳሎ። ሓያሎ ኻብቲ ኣብ ወረቐት ዚሕተምን ኣብ ወብ ሳይት ዚወጽእን ጽሑፍትና፡ ናይ የሆዋ መሰኻኽር ንዘይኰኑ ህዝቢ ኣብ ግምት ኣእቲኻ እዩ ዚዳሎ። ኣኺሉ ዚተርፍ መንፈሳዊ ምግቢ ምህላዉ፡ ነቲ የሆዋ “ንዅሎም ህዝብታት . . . ድግስ መዓዛታት ዘለዎ መኣዲ” ኸም ዚገብረሎም ዝኣተዎ ቓል እዩ ዜዘኻኽረና።—ኢሳ. 25:6።
5. የሆዋ ብምንታይ ባህ ከም ዚብሎ ኢና ርግጸኛታት ክንከውን እንኽእል፧
5 መብዛሕትና ንመጽሓፍ ቅዱስን ነቲ መጽሓፍ ቅዱሳዊ ጽሑፋትን ንምንባብ ዝያዳ ግዜ እንተ ዚህልወና ንምነ ንኸውን። የሆዋ በቲ ብስሩዕ መጽሓፍ ቅዱስ ብምንባብን ብሕታዊ መጽናዕቲ ብምግባርን ንግዜና ‘ብዝበለጸ ኽንጥቀመሉ’ እንገብሮ ጻዕሪ ባህ ከም ዚብሎ ርግጸኛታት ክንከውን ንኽእል ኢና። (ኤፌ. 5:15, 16) ግደ ሓቂ እንተ ዀይኑ፡ ንዅሉ እንረኽቦ መንፈሳዊ ምግቢ ማዕረ ቘላሕታ ኽንህብ ኣይንኽእልን ንኸውን። ኰይኑ ግና፡ ሓደ ሓደጋ ኸም ዘሎ ኽንርስዕ የብልናን። እዚ እንታይ እዩ፧
6. ካብ ገሊኡ መሰናድዎታት የሆዋ ኸይተጠቐምና ኸም ዜምልጠና ኺገብር ዚኽእል እንታይ እዩ፧
6 ገሊኡ መንፈሳዊ መሰናድዎታት ከም ዘይምልከትና ጌርና ምስ እንሓስብ፡ ካብኡ ኸይተጠቐምና ኼምልጠና ይኽእል እዩ። ንኣብነት፡ ገሊኡ ኽፋል መጽሓፍ ቅዱስ ንዅነታትና ግብራዊ ኪኸውን ዘይክእል ኰይኑ እንተ ተሰሚዑና፡ ወይ ምስቲ እቲ ጽሑፍ ብቐንዱ ዜተኵረሎም ጕጅለ ዘይንጸብጸብ እንተ ዄንና፡ እንታይ ኢና እንገብር፧ ነቲ ሓበሬታ ላዕለ ላዕሉ ጥራይ ንርእዮ ወይ ከየንበብና ንሰግሮ ዲና፧ ከምኡ ንገብር እንተ ዄንና፡ ብዙሕ ጥቕሚ ኽንረኽበሉ እንኽእል ሓበሬታ ኼምልጠና ይኽእል እዩ። ከመይ ጌርና ኢና ኣብዚ መጻወድያ እዚ ኸይንኣቱ ኽንጥንቀቕ እንኽእል፧ ልዕሊ ዅሉ፡ ኣምላኽ ምንጪ እዚ መንፈሳዊ መሰናድዎታት ምዃኑ ኽንዝክር ኣሎና። ንሱ ብነብዪ ኢሳይያስ ኣቢሉ፡ “እቲ ዚጠቕመካ ዚምህረካ፡ . . . ኣነ የሆዋ ኣምላኽካ እየ” ኢሉና ኣሎ። (ኢሳ. 48:17) ካብ ኵሉ ኽፋላት መጽሓፍ ቅዱስን እተፈላለየ ዓይነት ዚቐርበልና መንፈሳዊ ምግብን ምእንቲ ኽንጥቀም፡ ነዚ ዚስዕብ ሰለስተ ሓሳባት ምምርማርና ኺሕግዘና እዩ።
ንባብ መጽሓፍ ቅዱስካ ጠቓሚ ኪኸውን ዚሕግዝ ሓሳባት
7. ንመጽሓፍ ቅዱስ ብኽፉት ኣእምሮ ኸነንብቦ ዘሎና ስለምንታይ ኢና፧
7 ብኽፉት ኣእምሮ ኣንብብ። መጽሓፍ ቅዱስ ብንጹር፡ “ኵሉ ቕዱስ ጽሑፍ ብድራኸ መንፈስ ኣምላኽ እተጻሕፈ፡ . . . ዚጠቅም እዩ” ይብል እዩ። (2 ጢሞ. 3:16) ልክዕ እዩ፡ ገሊኡ ኽፋላት መጽሓፍ ቅዱስ ኣብ ፈለማ ንሓደ ሰብ ወይ ንሓደ ጕጅለ ሰባት እተጻሕፈ እዩ ነይሩ። ስለዚ ድማ ኢና ንቕዱሳት ጽሑፋት ብኽፉት ኣእምሮ ኸነንብቦ ዘሎና። ሓደ ሓው፡ “መጽሓፍ ቅዱስ ከንብብ ከለኹ፡ ካብቲ ዘንብቦ ገለ ትምህርትታት ክረክብ ከም ዝኽእል ክዝክር እጽዕር እየ” ይብል። ኣስዕብ ኣቢሉ እውን፡ “ነዚ ምዝካረይ፡ ክንየው እቲ ፍሉጥ ክርኢ ይድርኸኒ እዩ” ይብል። ቃል ኣምላኽ ቅድሚ ምንባብና፡ ነቲ የሆዋ ኽንምሃሮ ዚደልየና ትምህርትታት ንምስትውዓል ክፉት ኣእምሮ ኺህልወናን ጥበብ ኪውሃበናን ክንጽሊ ይግባኣና።—እዝ. 7:10፣ ያእቆብ 1:5 ኣንብብ።
8, 9. (ሀ) መጽሓፍ ቅዱስ ከነንብብ ከለና፡ እንታይ ሕቶታት ኢና ንርእስና ኽንሓትት እንኽእል፧ (ለ) ክርስትያን ሽማግለታት ኬማልእዎ ዘለዎም ብቕዓታት ብዛዕባ የሆዋ እንታይ ይነግረና፧
8 ሕቶታት ሕተት። መጽሓፍ ቅዱስ ከተንብብ ከለኻ፡ ሓንሳእ ደው ኢልካ ኸምዚ ዚስዕብ ዝኣመሰለ ሕቶታት ሕተት፦ ‘እዚ ብዛዕባ የሆዋ እንታይ ይምህረኒ፧ ነዚ ኣብ ህይወተይ ክጥቀመሉ ዝኽእል ከመይ ገይረ እየ፧ ንኻልኦት ክሕግዘሉ ዝኽእል ከመይ ገይረ እየ፧’ ብዛዕባ ኸምዚ ዝኣመሰለ ሕቶታት ክንሓስብ ከለና፡ ካብ ንባብ መጽሓፍ ቅዱስና ብርግጽ ብዙሕ ትምህርቲ ኽንረክብ ኢና። ንኣብነት፡ ብዛዕባ እቲ ክርስትያን ሽማግለታት ኬማልእዎ ዘለዎም ቅዱስ ጽሑፋዊ ብቕዓታት እሞ ሕሰብ። (1 ጢሞቴዎስ 3:2-7 ኣንብብ።) መብዛሕትና ሽማግለታት ኴንና ስለ ዘይነገልግል፡ ነዚ ሓበሬታ እዚ ኣብ ህይወትና ብዙሕ ከም ዘይንጥቀመሉ ንሓስብ ንኸውን። እዚ ብቕዓታት እዚ ኸመይ ገይሩ ብብዙሕ መገዲ ኺጠቕመና ኸም ዚኽእል ንምርኣይ ግና፡ ብዛዕባ ምላሽ እዚ ዚስዕብ ሕቶታት እስከ ንርአ።
9 እዚ ብዛዕባ የሆዋ እንታይ ይምህረኒ፧ የሆዋ ነዚ ዝርዝር ብቕዓታት ብምሃቡ፡ ነቶም ተሸይሞም ዜገልግሉ ልዑል መለክዒ ኸም ዘለዎ እዩ ገሊጹ። ጽቡቕ ኣብነት ኪዀኑ ይጽበዮም እዩ፣ በቲ ነታ “ብደም ወዱ ዝዓደጋ” ጉባኤ ዚሕዙሉ መገዲ ድማ ኣብ ቅድሚኡ ተሓተትቲ እዮም። (ግብ. 20:28) የሆዋ ኣብ ትሕቲ ሓልዮት እቶም እተሸሙ ንኡሳን ጓሶት ድሕንነት ኪስምዓና ይደሊ እዩ። (ኢሳ. 32:1, 2) በዚ ኣንፈት እዚ ኽንርእዮ ኸለና፡ እቲ ብዛዕባ ክርስትያን ሽማግለታት ዚገልጽ ቅዱስ ጽሑፋዊ ብቕዓታት፡ የሆዋ ብሓቂ ኸም ዚሓልየልና የዘኻኽረና።
10, 11. (ሀ) ብዛዕባ እቲ ሽማግለታት ኬማልእዎ ዚግባእ ብቕዓታት ከነንብብ ከለና፡ ነቲ ሓበሬታ እቲ ኣብ ህይወትና ኸመይ ጌርና ኽንጥቀመሉ ንኽእል፧ (ለ) ነዚ ሓበሬታ እዚ ንኻልኦት ንምሕጋዝ ከመይ ጌርና ኽንጥቀመሉ ንኽእል፧
10 ነዚ ኣብ ህይወተይ ክጥቀመሉ ዝኽእል ከመይ ገይረ እየ፧ ሓደ እተሸመ ሰብኣይ በዚ መንፈሳዊ ብቕዓታት ገይሩ በብግዜኡ ገዛእ ርእሱ ኺምርምር፡ ኬመሓይሸሉ ዜድልዮ መዳያት እንተ ኣልይዎ ድማ ኪርኢ ይኽእል እዩ። ‘ሓላዊ ኪኸውን ዚመጣጠር’ ሓው ድማ፡ ነዚ ብቕዓታት እዚ ንምምላእ ዚከኣሎ ኺገብር ኣለዎ። (1 ጢሞ. 3:1) ነፍሲ ወከፍ ክርስትያን እውን እንተ ዀነ፡ ካብተን ኣብዘን ፍቕድታት እተዘርዘረ ብቕዓታት ኪምሃር ይኽእል እዩ፣ ከመይሲ፡ መብዛሕትኡ ኣብኡ ተዘርዚሩ ዘሎ ነጥብታት፡ የሆዋ ኻብ ኵሎም ክርስትያናት ዚደልዮ ነገር እዩ። ንኣብነት፡ ኵላትና ልዙባትን ለባማትን ክንከውን ኣሎና። (ፊል. 4:5፣ 1 ጴጥ. 4:7) ሽማግለታት “ነቲ መጓሰ ኣርኣያ” ምስ ዚዀኑ፡ ንሕና ኻባታቶም ክንምሃርን ‘ኣስኣሰር እምነቶም ክንስዕብን’ ንኽእል ኢና።—1 ጴጥ. 5:3፣ እብ. 13:7።
11 ነዚ ሓበሬታ እዚ፡ ንኻልኦት ክሕግዘሉ ዝኽእል ከመይ ገይረ እየ፧ ንተገደስቲ ወይ ንተምሃሮ መጽሓፍ ቅዱስ፡ ሽማግለታት ናይ የሆዋ መሰኻኽር ካብ ኣቕሽሽቲ ህዝበ ክርስትያን እተፈልዩ ምዃኖም ንምርዳእ፡ ነዚ ክርስትያን ሓለውቲ ኼማልእዎ ዘለዎም ዝርዝር ብቕዓታት ክንጥቀመሉ ንኽእል ኢና። ነቲ ዝርዝር እቲ ኸነንብቦ ኸለና ኸኣ፡ ኣብ ጉባኤና ዘለዉ ሽማግለታት ምእንታና ኢሎም ዚጽዕርዎ ጻዕሪ ኽንዝክር ንኽእል ኢና። ክሳዕ ክንደይ ከም ዚጽዕሩ ምስትንታንና ድማ፡ ‘ነቶም ኣብ መንጎና ዚጽዕሩ ኸነኽብሮም’ ይድርኸና እዩ። (1 ተሰ. 5:12) ነዞም ኣበርቲዖም ዚጽዕሩ ሓለውቲ ልባዊ ኣኽብሮት ብዘርኣና መጠን ከኣ፡ ንሓጐሶም ብዝያዳ ንውስኸሉ ኢና።—እብ. 13:17።
12, 13. (ሀ) በቲ ኽንረኽቦ እንኽእል ናውቲ ጌርና፡ እንታይ ዓይነት ምርምር ኢና ኽንገብር እንኽእል፧ (ለ) ድሕረ ባይታዊ ሓበሬታ ነቲ ብቐሊሉ ግሁድ ዘይኰነ ትምህርትታት ከመይ ገይሩ ኸም ዚገልጸልና ዚሕብር ኣብነት ሃብ።
12 ምርምር ግበር። በቲ ኽንረኽቦ እንኽእል ናውቲ ጌርና፡ ነዚ ዚስዕብ ሕቶታት ምርምር ክንገብረሉ ንኽእል ኢና፦
ነዚ ኽፋል ቅዱሳት ጽሑፋት መን ጽሒፍዎ፧
ኣበይን መዓስን ተጻሒፉ፧
እዛ መጽሓፍ እዚኣ ኽትጽሓፍ ከላ እንታይ ኣገዳሲ ፍጻመታት ይፍጸም ነይሩ፧
ከምዚ ዝኣመሰለ ድሕረ ባይታዊ ሓበሬታ፡ ብቐሊሉ ግሁድ ዘይኰነ ትምህርትታት ክንረክብ ይሕግዘና እዩ።
13 ንኣብነት፡ ኣብ ህዝቅኤል 14:13, 14፡ “ሃገር ብጥልመት ኣብ ቅድመይ እንተ ሓጢኣ፡ ኢደይ ናብኣ ኽዝርግሕ፡ ቀረብ ምግባ እውን ከጥፍእ እየ፣ ኣብኣ ድማ ጥሜት ክሰድድ፡ ሰብን እንስሳን ከኣ ካብኣ ኽምንቍስ እየ። ‘እዞም ሰለስተ ሰብኡት እዚኦም፡—ኖህን ዳንኤልን እዮብን፡—ኣብኣ እኳ እንተ ዚነብሩ፡ ብጽድቆም ርእሶም ጥራይ መድሓኑ’ ይብል እቲ ልዑላዊ ጐይታ ዝዀነ የሆዋ” ዚብል ነንብብ ኢና። እተወሰነ ምርምር ምስ እንገብር፡ እዚ ኽፋል መጽሓፍ ህዝቅኤል እዚ ብ612 ቅ.ክ. ከም እተጻሕፈ ኽንፈልጥ ንኽእል ኢና። ኣብቲ ግዜ እቲ፡ ኖህን እዮብን ካብ ዚሞቱ ዘመናት ሓሊፉ ነይሩ እዩ፣ ተኣማንነቶም እውን ኣብ ተዘክሮ ኣምላኽ ተመዝጊቡ ነይሩ እዩ። ዳንኤል ግና ገና ብህይወቱ እዩ ነይሩ። የሆዋ ንዕኡ ማዕረ ኖህን እዮብን ጻድቕ ገይሩ ኺዛረበሉ ኸሎ፡ ኣብ መወዳእታ 10ታት ወይ መጀመርታ 20ታት ዕድሚኡ ነይሩ ኪኸውን ይኽእል እዩ። እሞኸ ኻብዚ እንታይ ትምህርቲ ኢና እንረክብ፧ የሆዋ ንንጽህና ዅሎም እሙናት ኣምለኽቱ፡ እንተላይ ንንጽህና ንኣሽቱ ዘበሉ ኸም ዜስተብህለሉን ኣኽቢሩ ኸም ዚርእዮን ክንምሃር ንኽእል ኢና።—መዝ. 148:12-14።
ካብ በብዓይነቱ ሕታማት ተጠቐም
14. እቲ ንመንእሰያት እተዳለወ ጽሑፋት፡ ንዓታቶም ብኸመይ ኪሕግዞም ይኽእል፧ ንኻልኦትከ ብኸመይ ኪጠቅሞም ይኽእል፧ (ኣብ መእተዊ ዘላ ስእሊ ርአ።)
14 ከምቲ ዅሉ ኽፋላት ቃል ኣምላኽ ምስ እነጽንዕ እንጥቀም፡ ካብ ኵሉ እቲ እንረኽቦ መንፈሳዊ ምግቢ እውን ክንጥቀም እንኽእል ኢና። ሒደት ኣብነታት እስከ ንርአ። ንመንእሰያት እተዳለወ ጽሑፋት። ኣብ ቀረባ ዓመታት፡ ንመንእሰያት እተዳለወ ብዙሕ ጽሑፋት ኣሕቲምና ኢና። [1] ገለ ኻብኡ ድማ ነቲ ኣብ ቤት ትምህርቲ ዜጋጥሞም ጸቕጥታት ኪጻወሩ ወይ ኣብ እዋን ብጽሕና/ጕርዝውና ዜጋጥም ብድሆታት ኪሰግሩ ዚሕግዝ እዩ። ካብዚ ጽሑፋት እዚ ኸመይ ጌርና ዅላትና ኽንጥቀም ንኽእል፧ ነዚ ጽሑፋት ከነንብቦ ኸለና፡ ብዛዕባ እቲ ንእሙናት መንእሰያትና ዜጋጥምም ዘሎ ብድሆታት ንዘኻኸር ኢና። በዚ ኸምዚ ድማ ንዓታቶም ብዝሓሸ ኽንሕግዞምን ከነተባብዖምን ንኽእል።
15. ብዕድመ ዓበይቲ ዝዀኑ ክርስትያናት በቲ ንመንእሰያት እተዳለወ ሓበሬታ ኺግደሱ ዘለዎም ስለምንታይ እዮም፧
15 ሓያሎ ኻብቲ ንመንእሰያት ኣብ ዚወጽእ ጽሑፋት ተጠቒሱ ዚርከብ ጸገማት፡ ንዓታቶም ጥራይ ዚምልከት ኣይኰነን። ኵላትና ንእምነትና ኽንጣበቕ፡ ስምዒታትና ኽንቈጻጸር፡ ምስ ጐዳኢ ጸቕጢ መዛኑ ኽንቃለስ፡ ካብ ሕማቕ ዕርክነትን መዘናግዕን ከኣ ክንርሕቕ የድልየና እዩ። እዚ ነጥብታት እዝን ሓያሎ ኻልእን ኣብቲ ንመንእሰያት እተዳለወ ጽሑፋት ተገሊጹ ኣሎ። ብዕድመ ዓበይቲ ዝዀኑ ክርስትያናት ነቲ ንመንእሰያት እተዳለወ ጽሑፋት ምንባብ ዜትሕቶም ኰይኑ ኺስምዖምዶ ይግባእ፧ ኣይፋልን! እቲ ጽሑፍ ንመንእሰያት ብዚማርኽ መገዲ እኳ እንተ ቐረበ፡ እቲ ኣብኡ ዚርከብ ሓበሬታ ግና ኣብቲ ግዜ ዘይሓልፎ ቕዱስ ጽሑፋዊ ስርዓታት እተመስረተ ብምዃኑ፡ ኵላትና ኻብቲ መንፈሳዊ መሰናድዎታት እቲ ኽንጥቀም ንኽእል ኢና።
16. ጽሑፋትና ንመንእሰያት ኣብ ምንታይ ተወሳኺ መዳያት እዩ ዚሕግዞም፧
16 ጽሑፋትና ንመንእሰያት፡ ጸገማት ኪሰግሩ ኣብ ርእሲ ምሕጋዙ፡ ብመንፈሳዊ መዳይ ኪዓብዩን ንየሆዋ ኪቐርብዎን ይሕግዞም እዩ። (መክብብ 12:1, 13 ኣንብብ።) ካብዚ እውን ብዕድመ ዓበይቲ ዝዀኑ ክርስትያናት ኪጥቀሙ ይኽእሉ እዮም። ንኣብነት፡ ናይ ሚያዝያ 2009 ሕታም ንቕሑ! (እንግሊዝኛ)፡ “መንእሰያት ዚሓትትዎ—ንንባብ መጽሓፍ ቅዱስ ባህ ዜብል ክገብሮ ዚኽእል ብኸመይ እየ፧” ዘርእስታ ዓንቀጽ ሒዛ ወጺኣ ነይራ። እታ ዓንቀጽ እተፈላለየ ሓጋዚ ሓሳባትን ቈሪጽካ ኣብ መጽሓፍ ቅዱስ ኪቕመጥ ዚከኣል መወከስን ሒዛ ነይራ እያ። እሞኸ ዓበይቲ ኻብዛ ዓንቀጽ እዚኣ ተጠቒሞምዶ፧ ሓንቲ ጓል 24 ዓመት ሰበይትን ኣደን ከምዚ በለት፦ “ንባብ መጽሓፍ ቅዱስ ወትሩ ቓልሲ እዩ ዚዀነኒ ነይሩ። ነቲ ኣብዛ ዓንቀጽ እዚኣ ዚርከብ ሓሳባት ኣብ ልበይ ኣሕዲረዮ እየ፡ ነቲ ቘሪጽካ ዚቕመጥ ክፋል ከኣ ጽቡቕ እጥቀመሉ ኣለኹ። ሕጂ፡ ተሃንጥየ እየ መጽሓፍ ቅዱስ ዘንብብ። መጻሕፍቲ መጽሓፍ ቅዱስ ከመይ ኢሉ ንሓድሕዱ ኸም ዚሳነን ከም ውቁብ እተኣልመ ምንጻፍ ከመይ ከም ዚቃዶን ክግንዘብ ክኢለ እየ። ንባብ መጽሓፍ ቅዱስ ክሳዕ ክንድዚ ኣሐጒሱኒ ኣይፈልጥን እዩ።”
17, 18. ንህዝቢ እተዳለወ ጽሑፋት ብምንባብ ከመይ ጌርና ኽንጥቀም ንኽእል፧ ኣብነት ሃብ።
17 ንህዝቢ ዚኸውን ጽሑፋት። ካብ 2008 ኣትሒዙ፡ ብቐዳምነት ንናይ የሆዋ መሰኻኽር እተዳለወ ሕታም መጽናዕቲ ግምቢ ዘብዐኛ ምርካብና ተሓጒስና ኢና። ግናኸ፡ ነቲ ብቐንዱ ንህዝቢ ዚዳሎ መጽሔታትና ብምንባብ ክንጥቀም ንኽእል ዲና፧ ሓደ ምሳሌ እስከ ንርአ። ህዝባዊ መደረ ቕድሚ ምቕራቡ፡ ዝዓደምካዮ ሰብ ናብ ኣዳራሽ መንግስቲ ኣምላኽ መጺኡ ንበል። መሸም በዚ ኣዚኻ ኢኻ እትሕጐስ። እቲ ተዛራባይ መደረኡ ኬቕርብ ከሎ፡ ብዛዕባ እቲ ዕዱም ከም እትሓስብ ኣየጠራጥርን እዩ። ብኻልእ ኣዘራርባ፡ ነቲ መደረ ብኣእዛን እቲ ዕዱም ኢኻ እትሰምዖ። ከም ውጽኢቱ ድማ፡ ብዛዕባ እቲ ርእሰ ነገር ዝሓሽ ግንዛበ እዩ ዚህልወካ።
18 ንህዝቢ እተዳለወ ጽሑፋት ከነንብብ ከለና እውን ተመሳሳሊ ነገር እዩ ዜጋጥመና። ንኣብነት፡ ሕታም ህዝቢ ግምቢ ዘብዐኛ፡ ናይ የሆዋ መሰኻኽር ዘይኰኑ ኣንበብቲ ብዚርድእዎ መገዲ ገይሩ እዩ ቕዱስ ጽሑፋዊ ርእሰ ነገራት ዚገልጽ። ሓያሎ ኻብቲ ኣብ jw.org፡ “መልሲ ሕቶታት መጽሓፍ ቅዱስ፡” “ብተደጋጋሚ ዚሕተት ሕቶታት” ኣብ ዘርእስቱ ኽፋላት ዚወጽእ ዓንቀጻት እውን ተመሳሳሊ ኣቀራርባ እዩ ዘለዎ። ነዚ ሓበሬታ እዚ ኸነንብብ ከለና፡ ብዛዕባ እቲ እንፈልጦ ሓቅታት ዘሎና ግንዛበ ይዓምቝ እዩ። ናብ ኣገልግሎት ክንወፍር ከለና ኸኣ፡ እምነትና እንገልጸሉ ሓድሽ መገድታት ንረክብ። ብተመሳሳሊ፡ መጽሔት ንቕሑ! እውን፡ ብዛዕባ ህልውና ናይ ሓቂ ኣምላኽ ዘሎና እምነት በብግዜኡ ተደልድለልና፡ ንእምነትና ብኸመይ ከም እንጣባቐሉ ድማ ትምህረና እያ።—1 ጴጥሮስ 3:15 ኣንብብ።
19. ንመሰናድዎታት የሆዋ ኸመይ ጌርና ምስጋናና ኸነርኢ ንኽእል፧
19 የሆዋ ‘ንመንፈሳዊ ህርፋንና’ ንምርዋይ፡ ኣኺሉ ዚተርፍ መሰናድዎታት ገይሩልና ኣሎ። (ማቴ. 5:3) እምበኣር፡ ንዅሉ እቲ ኽንረኽቦ እንኽእል መንፈሳዊ መሰናድዎታት ንጠቐመሉ። በዚ ኸምዚ፡ ነቲ ዚጠቕመና ዚምህረና ኣምላኽ ዘሎና ምስጋና ኸነርኢ ንኽእል ኢና።—ኢሳ. 48:17።
^ [1] (ሕጡብ ጽሑፍ 14) ገለ ኻብቲ ጽሑፋት መንእሰያት ዚሓትዎ ሕቶታትን ተግባራዊ መልስታቱን፡ 1ይ ጥራዝን 2ይ ጥራዝን፡ ከምኡ ድማ ኣብ ወብ ሳይት ጥራይ ዚወጽእ “መንእሰያት ዚሓትትዎ” ዘርእስቱ ዓምዲ ኺጥቀስ ይከኣል።


text:
1ዒንሢና ሎዶቂያይዳ ዓኣ ዓሶ ዛሎና ሃሣ ዬያጉዲ ታና ዔሩዋ ዓሶም ቢያ ታ ዎማይዲ ዶዲ ማዻቴያ ዒንሢ ዔራንዳጉዲ ታ ኮዓኔ። 2ታ ዶዲ ማዻሢ፡- ዒና ዔያቶኮ ዶዲ፥ ናሹሞናኣ ፔቴ ማዒ፥ ፒዜ ማዔ ማሊ ጶቂሥሢ ዖርጎቹሞ ዴንቂ ፆሲኮ ዓኣሺንቴ ማሊፆ ማዔ፥ ኪሪስቶሴ ዔያታ ዔራንዳጉዲኬ። 3ሃኣማቶና ዔራቶናኮ ቆሎ ዓኣሺንቲ ዓኣሢ ኪሪስቶሴ ኮይላኬ። 4ዬያ ታ ዒንሢም ጋዓሢ ዖኦኒያ ጌሺሢ ሃይሴና ዒንሢ ዻቢሹዋጉዲ ጌይኬ። 5ዎዚ ታ ዒንሢዳፓ ሃኪ ዓኣያ ማዔቴያ ዓያናና ታ ዒንሢና ዎላኬ፤ ዒንሢ ኮይሳማ ጎይፆ ናንጊሢና ኪሪስቶሴይዳ ዒንሢኮ ዓኣ ጉሙርቂጾ ዶዱሞ ታ ዛጋሢሮ ዎዛዻኔ። 6ጎዳ ዬሱስ ኪሪስቶሴ ዒንሢ ጉሙርቂ ዔኬ ጎይፆና ዒዛና ዎላ ፔቴ ማዒ ናንጉዋቴ፤ 7ዒዛይዳ ፃጲ ዳኪ፥ ናንጎ ዒንሢ ዒዛና ማሂ ዓርቂ፥ ዒንሢ ዔሬ ጎይፆና ኪሪስቶሴ ጉሙርቂፆና ዶዲ ናንጉዋቴ፤ ሚርጌና ሃሣ ፆሲ ጋላቱዋቴ። 8ኪሪስቶሴ ዔርዜ ጎይፆጉዲቱዋንቴ ዓሲ ኬሴ ዎጌና ሓይ ዓጫ ዎርቃ ዎጌይዳፓ ማዔ ጉሪ ጌሺሢ ባኣዚና ሃሣ ሃምዓቶና ማዦና ሃይሴና ጎኔ ጎይጻፓ ዖኦኒያ ዒንሢ ዲዒ ዔኩዋጉዲ ዒንሢና ዔሩዋቴ። 9ፆሲኮ ፆሱማ ጉቤና ፔጋዺ ዔርቲ ናንጋሢ ዓሲ ማዔ፥ ኪሪስቶሴይዳኬ። 10ዒንሢያ ኩሙሢ ናንጊ ዴንቄሢ ሱኡጉሞና ቢታንቱሞናኮ ዑጻሢ ማዔ፥ ኪሪስቶሴናኬ። 11ዒዛና ዎላ ፔቴ ማዒፆና ዒንሢ ዓቲንቶ ቤርቶ ቲቂንቴያ ማዔኔ፤ ዬይ ዓቲንቶ ቤርቶ ቲቂንቲጻ ዒንሢኮ ጎሞ ማዾ ላኣማኒ ኪሪስቶሴና ማዺንቴያ ማዓንዳፓ ዓቴም ዓሲ ቲቃ፥ ዓቲንቴ ቤርቲ ቲቂንቲቱዋሴ። 12ዓይጎሮ ጌዔቴ ዒንሢ ዋኣፆና ማስቴ ዎዶና ኪሪስቶሴና ዎላ ዒንሢ ዱኡቴኔ፤ ሃሣ ዒዛና ዎላ ሃይባፓኣ ዒንሢ ዔቄኔ፤ ዒንሢ ሃይባፓ ዔቄሢ፡- ኪሪስቶሴ ሃይባፓ ዔቂሴ፥ ፆዛሢ ዎልቆ ዒንሢ ጉሙርቃሢሮኬ። 13ዒንሢኮ ጎሞ ዓቲንቶ ቤርታ ቲቂንቲባኣሢሮ ቤርታ ዒንሢ ሃይቄያኬ፤ ሃሢ ጋዓንቴ ፆሲ ኪሪስቶሴና ዎላ ናንጊና ባይቁዋያ ዒንሢ ማሄኔ፤ ጎሞዋ ኑኡኮ ቢያ ዓቶም ጌዔኔ። 14ኑና ዻቢንቲ ዓሲ ማሂ ዒፃያ ሃሣ ኑኡኒ ጋሌ ዓሲ ማዒፆ ኑኡኮ ዔርዛ ፃኣፒንቴ ባኮ ዑጪ ባይዚ፥ ፑርቶ ዓሶ ሱፆ ሚጻ ጳርቂ ኑ ጊዳፓ ዒዚ ሺኢሼኔ። 15ዒዛኮ ሞርኮ ማዔ፥ ጫሪንጫ ዓኣ ሱኡጎና ቢታንታ ዓኣ ማዢንቶ ፑርቶ ዓሶ ሱፆ ሚፆይዳ ባሺ ዖሎ ዓንጋሞዋ ጉሲሲ ባሺንቴያ ማዒፆ ዓሲ ቢያ ዴንቃንዳጉዲ ዒ ማሄኔ። 16ዓካሪ ሙኡዚ ዛላ ማዔቴ ዑሺ ዛላ ቦንቾ ኬሊ ቦንቺሢ ዛላ፥ ዓጊኒ ፄኤሪ ቦንቺሢ ዛላና ዓይሁዶ ዓሶኮ ሃውሾ ኬሎ ቦንቺሢ ዛላና ዖኦኒያ ዒንሢ ዻቤኔ ጎዖፓ። 17ዬንሢ ቢያ ሃጊ ሙካንዳ ባኮኮ ሺቦ ማዔዞንሢኬ፤ ጎኔ ዓኣያ ማዒ ሺባሢ ኪሪስቶሴኬ። 18ኮይሱዋ ሼሌዑሞ ዓኣያ ሃሣ ፆሲ ኪኢታንቾ ካኣሽኪሢ ናሽካ ዓሲ ጌሺ ዒንሢ ጉሪ ዓይሱዋጉዲ ዒንሢና ዔሩዋቴ። ዬያጉዴ ዓሢ፡- ዒዛም ፔጋዺ ጴዻ ባኮና ሄርሺንቲ ሄርሺንቲ ጉሪ ማዔ ዓሲ ማሊሢና ዖቶርቃያኬ። 19ዬያ ዓሢኮ ዑሢ ቢያ ጪጊቺና ሻሺና ካኣሚ ካኣሚ ሙኡዚያ ዴንቂ ዴንቂ ፆሲ ዒንጋ ዲጪሢና ዲጪሳ ቶኦካሢናኮ ዎላ ካኣሚሢ ባኣያኬ። 20ኪሪስቶሴና ዎላ ዒንሢ ሃይቂ ሃያ ዓጮ ባኮይዳፓ ዱማዼያ ማዔቴ ዓካሪ ዬያይዳፓ ዱማዺባኣያጉዲ ዎዲ ዒንሢ ዬንሢጉዴ ዓይሢፆም ዓይሢንታይ? 21ዬንሢ ዓይሢፆንሢ፡- “ዓርቂፖ፥ ዻንጋና ካንሢፖ፥ ካኣሚፖ” ጋዓዞንሢኬ። 22ዬንሢ ቢያ ዓሲ ኬሴ ዎጌና ዓይሥሢ ዔርዚሢና ማዺንታያ ማዔሢሮ ዬንሢ ማዺንቴሢኮ ጊንጻ ማኣዳ ባኣዚ ባኣያ ማዒ ባይቃያኬ። 23ዬንሢ ዓይሢፆንሢ፡ ዓሲ ፔኤሮ ኬሲ ካኣሽካ ካኣሽኪፆና ኮይሱዋ ሼሌዑሞና ማዻ ማዾና ዑፆ ፑርቲሲፆና ዛጎዛ ፒዜ ዔራቶና ማዺንታያ ማላኔ፤ ጋዓንቴ ዓሲ ኮዓ ሱኡኮ ማዾ ቃዛኒ ማኣዳ ባኣዚ ባኣያኬ።
Copyright
Learn More


text:
1ዓካሪ ኑ ዎዚ ጎዖንዶይ? ፆሲኮ ኮሹሞ ዒንጊጻ ኑም ሚርጋንዳጉዲ ጎሜ ማዺ ማዺ ናንጎንዶ? 2ፔቴታዖ ዬይ ኮይሱዋሴ! ኑኡኒ ሃይቢና ዱማዾሢጉዲ ጎሜይዳፓ ዱማዻዖ ጊንሣ ዎይቲ ኑ ጎሜ ማዺ ማዺ ናንጋንዳይ? 3ዬሱስ ኪሪስቶሴና ዎላ ፔቴ ማዓኒ ኑ ዋኣጾ ማስቴ ዓሳ ቢያ ዒዛኮ ሃይቦና ፔቴ ማዓኒ ዋኣፆና ማስቴሢ ዒንሢ ዔሩዋዓዳ? 4ዋኣጾ ማስቲፆና ዒዛና ዎላ ኑ ዱኡቴ ዎዶና ዒዛና ዎላ ኑ ሓይቄያ ማዔኔ፤ ዬያሮ ኪሪስቶሴ ዓዶኮ ቦንቾና ሓይባፓ ዔቄሢጉዲ ኑኡኒያ ዓኪ ናንጊ ናንጋንዳኔ። 5ኑኡኒ ሓይቂ ዒዛና ዎላ ፔቴ ማዔቴ፥ ሓይባፓ ዔቂጾና ዒዛና ዎላ ኑ ፔቴ ማዓንዳኔ። 6ኑኡኮ ቤርታኣ ናንጋ ላኣሚንቴም ጎሜኮ ካራሚ ማዒጻ ዓታንዳጉዲ ቤርታኣ ናንጋ ኑኡኮ ኪሪስቶሴና ዎላ ሱፂንቴሢ ኑ ዔራኔ። 7ጎሜኮ ሓይቄ ዓሲ ዑስካ ቢታንቶ ባኣሴ። 8ዓካሪ ኑኡኒ ኪሪስቶሴና ዎላ ሓይቄቴ ዒዛና ዎላ ናንጊና ናንጋንዳሢ ኑ ጉሙርቃኔ፤ 9ኪሪስቶሴ ሓይባፓ ዔቄሢሮ ላሚ ሓይቂንዱዋኣሢና ሓይቢኮዋ ዒዛይዳ ቢታንቶ ባኣሢ ኑ ዔራኔ። 10ዒዚ ሓይቄ ዎዶና ጎሜኮ ዒዛ ዑጻ ቢታንቶ ባኣያ ማዓንዳጉዲ ጋፒንሢ ፔቴና ዒ ሓይቄኔ፤ ሓሢ ዒ ሼምፔና ማዒ ናንጋሢ ፆሲምኬ። 11ዓካሪ ሓሢ: ዒንሢዳ ጎሜኮ ቢታንቶ ባኣሢና ዬሱስ ኪሪስቶሴ ዛሎና ፆሲም ሼምፔና ዓኣያ ማዒ ዒንሢ ናንጋያታሢ ማሉዋቴ። 12ዬያሮ ጎሜ ፔኤኮ ፑርቶ ማሊፆ ዒንሢ ኩንሢሱዋጉዲ ዒንሢኮ ሃይቃ ዑጾይዳ ጎሜ ቢታንታንዳጉዲ ማሂፖቴ፤ 13ዒንሢኮ ዱማ ዱማ ዑጾ ፑርታ ባኣዚ ማዻያ ማሂ ጎሜም ዒንጊፖቴ፤ ጋዓንቴ ሃይቢፓ ዒንሢ ዔቄ ጎይጾና ዒንሢ ፆሲም ዒንጉዋቴ፤ ሃሣ ዒንሢኮ ዱማ ዱማ ዑጾዋ ቢያ ፂሎ ማዾ ማዻንዳጉዲ ፆሲም ዒንጉዋቴ። 14ዓይጎሮ ጌዔቴ ሃሢ ዒንሢ ናንጋሢ ፆሲኮ ኮሹሞ ዒንጊጾ ዴማ ማዓንዳኣፓዓቴም ዎጌ ዴንካቱዋኣሢሮ ጎሜ ዒንሢ ዎይሣኒ ኮይሱዋሴ። 15ዓካሪ ኑ ዎዶንዶይ? ዎጌ ዴማ ማዒጻ ዓቴም ፆሲኮ ኮሹሞ ዒንጊፆኮ ዴማ ኑ ማዔያታሢሮ ጎሜ ኑ ማዾም ጌይሢዳ? ዬይ ፔቴታዖ ማዓዓኬ! 16ፔቴ ዓሲም ዒንሢ ማዻኒ ዓይሢንታኣና ዬያ ዒንሢ ዓይሢንታ ዓሢም ካራሚ ማዔሢ ዒንሢ ዔራኔ፤ ዬያጉዲ ጎሜም ዒንሢ ዓይሢንቴቴ ሓይቢ ዔኪ ሙካ፥ ጎሜኮ ካራሚ ዒንሢ ማዓንዳኔ፤ ፆሲም ዓይሢንቴቴ ጋዓንቴ ፂሉሞ ዒንሢ ዴንቃንዳኔ። 17ዒንሢ ቤርታ ጎሜኮ ካራሚኬ፤ ሓሢ ጋዓንቴ ዋይዚ ዔኬ ዔራቶም ዒናፓ ዒንሢ ዓይሢንታሢሮ ፆሲ ጋላታ ሄሎንጎ። 18ጎሜ ካራሙሞይዳፓ ኬስኪ ፂሉሞኮ ካራሚ ዒንሢ ማዔኔ። 19ታኣኒ ሃያ ዒንሢም ዔርታንዳ ጎይሢና ኬኤዛሢ ዒንሢኮ ማሊጻ ላቤያታሢሮኬ፤ ሃያኮ ቤርታ ዒንሢኮ ዑፆ ዒኢቴ ባኣዚና ፑርታ ማዾናም ማሂ ዒንሢ ዒንጌሢጉዲ ሓሢ ዒንሢኮ ዱማ ዱማ ዑፆ ፆሲም ዱማዼያ ማዓንዳጉዲ ፂሉሞኮ ካራሚ ማሂ ዒንጉዋቴ። 20ዒንሢ ጎሜኮ ካራሚ ማዒ ዓኣ ዎዶና ፂሉሞም ዒንሢ ማዻንዳሢ ዒንሢም ዔርቲባኣያኬ። 21ሂዳዖ ዬኖ ዎዶና ዓይጎ ዒንሢ ፓሣ ባኣዚ ዴንቄይ? ሓሢ ዒንሢ ቦርሲሳ ባኮይዳፓ ዓታዛ፥ ዓይጎዋ ፓሣ ባኣዚ ዒንሢ ዴንቂባኣሴ፤ ዬያ ባኮኮ ጋፒንጻ ሃይቢኬ። 22ሓሢ ጋዓንቴ ጎሜኮ ካራሙሞይዳፓ ዒንሢ ኬስኪ ፆሲ ካራሚ ማዔሢሮ፥ ፆሲም ዱማዼያ ዒንሢ ማዓንዳኔ፤ ፆሲም ዱማዺፆኮዋ ጋፒንጻ ናንጊና ናንጊኬ። 23ዓይጎሮ ጌዔቴ ጎሜይዳፓ ጴዻ ባኣዚ ሓይቢኬ፤ ፆሲዳፓ ዒንጊንታ ዒንጊጻ ጋዓንቴ ኑ ጎዳሢ፥ ዬሱስ ኪሪስቶሴ ዛሎና ጴዻ ናንጊና ናንጊኬ።
Copyright
Learn More


text:
ምዕራፍ ዓሰርተው ሰለስተ
ከምቲ ኣምላኽ ብዛዕባ ህይወት ዘለዎ ኣረኣእያ ይሃሉኻ
ኣምላኽ ንህይወት ብኸመይ ይርእዮ፧
ኣምላኽ ንምንጻል ጥንሲ ብኸመይ ይርእዮ፧
ንህይወት ኣኽብሮት እነርኢ ብኸመይ ኢና፧
1. ንዅሉ ህያው ዘበለ ዝፈጠሮ መን እዩ፧
ነብዪ ኤርምያስ ንየሆዋ፡ “ብሓቂ ኣምላኽ” ከምኡ እውን “ህያው ኣምላኽ” ኢሉ ጸዊዕዎ ኣሎ። (ኤርምያስ 10:10) ብተወሳኺ እውን የሆዋ ኣምላኽ፡ ፈጣሪ ዅሉ ህያው ፍጡር እዩ። ሰማያውያን ፍጡራት ንዕኡ፡ “ንዅሉ ንስኻ ፈጢርካዮ፡ ስለ ፍቓድካ እውን ኰይኑን ተፈጢሩን እዩ” ኢሎምዎ እዮም። (ራእይ 4:11) ንጉስ ዳዊት ንኣምላኽ ኣብ ዚውድስ መዝሙር፡ “ምንጪ ህይወት ምሳኻ እዩ” በለ። (መዝሙር 36:9) እምበኣር፡ ህይወት ካብ ኣምላኽ እተዋህበትና ውህበት እያ።
2. ኣምላኽ ብህይወት ክንነብር እንታይ ይገብረልና፧
2 የሆዋ ብህይወት ክንነብር እውን የኽእለና እዩ። (ግብሪ ሃዋርያት 17:28) እንበልዖ ምግቢ፡ እንሰትዮ ማይ፡ እነስተንፍሶ ኣየር ይህበና፡ ከምኡ እውን እንነብረላ ምድሪ ኣዳልዩልና እዩ። (ግብሪ ሃዋርያት 14:15-17 ኣንብብ።) ንህይወት ከነስተማቕራ ብእንኽእለሉ መገዲ እዩ ነዚ ሂቡና። እንተዀነ ግና፡ ንህይወትና ምሉእ ብምሉእ ከነስተማቕራ፡ ሕግታት ኣምላኽ ክንምሃርን ክንእዘዝን ኣሎና።—ኢሳይያስ 48:17, 18።
ንህይወት ኣኽብሮት ምርኣይ
3. ኣምላኽ ነቲ ኣብ ኣቤል እተፈጸመ ቕትለት ብኸመይ ረኣዮ፧
3 ኣምላኽ ንህይወትና ዀነ ንህይወት ካልኦት ኣኽብሮት ኪህልወና እዩ ዚደሊ። ንኣብነት፡ ብግዜ ኣዳምን ሄዋንን፡ እቲ ቃየል ዚብሃል ወዶም ነቲ ኣቤል ዝስሙ ምንኣሱ ሓዉ ኣመና ተቘጥዖ። የሆዋ ንቃየል፡ ቍጥዓኡ ናብ ከቢድ ሓጢኣት ኪመርሖ ኸም ዚኽእል ኣጠንቀቖ። ቃየል ነቲ መጠንቀቕታ ዕሽሽ በሎ። “ቃየል ንሓዉ ኣቤል ኣጥቅዖ፡ ቀተሎ ድማ።” (ዘፍጥረት 4:3-8) ቃየል ንሓዉ ስለ ዝቐተለ፡ የሆዋ ቐጽዖ።—ዘፍጥረት 4:9-11።
4. ኣብ ሕጊ ሙሴ፡ ኣምላኽ ብዛዕባ ህይወት ኪህሉ ዚግባእ ኣረኣእያ ብኸመይ ኣጕልሐ፧
4 ብኣሽሓት ዚቝጸር ዓመታት ጸኒሑ፡ የሆዋ ንህዝቢ እስራኤል ቅቡል ብዝዀነ መገዲ ምእንቲ ኼገልግልዎ ሕግታት ሃቦም። እዚ ሕግታት እዚ ብነብዪ ሙሴ ኣቢሉ ስለ እተዋህበ፡ ሓድሓደ ግዜ ሕጊ ሙሴ ተባሂሉ እውን ይጽዋዕ እዩ። ሓደ ኻብቲ ሕጊ፡ “ኣይትቕተል” ዚብል ነበረ። (ዘዳግም 5:17) እዚ ኸኣ ኣምላኽ ንህይወት ሰብ ኣኽቢሩ ኸም ዚርእን ሰባት ንህይወት ካልኦት ኣኽቢሮም ኪርእዩ ኸም ዘለዎምን ንእስራኤላውያን መሃሮም።
5. ንምንጻል ጥንሲ ብኸመይ ክንርእዮ ኣሎና፧
5 ህይወት እቲ ኣብ ማሕጸን ኣዲኡ ዘሎ ሕጻንከ ብኸመይ እዩ ኺርአ ዚግባእ፧ ብመሰረት ሕጊ ሙሴ፡ ኣብ ማሕጸን ኣዲኡ ንዘሎ ሕጻን ምቕታል ጌጋ ነበረ። እወ፡ የሆዋ ንኸምዚ ዝኣመሰለ ህይወት እውን እንተ ዀነ ኣኽቢሩ እዩ ዚርእዮ። (ዘጸኣት 21:22, 23፣ መዝሙር 127:3 ኣንብብ።) እዚ ድማ ምንጻል ጥንሲ ጌጋ እዩ ማለት እዩ።
6. ንሰባት ክንጸልእ ዘይብልና ስለምንታይ ኢና፧
6 ንህይወት ኣኽብሮት ምህላው ኪብሃል ከሎ፡ ብዛዕባ ሰባት ግቡእ ኣረኣእያ ምሓዝ እውን የጠቓልል። መጽሓፍ ቅዱስ፡ “ንሓዉ ዚጸልእ ዘበለ ዅሉ ቐታል ነፍሲ እዩ፣ ቀታል ነፍሲ ዘበለ ድማ ናይ ዘለኣለም ህይወት ኣብኡ ኸም ዘይትነብር ትፈልጡ ኢኹም” ይብል። (1 ዮሃንስ 3:15) ናይ ዘለኣለም ህይወት ክንረክብ እንተ ደሊና፡ ጽልኢ ሱር መብዛሕትኡ ዓመጻ ስለ ዝዀነ፡ ንሰባት ዘሎና ጽልኢ ኻብ ሱሩ ኽንምሕዎ ኣሎና። (1 ዮሃንስ 3:11, 12) ንሓድሕድና ፍቕሪ ኽትህልወና ኽንምሃር ኣሎና።
7. ንህይወት ኣኽብሮት ከም ዘይብልካ ዜርኢ ገለ ልማዳት እንታይ እዩ፧
7 ንህይወትናኸ ብኸመይ ኢና ኣኽብሮት እነርኢ፧ ሰባት ብባህርይኦም ኪሞቱ ዘይደልዩ እኳ እንተ ዀኑ፡ ገሊኦም ግና ሓጐስ ምእንቲ ኺረኽቡ ኢሎም ንህይወቶም ኣብ ሓደጋ የእትዉ እዮም። ንኣብነት፡ ብዙሓት ሰባት ሽጋራ የትክኹ፡ ጫት ይሓይኩ፡ ወይ ሓሽሽ ይወስዱ። ከምዚ ዝኣመሰለ ነገራት ንኣካላት ይጐድእ፡ መብዛሕትኡ ግዜ እውን ናብ ሞት የብጽሕ። ከምዚ ዝኣመሰለ ልማድ ዘለዎ ሰብ ንህይወት ኣኽቢሩ ኣይርእያን እዩ። እዚ ልማዳት እዚ ኣብ ቅድሚ ኣምላኽ ርኹስ እዩ። (ሮሜ 6:19፣ 12:1፣ 2 ቈረንቶስ 7:1 ኣንብብ።) ቅቡል ብዝዀነ መገዲ ንኣምላኽ ምእንቲ ኸነገልግሎ፡ ነዚ ልማዳት እዚ ኽንሓድጎ ኣሎና። እዚ ኸቢድ እኳ እንተ ዀነ፡ የሆዋ ዜድሊ ሓገዝ ኪህበና ይኽእል እዩ። ንህይወትና ኸም ክብርቲ ውህበት ጌርና ንምሓዝ እንገብሮ ጻዕርታት እውን የማስወሉ እዩ።
8. ንድሕንነት ጥንቁቓት ክንከውን ዘሎና ስለምንታይ ኢና፧
8 ንህይወት ኣኽብሮት ነርኢ እንተ ደኣ ዄንና፡ ብዛዕባ ድሕንነት ሰባት ወትሩ ጥንቁቓት ንኸውን ኢና። ግዲ ዘይብሎም ኣይንኸውንን፡ ሓጐስ ወይ ደስታ ንምርካብ ኢልና ድማ ኣብ ሓደጋ ኣይንኣቱን ኢና። ማኪና ኽንዝውር ከለና ንጥንቀቕ፡ ኣብ ዓመጻ ዝመልኦ ወይ ኣብ ሓደገኛ ስፖርት ድማ ኣይንሳተፍን። (መዝሙር 11:5) ኣምላኽ ንጥንታውያን እስራኤላውያን፡ “[ለጥ ዝበለ ናሕሲ ዘለዎ] ሓድሽ ቤት እንተ ሃኒጽካ፡ ሰብ ካብኣ ኸይጸድፍ እሞ፡ ንቤትካ ዕዳ ደም ከየምጽኣላ፡ ንናሕስኻ መጋረዲ ግበረሉ” ዚብል ሕጊ ሃቦም። (ዘዳግም 22:8) ምስዚ ኣብዚ ሕጊ እዚ ዚርከብ መሰረታዊ ስርዓት ብምስምማዕ፡ ኣብቲ ኣብ ቤትካ ዚርከብ መደያይቦ፡ ሰብ ተሓንኲሉ ምእንቲ ኸይወድቕ እሞ ኸቢድ ጕድኣት ከይወርዶ፡ እቲ መዳያይቦ ኣብ ሓደጋ ዘየእቱ ኪኸውን ኣለዎ። ማኪና እንተ ኣልያትካ፡ ንሓደጋ እተቃልዕ ከይትኸውን ኣረጋግጽ። ቤትካን ማኪናኻን ንዓኻ ዀነ ንኻልኦት ኣብ ሓደጋ ዜእቱ ኪኸውን ኣይግባእን።
9. ንህይወት ኣኽብሮት እንተ ኣልዩና፡ ንእንስሳታት ብኸመይ ኢና እንሕዞም፧
9 ህይወት እንስሳታትከ፧ እዚ እውን እንተ ዀነ ኣብ ቅድሚ ፈጣሪ ቕዱስ ጌርካ እዩ ዚርአ። ኣምላኽ ንምግቢ፡ ንኽዳን፡ ወይ ካብ ሓደጋ ንምክልኻል እንስሳታት ክንቀትል ፈቒዱ እዩ። (ዘፍጥረት 3:21፣ 9:3፣ ዘጸኣት 21:28) ይኹን እምበር፡ ንእንስሳታት ብጭካነ ምሓዝ ወይ ክትዘናጋዕ ኢልካ ምቕታሎም ጌጋ እዩ፣ ንቕድስና ህይወት ኣኽብሮት ከም ዘይብልካ ኸኣ የርኢ።—ምሳሌ 12:10።
ንደም ኣኽብሮት ምርኣይ
10. ኣምላኽ ኣብ መንጎ ህይወትን ደምን ዘሎ ምትእስሳር ብኸመይ ገለጸ፧
10 ቃየል ንሓዉ ኣቤል ምስ ቀተሎ፡ የሆዋ፡ “ደም ሓውካ ኻብ ምድሪ ናባይ ይጠርዕ ኣሎ” በሎ። (ዘፍጥረት 4:10) ኣምላኽ፡ ደም ኣቤል ኪብል ከሎ፡ ንህይወት ኣቤል እዩ ዜመልክት ነይሩ። ቃየል ንኣቤል ስለ ዝቐተሎ፡ ኪቕጻዕ ነበሮ። ብኻልእ ኣበሃህላ፡ ደም ወይ ህይወት ኣቤል፡ ፍትሒ ንምርካብ ናብ የሆዋ ይጠርዕ እዩ ነይሩ። ኣብ መንጎ ህይወትን ደምን ዘሎ ምትእስሳር፡ ድሕሪ እቲ ብግዜ ኖህ ዘጋጠመ ማይ ኣይሂ እውን ተራእዩ እዩ። ቅድሚ ማይ ኣይሂ፡ ሰባት ፍረታትን ኣሕምልትን ኣእካልን ጥረታትን ይበልዑ ነበሩ። ድሕሪ ማይ ኣይሂ ግና የሆዋ ንኖህን ደቁን፡ “ዚንቀሳቐስ እንስሳ ዘበለ ዅሉ ህያው፡ ምግቢ ይኹንኩም” በሎም። “ግናኸ፡ ስጋ ምስ ህይወቱ፡ ማለት ምስ ደሙ፡ ኣይትብልዑ” ብምባል ቀይዲ ገበረሎም። (ዘፍጥረት 1:29፣ 9:3, 4) እምበኣር፡ የሆዋ ንህይወት ሓደ ፍጡር ምስ ደም ኣጸቢቑ ኸም ዜተኣሳስሮ ንጹር እዩ።
11. ኣምላኽ ካብ ግዜ ኖህ ኣትሒዙ ደም እንታይ ከይግበር እዩ ዝኸልከለ፧
11 ደም ብዘይምብላዕ ንደም ዘሎና ኣኽብሮት ከነርኢ ንኽእል ኢና። ኣብቲ የሆዋ ንእስራኤላውያን ዝሃቦም ሕጊ፡ “ሓደ ኻብ እስራኤላውያን . . . ዚብላዕ እንስሳ ዘገዳም ወይ ዑፍ ሃዲኑ እንተ ሒዙ፡ ነቲ ደሙ ኣፍሲሱ ብሓመድ ይኽደኖ። . . . ናይ ዝዀነ ስጋ ደም ኣይትብልዑ” ኢሉ ኣዘዞም። (ዘሌዋውያን 17:13, 14) እቲ ኣምላኽ 800 ዓመት ዚኸውን ኣቐዲሙ ደም እንስሳ ኸይብላዕ ንኖህ ዝሃቦ ሕጊ ኣብቲ እዋን እቲ እውን ኣይፈረሰን ነይሩ። የሆዋ ዝነበሮ ኣረኣእያ ንጹር እዩ ነይሩ። ኣገልገልቱ ስጋ እንስሳ ኺበልዑ ዚኽእሉ እኳ እንተ ዀኑ፡ ደሙ ግና ኪበልዑ ኣይነበሮምን። ነቲ ደም ኣብ ምድሪ ኪኽዕውዎ ነበሮም፣ እዚ ድማ ህይወት እቲ ፍጡር ናብ ኣምላኽ ከም እተመልሰት የመልክት።
12. ኣብ ቀዳማይ ዘመን፡ መንፈስ ቅዱስ ብዛዕባ ደም ዝሃቦ እንታይ ትእዛዝ እዩ ሕጂ እውን ዚዓዪ፧
12 ክርስትያናት እውን ተመሳሳሊ ትእዛዝ ተዋሂብዎም እዩ። ኣብ ቀዳማይ ዘመን ኵሎም ኣባላት ክርስትያናዊት ጉባኤ ነየናይ ትእዛዛት ኪሕልዉ ኸም ዘለዎም ንምውሳን፡ ሃዋርያትን ካልኦት ሓላፍነት ዝነበሮም ሰዓብቲ የሱስን ተኣኪቦም ነበሩ። ኣብቲ ግዜ እቲ ኸኣ፡ “መንፈስ ቅዱስን ንሕናንሲ ብዘይካ እዚ እተገብአ ነገራት እዚ፡ ካልእ ሓለፋ ጾር ከይንውስኸልኩም ሓሲብና ኣለና፣ ንጣኦታት ካብ እተሰውአን ካብ ደምን ካብ ሕኑቕን [“ሕሉቕን፡” እግረ ጽሑፍ] ካብ ምንዝርናን ርሓቑ” ኣብ ዚብል መደምደምታ በጽሑ። (ግብሪ ሃዋርያት 15:28, 29፣ 21:25) ስለዚ፡ ካብ ‘ደም ክንርሕቕ’ ኣሎና። ኣምላኽ ልክዕ ከምቲ ኻብ ኣምልኾ ጣኦትን ካብ ዝሙትን ክንርሕቕ ዚጽበየና፡ ካብ ደም እውን ክንርሕቕ እዩ ዚደልየና።
13. እቲ ኻብ ደም ክንርሕቕ እተዋህበ ትእዛዝ፡ ንምምሕልላፍ ደም እውን ከም ዚምልከት ብመብርሂ ኣረድእ።
13 ካብ ደም ክንርሕቕ እተዋህበ ትእዛዝ፡ ንምምሕልላፍ ደምከ ዚምልከት ድዩ፧ እወ፡ ይምልከት እዩ። ነዚ ንምብራህ፡ ሓደ ሓኪም ኣልኮላዊ መስተ ኣይትስተ ኢሉካ ንበል። ከምዚ ኺብል ከሎ ኣልኮላዊ መስተ ኽትሰቲ ዘይብልካ እኳ እንተ ዀነ፡ ብሰራውር ደምካ ኽትውግኦ ትኽእል ኢኻ ማለቱ ድዩ፧ ኣይፋሉን! ብተመሳሳሊ ኸኣ ካብ ደም ምርሓቕ ኪብሃል ከሎ፡ ፈጺምና ናብ ኣካላትና ኸም ዚኣቱ ዘይምግባር ማለት እዩ። ካብ ደም ክንርሕቕ እተዋህበና ትእዛዝ፡ ዝዀነ ይኹን ሰብ ብሰራውርና ኣቢሉ ደም ኪህበና ዘይምፍቃድ ማለት እዩ።
14, 15. ሓካይም ንሓደ ክርስትያን ደም ክትወስድ ኣሎካ እንተ ኢሎምዎ፡ እንታይ እዩ ኺገብር ዘለዎ፧ ስለምንታይከ፧
14 ሓደ ክርስትያን ከቢድ ጕድኣት ምስ ዚረኽቦ ወይ ከቢድ መጥባሕቲ ኺገብር ምስ ዚደሊኸ፧ ሓካይም ደም ኪወስድ ከም ዘለዎ፡ እንተ ዘይኰይኑ ግና ከም ዚመውት ተዛሪቦም ንበል። እቲ ክርስትያን ኪመውት ከም ዘይደሊ ፍሉጥ እዩ። ነታ ኣምላኽ ዝሃቦ ኽብርቲ ውህበት ዝዀነት ህይወት ምእንቲ ኼድሕን ኢሉ፡ ንደም ዘየጠቓልል ካልእ ዓይነት ሕክምናታት ይቕበል እዩ። ስለዚ፡ ከምዚ ዝኣመሰለ ሕክምናዊ ደገፍ ኪግበረሉ ሓገዝ ይደሊ፡ ኣብ ክንዲ ደም ኰይኑ ዜገልግል ካልእ ኣማራጺታት እውን ይቕበል።
15 ኣብዚ ኣረጊት ስርዓት እዚ ብህይወት ንምንባር ኢሉ ግና ሕጊ ኣምላኽ የፍርስ ድዩ፧ የሱስ፡ “ንህይወቱ ኼድሕና ዚደሊ ዘበለስ፡ ኬጥፍኣ እዩ፣ ንህይወቱ ምእንታይ ዜጥፍኣ ዘበለ ግና፡ ኪረኽባ እዩ” በለ። (ማቴዎስ 16:25) ክንመውት ኣይንደልን ኢና። ሕጊ ኣምላኽ ብምፍራስ ነዛ ሕጂ ዘላ ህይወትና ኸነድሕን እንተ ጽዒርና ግና ነታ ናይ ዘለኣለም ህይወትና ኣብ ሓደጋ ኢና ነእትዋ። እምበኣር፡ ብዝዀነ ይኹን ምኽንያት እንተ ሞይትና፡ እቲ ወሃብ ህይወትና ኣብ ትንሳኤ ኸም ዚዝክረናን ነታ ኽብርቲ ህይወት እንደገና ኸም ዚህበናን ምሉእ ብምሉእ ብምትእምማን፡ ሕጊ ኣምላኽ ቅኑዕ ምዃኑ እምንቶ ነሕድር።—ዮሃንስ 5:28, 29፣ እብራውያን 11:6።
16. ኣገልገልቲ ኣምላኽ ብዛዕባ ደም እንታይ ቈራጽነት እዮም ገይሮም ዘለዉ፧
16 ሎሚ እሙናት ኣገልገልቲ ኣምላኽ ብዛዕባ ደም ንእተዋህቦም መምርሒ ንምስዓብ ቈሪጾም እዮም ተላዒሎም ዘለዉ። ብዝዀነ ይኹን መልክዕ ደም ኣይበልዑን እዮም። ንሕክምና ኢሎም እውን ደም ኣይቅበሉን እዮም። * እቲ ንደም ዝፈጠረ ንዖኦም ዚሓይሽ ከም ዚፈልጥ ርግጸኛታት እዮም። ንስኻኸ ኸምኡ ዓይነት እምነት ኣሎካዶ፧
ደም ኣብ ግቡእ መዓላ ኺውዕለሉ ዚኽእል እንኮ መገዲ
17. ኣብ ጥንታዊት እስራኤል የሆዋ ኣምላኽ ዚቕበሎ ኣጠቓቕማ ደም እንታይ ጥራይ እዩ ነይሩ፧
17 ሕጊ ሙሴ ብዛዕባ እቲ ደም ኣብ ግቡእ መዓላ ኺውዕለሉ ዚኽእል እንኮ መገዲ ኣጕሊሑ ኣሎ። የሆዋ ብዛዕባ እቲ ኻብ ጥንታውያን እስራኤላውያን ዚጽበዮ ኣምልኾ፡ “ህይወት እቲ ስጋ ኣብቲ ደም እዩ፣ እቲ . . . ዜተዓርቕ፡ ደም እዩ እሞ፡ ኣነ ኣብ መሰውኢ ንዓኻትኩም ኬተዓርቕ ኢለ ሃብኩኹም” በሎም። (ዘሌዋውያን 17:11) እስራኤላውያን ኪሓጥኡ ኸለዉ፡ ንመስዋእቲ ዚኸውን እንስሳ ብምቕራብ፡ ገለ ኻብቲ ደሙ ኣብ ማሕደር ወይ ከኣ ኣብቲ ጸኒሑ እተሃንጸ ቤተ መቕደስ ኣምላኽ ኣብ ዚርከብ ዝነበረ መሰውኢ የፍስስዎ ነበሩ። ደም ኣብ ከምዚ ዝኣመሰለ መስዋእቲ ጥራይ እዩ ኣብ ግቡእ መዓላ ኺውዕል ዚኽእል ነይሩ።
18. ካብቲ ዝፈሰሰ ደም የሱስ እንታይ ረብሓን በረኸትን ክንረክብ ንኽእል፧
18 ናይ ሓቂ ክርስትያናት ኣብ ትሕቲ ሕጊ ሙሴ ስለ ዘይኰኑ፡ ንመስዋእቲ ዚኸውን እንስሳታት ኣየቕርቡን፡ ደሞም እውን ኣብ መሰውኢ ኣየፍስሱን እዮም። (እብራውያን 10:1) ይኹን እምበር፡ እቲ ጥንታውያን እስራኤላውያን ንደም ኣብ መሰውኢ ብምፍሳስ ዚፍጽምዎ ዝነበሩ ተግባር፡ ጽላሎት እቲ ወዲ ኣምላኽ ዝዀነ የሱስ ክርስቶስ ዝኸፈሎ ኽቡርን ናይ መወዳእታን መስዋእቲ እዩ። ኣብ ምዕራፍ 5 እዛ መጽሓፍ እዚኣ ኸም እተመሃርናዮ፡ የሱስ ደሙ መስዋእቲ ኪኸውን ብምፍሳስ ነታ ሰብኣዊት ህይወቱ ኣብ ክንዳና ኸፈላ። ድሕሪኡ፡ ናብ ሰማይ ዓሪጉ፡ ንዋጋ እቲ ዝፈሰሰ ደሙ ናብ ኣምላኽ ኣቕረቦ። (እብራውያን 9:11, 12) እዚ ኸኣ ሕድገት ሓጢኣት ኪግበረልና መሰረት ኣንበረ፡ ናይ ዘለኣለም ህይወት ክንረክብ ድማ መገዲ ኸፈተ። (ማቴዎስ 20:28፣ ዮሃንስ 3:16) እዚ ደም ኣብ ጥቕሚ ዝወዓለሉ መዓላስ ክሳዕ ክንደይ ኣዝዩ ኣገዳሲ ዀን እዩ! (1 ጴጥሮስ 1:18, 19) ኣብቲ ዝፈሰሰ ደም የሱስ ብምእማን ጥራይ ኢና ድሕነት ክንረክብ እንኽእል።
19. ካብ ‘ደም ኵሎም ሰባት ንጹሃት’ ምእንቲ ኽንከውን እንታይ ክንገብር ኣሎና፧
19 የሆዋ ብፍቕሪ ተደሪኹ ህይወት ስለ ዝሃበና ኸነመስግኖ ንኽእል ኢና። እዚኸ ብዛዕባ እቲ ኣብ መስዋእቲ የሱስ ብምእማን ዚርከብ ናይ ዘለኣለም ህይወት ንኻልኦት ንምንጋር ኪድርኸናዶ ኣይግባእን፧ እቲ ኣምላኽ ንህይወት ሰባት ዘለዎ ኣኽብሮት፡ ነዚ ዕዮ እዚ ብሃንቀውታን ብቕንኣትን ክንፍጽሞ ይድርኸና። (ህዝቅኤል 3:17-21 ኣንብብ።) ነዚ ሓላፍነት እዚ ብትግሃት እንተ ፈጺምናዮ፡ ከም ሃዋርያ ጳውሎስ፡ “ካብ ደም ኵሉ ንጹህ ምዃነይ፡ በዛ መዓልቲ እዚኣ ሃየ መስክሩ፣ ከመይሲ፡ ኵሉ ምኽሪ ኣምላኽ ንዓኻትኩም ካብ ምንጋር ኣየድሓርሓርኩን” ክንብል ንኽእል ኢና። (ግብሪ ሃዋርያት 20:26, 27) ንሰባት ብዛዕባ ኣምላኽን ዕላማታቱን ምንጋር፡ ንህይወትን ደምን ዝለዓለ ኣኽብሮት ከም ዘሎና እነርእየሉ ብሉጽ መገዲ እዩ።
^ ሕ.ጽ. 16 ብዛዕባ እቲ ደም ከይትወስድ ዚሕግዝ ኣማራጺ ሕክምናታት ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት ደም ብኸመይ እዩ ንህይወትካ ኼድሕና ዚኽእል፧ ዘርእስታ ብሮሹር (እንግሊዝኛ) ኣብ ገጽ 13-17 ተወከስ።


text:
ገበር፦ ኣምላኽ ጨካን ድዩ፧
ሰባት፡ ኣምላኽ ጨካን ከም ዝዀነ ዚዛረቡ ስለምንታይ እዮም፧
እታ “ኣምላኽ ጨካን ድዩ፧” እትብል ሕቶ ኣሰምቢዳትካዶ፧ ንገሊኦም ተሰምብዶም እኳ እንተ ዀነት፡ ሎሚ ዘለዉ ሓያሎ ሰባት ‘ኣምላኽ ጨካን ድዩ፧’ ኢሎም ይሓትቱ እዮም። ወይ ከኣ ንኣምላኽ ከም ጨካን ገይሮም እዮም ዚሓስብዎ። ስለምንታይ፧
ካብ ባህርያዊ ሓደጋታት ዝደሓኑ ገሊኦም ሰባት፡ “ኣምላኽ እዚ ነገራት እዚ ኺፍጸም ዜፍቅድ ስለምንታይ እዩ፧ ዘይግደስ ስለ ዝዀነ ድዩ፧ ወይስ ጨካን ስለ ዝዀነ እዩ፧” ኢሎም ይሓትቱ።
ገሊኣቶም ድማ መጽሓፍ ቅዱስ ኬንብቡ ኸለዉ እዮም ከምኡ ኢሎም ዚሓትቱ። ነቲ ብዛዕባ ኖህን ማይ ኣይህን ዚገልጽ ጸብጻብ ኬንብቡ ኸለዉ፡ ‘ሓደ ፈቃር ኣምላኽ ንዅሎም እቶም ሰባት እቲኦም ዝቐተሎም ስለምንታይ እዩ፧ ጨካን ስለ ዝዀነ ድዩ፧’ ኢሎም ይሓትቱ።
ሓድሓደ ግዜ ኸምኡ ኢልካ ሓቲትካዶ ትፈልጥ፧ ወይ ከኣ ነቶም ኣምላኽ ጨካን ከም ዝዀነ ዝሓስቡ ሰባት ክትምልሰሎም ኣጸጊሙካዶ ይፈልጥ፧ እዚ ዀይኑ እቲ፡ ነዛ እትስዕብ ሕቶ ምምርማርካ ኺሕግዘካ ይኽእል እዩ።
ጭካነ እንጸልእ ስለምንታይ ኢና፧
ብሓጺሩ፡ ጭካነ እንጸልኣሉ ምኽንያት ቅኑዕን ጌጋን ስለ እንፈልጥ እዩ። በዚ መዳይ እዚ፡ ካብ እንስሳ ኣጸቢቕና ኢና እንፍለ። ኣምላኽ “ብመልክዑ” እዩ ፈጢሩና። (ዘፍጥረት 1:27) እዚ እንታይ ማለት እዩ፧ ንባህርያቱን ንስነ ምግባራዊ ስርዓታቱን፡ ማለት ነቲ ጽቡቕን ክፉእን ናይ ምፍላጥ ክእለቱ ኸነንጸባርቕ ከም እንኽእል ገይሩ እዩ ፈጢሩና። ነዚ ዚስዕብ እሞ ሕሰበሉ፦ ነቲ ጽቡቕን ክፉእን ናይ ምፍላጥ ክእለትና ኻብ ኣምላኽ ካብ ተቐበልናዮ እሞ ጭካነ ድማ ንጸልእ ካብ ኰንና፡ ኣምላኽ እውን ጭካነ ዚጸልእ ምዃኑ ዚሕብርዶ ኣይኰነን፧
መጽሓፍ ቅዱስ ነዚ ርትዓዊ ኣተሓሳስባ እዚ ይድግፎ እዩ። ከመይሲ፡ ኣብዚ መጽሓፍ እዚ፡ ኣምላኽ፡ “መገድታተይ ካብ መገድታትኩም፡ ሓሳባተይ ከኣ ካብ ሓሳባትኩም ልዕል ዝበለ እዩ” ብምባል ከም እተዛረበ ተገሊጹ ኣሎ። (ኢሳይያስ 55:9) ንኣምላኽ ከም ጨካን ጌርና እንተ ፈሪድናዮ ግና፡ ኣንጻር እዛ ጥቕሲ እዚኣዶ ኣይኰንናን እንዛረብ ዘሎና፧ ብኻልእ ኣዘራርባ፡ ‘መገድታትና ኻብ መገድታት ኣምላኽ ልዕል ዝበለ እዩ’ ንብል ከም ዘሎናዶ ኣይኰነን፧ ከምዚ ዓይነት መትከል ቅድሚ ምውሳድና፡ ተወሳኺ መርትዖታት እንተ ኣከብና ዝሓሸ እዩ። ብዘይካዚ፡ ‘ኣምላኽ ጨካን ድዩ፧’ ኢልና ኣብ ክንዲ እንሓትት፡ ‘ገሊኡ ተግባራቱ ናይ ጭካነ ዚመስል ስለምንታይ እዩ፧’ ኢልና ኽንሓትትዶ ኣይግባእን፧ ነዚ ነጥብታት እዚ ብግቡእ ምእንቲ ኽንርድኦ ድማ፡ “ጭካነ” ኺብሃል ከሎ፡ ብሓቂ እንታይ ማለት ምዃኑ ንመርምር።
ንሓደ ሰብ፡ ‘ጨካን’ ክንብሎ ኸለና፡ ንድራኸታቱ ኢና እንፈርዶ ዘለና። ሓደ ጨካን ሰብ፡ ብስቓይ ካልኦት ባህ እዩ ዚብሎ፡ ወይ ከኣ ጸበባ ኼጋጥሞም ከሎ ግዲ ኣይገብረሎምን እዩ። ንኣብነት፡ ስምዒት ወዱ ኺጕዳእ ከሎ ባህ ስለ ዚብሎ፡ ንወዱ ዚቐጽዕ ኣቦ፡ ጨካን እዩ። ይኹን እምበር፡ ንወዱ ኺምህሮ ወይ ካብ ሓደጋታት ኬዕቍቦ ስለ ዝደሊ፡ ንወዱ ዚቐጽዕ ኣቦ ግና፡ ሕያዋይ እዩ። ንዓኻ እውን ኣጋጢሙካ ኪኸውን ከም ዚኽእል፡ ንሓደ ሰብ ዘይሓሰቦ ነገር፡ ከም ዝሓሰቦ ጌርካ ኽትጥቅኖ ቐሊል እዩ።
ቀጺልና እምበኣር፡ ገሊኦም ሰባት፡ ኣምላኽ ጨካን ከም ዝዀነ ገይሮም ከም ዚሓስቡ ዚገብሮም ክልተ ምኽንያታት ንርአ፦ (1) ሎሚ እንርእዮ ዘሎና ባህርያዊ ሓደጋታት፣ (2) ኣብ መጽሓፍ ቅዱስ ተመዝጊቡ ዘሎ ፍርድታት ኣምላኽ። እቲ ናይ ሓቂ ፍጻመታት፡ ኣምላኽ ጨካን ምዃኑ ድዩ ዚሕብር፧


text:
ምዕራፍ ዓሰርተው ሸውዓተ
“እነኹ ባርያ የሆዋ”
1, 2. (ሀ) ሓደ ጋሻ ንማርያም እንታይ ኢሉ እዩ ሰላም ኢሉዋ፧ (ለ) ማርያም ኣብ ህይወታ እንታይ ውሳነ ኽትገብር እዩ ዜድልያ ነይሩ፧ እዚኸ ንህይወታ ዝቐየሮ ብኸመይ እዩ፧
ማርያም ነቲ ኺበጽሓ ኢሉ ናብ ገዛኣ ዝኣተወ ጋሻ ተገሪማ ኣዒንታ ተኺላ ጠመተቶ። እቲ ጋሻ፡ ኣቦኣ ወይ ኣዲኣ እንተ ኣልዮም ኣይሓተታን። ንዓኣ ደልዩ እዩ መጺኡ! ማርያም፡ እዚ ሰብ እዚ ኻብ ናዝሬት ከም ዘይኰነ ርግጸኛ እያ ነይራ። ከመይሲ፡ ኣብታ እትነብረላ ዝነበረት ንእሽቶ ኸተማ፡ ኣጋይሽ ቀልጢፎም እዮም ዚልለዩ ነይሮም። እዚ ሰብ እዚ ግና ኣብ ዝኸደ እንተ ኸደ ብቐሊሉ ምተለለየ። ሰላም ኣበሃህላኡ ንማርያም ሓድሽ ነገር ኰና፣ “ሰላም፡ ኣቲ ብዙሕ ሞገስ ዝረኸበት፡ የሆዋ ምሳኺ እዩ” በላ።—ሉቃስ 1:26-28 ኣንብብ።
2 መጽሓፍ ቅዱስ ምስታ ኣብ ገሊላ ኻብ እትርከብ ከተማ ናዝሬት ዝመጸት ማርያም ጓል ሄሊ በዚ ኸምዚ እዩ ዜላልየና። ኣብ ህይወታ ኣገዳሲ ውሳነ ኣብ ዝገበረትሉ እዋን እዩ ዜፋልጠና። ሃብታም ንዘይኰነ፡ ግናኸ ናይ እምነት ሰብ ንዝዀነ ዮሴፍ ዝስሙ ጸራቢ ተሓጽያ ነበረት። ስለዚ፡ ሰበይቲ ዮሴፍ ኰይና ኣብ ስራሑ እናሓገዘቶ ብሓደ ዀይኖም ውሉዳት ብምዕባይ ቀሊል ናብራ ኺነብሩ ሓሲባ ነበረት። ብሃንደበት ግና ምስቲ ኻብ ኣምላኽ ሓደ መዝነት ሒዙ ዝመጸ ጋሻ ተራኸበት፣ እዚ ኸኣ ንህይወታ ዚቕይር እዩ ነይሩ።
3, 4. ንማርያም ምእንቲ ኽንፈልጣ፡ ነየናይ ኢና ኸነቕልበሉ ዘይብልና፧ ኣብ ምንታይ ኢናኸ ኸነተኵር ዘሎና፧
3 መጽሓፍ ቅዱስ ብዛዕባ ማርያም ብዙሕ ነገራት ዘይነግረና ምዃኑ የገርመካ ይኸውን። ብዛዕባ ኣተዓባብያኣን ባህርያታን ብዙሕ ኣይገልጽን እዩ፣ ብዛዕባ መልክዓ እሞ ኸኣ ዋላ ሓንቲ ዚገልጾ ነገር የልቦን። ይኹን እምበር፡ እቲ ቓል ኣምላኽ ብዛዕባኣ ዚገልጾ ነገራት ንጹር እዩ።
4 ንማርያም ክንፈልጣ እንተ ደሊና፡ ክንዮ እቲ ኣብ እተፈላለያ ሃይማኖታት ብዛዕባኣ ዚውሃብ ብዙሕ ቄናን ሓሳባት ክንርኢ ኣሎና። ስለዚ፡ ነቲ ማእለያ ዘይብሉ ኣብ ስእሊ፡ እምነ በረድ፡ ወይ መንደቕ ዚርአ ምስልታት ንሕደጎ። ነቲ ነዛ ትሕትቲ ሰበይቲ፡ “ኣደ ኣምላኽ፡” “ንግስቲ ሰማይ” ዚብል መዓርጋት ዚህባ ስነ ሃይማኖትን እምነታትን እውን ንሕደጎ። ኣብ ክንዳኡስ፡ ኣቓልቦና ኣብቲ መጽሓፍ ቅዱስ ዚገልጾ ነገራት ንግበር። ከመይሲ፡ ብኸመይ ኣስኣሰር እምነታ ኽንስዕብ ከም እንኽእል ዚገልጽ ብዋጋ ዘይሽነን ልቦና ኸም ዚህልወና እዩ ዚገብር።
ሓደ መልኣኽ ዝገበሮ ምብጻሕ
5. (ሀ) ማርያም፡ ገብርኤል ሰላም ምስ በላ እተሰምዓ ስምዒት እንታይ እዩ ዜርኢ፧ (ለ) ካብ ማርያም እንታይ ኣገዳሲ ትምህርቲ ኢና እንምሃር፧
5 እቲ ንማርያም ኪበጽሓ ዝመጸ፡ ሰብ ኣይኰነን። ገብርኤል መልኣኽ እዩ ነይሩ። ንሱ ድማ ንማርያም፡ “ኣቲ ብዙሕ ሞገስ ዝረኸበት” ኢሉ ምስ ጸውዓ፡ ማርያም “ብዙሕ ተረበሸት።” ከምዚ ዝበለ ሰላምታ እንታይ ማለት ምዃኑ ኸኣ ኣተሓሳሰባ። (ሉቃ. 1:29) ብዙሕ ሞገስ ዝረኸበት ግና ካብ መን እያ፧ ካብ ካልኦት ሰባት ብዙሕ ሞገስ ክትረክብ ኣይትጽበን እያ ነይራ። ይኹን እምበር፡ እቲ መልኣኽ ኣብ ቅድሚ የሆዋ ኣምላኽ ሞገስ ከም ዝረኸበት እዩ ዚዛረብ ነይሩ። እዚ ኸኣ ንዓኣ ኣዝዩ ኣገዳሲ እዩ ነይሩ። ኰይኑ ግና፡ ቀደሙ እውን ሞገስ ኣምላኽ ከም ዝነበራ ገይራ ብትዕቢት ኣይሓሰበትን። ንሕና እውን ኣብነት ማርያም ብምስዓብ፡ ድሮ ሞገስ ኣምላኽ ከም ዘሎና ጌርና ብትዕቢት ኣብ ክንዲ እንሓስብ፡ ሞገሱ ኽንረክብ ንጽዓር። ከመይሲ፡ ኣምላኽ ንዕቡያት ይጻረሮም፡ ንትሑታት ግና የፍቅሮምን ይድግፎምን እዩ።—ያእ. 4:6።
ማርያም ቀደሙ እውን ሞገስ ኣምላኽ ከም ዝነበራ ገይራ ብትዕቢት ኣይሓሰበትን
6. እቲ መልኣኽ ንማርያም እንታይ ፍሉይ መሰል እዩ ሂብዋ፧
6 እቲ መልኣኽ ንማርያም ዜደንቕ ፍሉይ መሰል ስለ ዚህባ፡ ትሕትና ምርኣያ ኣገዳሲ እዩ ነይሩ። ካብ ኵሉ ሰብ እቲ ዝዓበየ ዚኸውን ውላድ ከም እትወልድ ድማ ነገራ። ገብርኤል፡ “የሆዋ ኣምላኽ ድማ ዝፋን ኣቦኡ ዳዊት ኪህቦ እዩ፣ ንሱ ኸኣ ኣብ ልዕሊ ቤት ያእቆብ ንዘለኣለም ኪነግስ እዩ፣ መንግስቱ እውን መወዳእታ የብላን” በላ። (ሉቃ. 1:32, 33) ማርያም ነቲ ልዕሊ ሓደ ሽሕ ዓመት ይገብር ኣምላኽ ንዳዊት ዝኣተወሉ ሓደ ኻብ ዘርኡ ንዘለኣለም ከም ዚገዝእ ዚገልጽ ተስፋ ትፈልጦ ነይራ እያ። (2 ሳሙ. 7:12, 13) ስለዚ፡ ወዳ፡ እቲ ህዝቢ ኣምላኽ ንዘመናት ዚጽበይዎ ዝነበሩ መሲሕ እዩ!
7. (ሀ) እቲ ማርያም ዝሓተተቶ ሕቶ ብዛዕባኣ እንታይ እዩ ዚገልጽ፧ (ለ) ሎሚ ዘለዉ መንእሰያት ካብ ማርያም እንታይ እዮም ዚምሃሩ፧
7 ብዘይካዚ እቲ መልኣኽ፡ “ወዲ እቲ ልዑል እውን ኪብሃል እዩ” በላ። ከመይ ገይራ እያ ግና ማርያም ሰብ ክነሳ፡ ወዲ ኣምላኽ ክትወልድ እትኽእል፧ ብሱሩኸ ኸመይ ገይራ እያ ወዲ ኽትወልድ እትኽእል፧ ማርያምን ዮሴፍን ተሓጽዮም እምበር ኣይተመርዓዉን ነይሮም። ብዛዕባ እዚ ዜተሓሳስባ ዝነበረ ጕዳይ ድማ፡ “ምስ ሰብኣይ ጾታዊ ርክብ ዘይገብር ክነሰይሲ፡ እዚ ኸመይ ኢሉ ይኸውን፧” ኢላ ብግሁድ ሓተተት። (ሉቃ. 1:34) ብዛዕባ ድንግልናኣ ኸይሓፈረት ከም እተዛረበት ኣስተብህል። ንንጽህናኣ ኣኽቢራ እያ እትርእዮ ነይራ። ሎሚ ብዙሓት መንእሰያት ድንግልናኦም ኬፍርሱ፡ ብዛዕባ እቶም ከምኡ ዘይገብሩ ድማ ኼላግጹ ይህንጠዩ እዮም። እዛ ዓለም ብሓቂ ተለዊጣ እያ። የሆዋ ግና ኣይተለወጠን። (ሚል. 3:6) ልክዕ ከምቲ ብግዜ ማርያም ዚገብሮ ዝነበረ፡ ነቶም ምስ ስነ ምግባራዊ ስርዓታቱ ዚጠብቁ ሰባት ኣኽቢሩ እዩ ዚርእዮም።—እብራውያን 13:4 ኣንብብ።
8. ማርያም ዘይፍጽምቲ ኽነሳ፡ ፍጹም ውላድ ዝወለደት ብኸመይ እያ፧
8 ማርያም እምንቲ ኣገልጋሊት ኣምላኽ እኳ እንተ ነበረት፡ ፍጽምቲ ግና ኣይነበረትን። ከመይ ገይራ ደኣ እያ እሞ ፍጹም ውላድ፡ እሞ ኸኣ ወዲ ኣምላኽ ክትወልድ እትኽእል፧ ገብርኤል፡ “መንፈስ ቅዱስ ኪወርደኪ፡ ሓይሊ እቲ ልዑል እውን ኬጽልለኪ እዩ። ስለዚ ኸኣ፡ እቲ ዚውለድ፡ ቅዱስ፡ ወዲ ኣምላኽ ኪብሃል እዩ” በላ። (ሉቃ. 1:35) ቅዱስ ኪብሃል ከሎ “ጽሩይ፡” “ንጹህ” ማለት እዩ። ሰባት ንዘርኦም ዘይንጹህን ሓጥእን ዝንባለ የመሓላልፉሎም እዮም። ኣብዚ ናይ ማርያም ኵነታት ግና፡ የሆዋ ፍሉይ ተኣምራት ኪገብር፡ ማለት ንህይወት እቲ ኣብ ሰማይ ዚነብር ወዱ ናብ ማሕጸን ማርያም ኣሕሊፉ፡ በቲ ንጡፍ ሓይሉ ወይ መንፈስ ቅዱሱ ተጠቒሙ ንማርያም ‘ብምጽላል’ ነቲ ቘልዓ ኻብ ዝዀነ ይኹን ሓጢኣት ኬዕቍቦ መዲቡ ነበረ። እሞኸ ማርያም ነቲ እቲ መልኣኽ ዝኣተዎ መብጽዓ ኣሚናቶዶ፧ እንታይ ምላሽከ ሃበት፧
ማርያም ንገብርኤል ዝሃበቶ ምላሽ
9. (ሀ) ተጠራጠርቲ ነቲ ብዛዕባ ማርያም ዚገልጽ ጸብጻብ ምጥርጣሮም ጌጋ ዝዀነ ስለምንታይ እዩ፧ (ለ) ገብርኤል ንእምነት ማርያም ዘደልደለ ብኸመይ እዩ፧
9 ተጠራጠርቲ፡ እንተላይ ገሊኦም ስነ ሃይማኖተኛታት ህዝበ ክርስትያን፡ ድንግል ክትወልድ ምኽኣላ ንምእማኑ የጸግሞም እዩ። ብዙሕ እኳ እንተ ተማህሩ፡ ሓንቲ ቐላል ሓቂ ግና ክትርድኦም ኣይከኣለትን። ከምቲ ገብርኤል ዝበሎ፡ “ንኣምላኽሲ ዝበሎ ዘበለ ምፍጻሙ ኣይሰኣኖን እዩ።” (ሉቃ. 1:37) ማርያም ዓባይ እምነት ዝነበረታ መንእሰይ ብምንባራ፡ ነቲ ገብርኤል ዝነገራ ኣመነቶ። ይኹን እምበር፡ ነዚ ነገር እዚ ብዓይኒ ዕሙታ ኣይኰነትን ተቐቢላቶ። ከምቲ ዝዀነ ይኹን ሰብ ዚገብሮ፡ ማርያም ንእምነታ እትስርተሉ መርትዖ ደለየት። ገብርኤል ድማ ነዚ መርትዖ እዚ ኺህባ ተዳልዩ ነበረ። ብዛዕባ እታ ብዕድመ ዝደፍአት መኻን ዝነበረት ኤልሳቤጥ ዘመዳ ነገራ። ኣምላኽ ንኤልሳቤጥ ብተኣምር ገይሩ ኸም እትጠንስ ገይሩዋ ነይሩ እዩ!
10. እቲ ማርያም ዝረኸበቶ ፍሉይ መሰል ዘየፍርህ ወይ ዘየጸግም ከም ዝነበረ ጌርና ኽንሓስብ ዘይብልና ስለምንታይ ኢና፧
10 እሞኸ ማርያም እንታይ እያ ኽትገብር፧ መዝነት ተዋሂቡዋ፡ ኣምላኽ ንዅሉ እቲ ገብርኤል ዝበሎ ነገራት ከም ዚፍጽሞ ድማ መርትዖ ቐሪቡላ እዩ። እዚ ፍሉይ መሰል እዚ ዘየፍርህ ወይ ዘየጸግም እዩ ነይሩ ማለት ግና ኣይኰነን። ቀዳማይ ነገር፡ ማርያም ሕጽይቲ ዮሴፍ እያ ነይራ። ዮሴፍ ጥንስቲ ምዃና እንተ ፈሊጡ፡ ከመይ ገይሩ እዩ ዚምርዓዋ፧ ካልኣይ ነገር ድማ እቲ እተዋህባ ሓላፍነት ከቢድ እዩ ዚመስል ነይሩ። ከመይሲ፡ ካብ ኵሎም ፍጥረታት ኣምላኽ ነቲ ኣዝዩ ኽቡር ዝዀነ ፍቑር ወዲ ኣምላኽ እያ ኽትጠንስ! መስኪን ሕጻን ከሎ ኽትከናኸኖን ካብታ እክይቲ ዓለም ከተዕቍቦን የድልያ ነበረ። ብሓቂ ኸቢድ ሓላፍነት እዩ ነይሩ!
11, 12. (ሀ) ሓድሓደ ግዜ፡ ብርቱዓትን እሙናትን ሰባት እውን ከይተረፉ ነቲ ኣምላኽ ዝሃቦም ከቢድ መዝነት ከመይ ዝበለ ምላሽ እዮም ሂቦምሉ፧ (ለ) ማርያም በቲ ንገብርኤል ዝሃበቶ ምላሽ ብዛዕባኣ እንታይ እያ ገሊጻ፧
11 ብርቱዓትን እሙናትን ዚብሃሉ ሰብኡት እውን ከይተረፉ፡ ነቲ ኣምላኽ ዝሃቦም ከቢድ መዝነት ንምቕባል ሰጋእ መጋእ ከም ዝበሉ መጽሓፍ ቅዱስ ይሕብር እዩ። ንኣብነት፡ ሙሴ ዀርታዕ ስለ ዝዀነ፡ ኣፈኛ ኣምላኽ ኪኸውን ከም ዘይክእል ተዛረበ። (ዘጸ. 4:10) ኤርምያስ “ቈልዓ” ስለ ዝዀነ፡ ነቲ ኣምላኽ ዝሃቦ መዝነት ኪፍጽሞ ዘይክእል ምዃኑ ገለጸ። (ኤር. 1:6) ዮናስ እውን እንተ ዀነ ኻብ ምድቡ ሃደመ። (ዮና. 1:3) ማርያምከ እንታይ ኰን ትገብር ትኸውን፧
12 እተን እተዛረበተን ትሕትናን ተኣዛዝነትን ዜንጸባርቓ ቓላት፡ ንዘመናት ኬቃልሓ ጸኒሐን እየን። ንገብርኤል፡ “እነኹ ባርያ የሆዋ፡ ከምቲ ዝበልካዮ ይኹነለይ” በለቶ። (ሉቃ. 1:38) ባርያ ኻብ ከደምቲ ዝተሓተት እያ፡ ምሉእ ብምሉእ ወነንታ እዮም ዚቈጻጸርዋ። ማርያም እውን ብዛዕባ እቲ ጐይታኣ ዝዀነ የሆዋ ኸምኡ እዩ ዚስምዓ ነይሩ። ኬዕቍባ ኸም ዚኽእል፡ ነቶም ተኣማንነት ዜርእዩ ሰባት እሙን ምዃኑ፡ ነቲ ኸቢድ ሓላፍነት ክትፍጽም ዚከኣላ ኽትገብር ከላ ድማ ከም ዚባርኻ ትፈልጥ ነይራ እያ።—መዝ. 18:25።
ማርያም እቲ እሙን ኣምላኻ ዝዀነ የሆዋ ኼዕቍባ ኸም ዚኽእል ትፈልጥ ነይራ እያ
13. እቲ ኣምላኽ ዚሓትተና ነገር ከቢድ ወይ ዘይከኣል ኰይኑ ኺስምዓና ኸሎ፡ ካብቲ ማርያም ዝሓደገቶ ኣብነት ብኸመይ ክንጥቀም ንኽእል፧
13 ሓድሓደ ግዜ ኣምላኽ፡ ከቢድ ወይ ዘይከኣል ዚመስለና ዕዮ ኽንዓዪ ይእዝዘና እዩ። ይኹን እምበር፡ ኣብ ቃሉ ንዕኡ እንኣምነሉን ከምቲ ማርያም ዝገበረቶ ኣብኡ እንውከለሉን እኹል ምኽንያታት ሂቡና ኣሎ። (ምሳ. 3:5, 6) እሞኸ ኸምኡ ኽንገብር ዲና፧ ከምኡ እንተ ጌርና፡ ድልድልቲ እምነት ከም እትህልወና ዚገብር ተወሳኺ ምኽንያት ብምሃብ ኪባርኸና እዩ።
ናብ ኤልሳቤጥ ዝገበረቶ ምብጻሕ
14, 15. (ሀ) ማርያም ንኤልሳቤጥን ንዘካርያስን ምስ በጽሓቶም፡ የሆዋ ዝባረኻ ብኸመይ እዩ፧ (ለ) እቲ ኣብ ሉቃስ 1:46-55 ተመዝጊቡ ዘሎ ዘረባ ማርያም፡ ብዛዕባኣ እንታይ እዩ ዚገልጽ፧
14 እቲ ገብርኤል ብዛዕባ ኤልሳቤጥ እተዛረቦ ዘረባ፡ ንማርያም ዓብዪ ትርጉም ነይርዎ እዩ። ካብተን ኣብ መላእ ዓለም ዝነበራ ኣንስቲ፡ ከም ኤልሳቤጥ ገይራ እትርድኣላ ኣይነበረትን። ማርያም ሰለስተ ወይ ኣርባዕተ መዓልቲ ዚወስድ ጕዕዞ ተጓዒዛ ናብ ከበሳ ይሁዳ ኸደት። ናብ ቤት ኤልሳቤጥን ካህን ዘካርያስን ምስ ኣተወት፡ የሆዋ ንእምነታ ብዝያዳ ዜደልድል ተወሳኺ መርትዖ ብምሃብ ባረኻ። ኤልሳቤጥ ንሰላምታ ማርያም ምስ ሰምዐት፡ ብኡብኡ እቲ ሕጻን ኣብ ከርሳ ብሓጐስ ኪሰራሰር ከሎ ተሰምዓ። ብመንፈስ ቅዱስ ተመሊኣ ድማ ንማርያም፡ “ኣደ ጐይታይ” በለታ። ኣምላኽ ንኤልሳቤጥ፡ ወዲ ማርያም፡ ጐይታኣን መሲሕን ከም ዚኸውን ገሊጹላ ነይሩ እዩ። ብዘይካዚ፡ ኤልሳቤጥ ብመንፈስ ቅዱስ ተደሪኻ ንማርያም፡ “እታ ዝኣመነት ሕጕስቲ እያ” ብምባል ስለቲ ዘርኣየቶ ተኣዛዝነት ነኣደታ። (ሉቃ. 1:39-45) እወ፡ ኵሉ እቲ የሆዋ ንማርያም ዝኣተወላ ቓል ኪፍጸም እዩ!
15 ኣብቲ ግዜ እቲ ማርያም እውን ተዛሪባ እያ። እቲ ዝበለቶ ድማ ኣብ ቃል ኣምላኽ ብጥንቃቐ ተዓቂቡ ኣሎ። (ሉቃስ 1:46-55 ኣንብብ።) እቲ ኣብቲ ግዜ እቲ እተዛረበቶ ቓላት፡ ኣብ መጽሓፍ ቅዱስ ካብ እተመዝገበ ዘረባኣ እቲ ዝነውሐ እዩ። ብዛዕባኣ ድማ ብዙሕ ነገራት ይገልጽ እዩ። የሆዋ ኣደ እቲ መሲሕ ናይ ምዃን ፍሉይ መሰል ብምሃብ ስለ ዝባረኻ ኽትውድሶ ኸላ፡ ክሳዕ ክንደይ መመስገኒትን መማሰዊትን ምዃና ኣርኣየት። የሆዋ ንዕቡያትን ንሓያላትን ከም ዜዋርዶም፡ ኬገልግልዎ ንዚደልዩ ትሑታትን ድኻታትን ግና ከም ዚሕግዞም ምዝራባ ድልድልቲ እምነት ከም ዝነበረታ ዜርኢ እዩ ነይሩ። ብዘይካዚ፡ ዕምቈት ፍልጠታ ኽሳዕ ክንደይ ምዃኑ ዚሕብር እዩ ነይሩ። ብመሰረት ሓደ ገምጋም፡ ካብ ቅዱሳት ጽሑፋት እብራይስጢ ልዕሊ 20 ግዜ ጠቒሳ እያ! *
16, 17. (ሀ) ማርያምን ወዳን ክንቀድሖ ዚግብኣና ባህርይ ዘርኣዩ ብኸመይ እዮም፧ (ለ) ማርያም ናብ ኤልሳቤጥ ዝገበረቶ ምብጻሕ ነየናይ በረኸት እዩ ዜዘኻኽረና፧
16 ስለዚ እምበኣር፡ ማርያም ብዛዕባ ቓል ኣምላኽ ኣዕሚቛ ትሓስብ ነይራ እያ። ኰይኑ ግና፡ ኣብ ክንዲ ኻብ ርእሳ እትዛረብ፡ ብትሕትና ቕዱሳት ጽሑፋት ትጥቀም ነበረት። እቲ ኣብ ማሕጸና ዝነበረ ቘልዓ እውን እንተ ዀነ ምስዚ ዚመሳሰል ኣረኣእያ እዩ ነይርዎ። ድሕሪ ግዜ፡ “ትምህርተይሲ ናይቲ ዝለኣኸኒ እዩ እምበር፡ ናተይ ኣይኰነን” በለ። (ዮሃ. 7:16) ንሕና እውን ንርእስና፡ ‘ንቓል ኣምላኽ ከምዚ ዓይነት ኣኽብሮት አርኢ ድየ፡ ወይስ ሓሳበይን ትምህርተይን እየ ዝመርጽ፧’ ኢልና ኽንሓትት ኣሎና። ማርያም ዝነበራ ኣረኣእያ ንጹር እዩ ነይሩ።
17 ማርያም ንኣስታት ሰለስተ ወርሒ ምስ ኤልሳቤጥ ጸንሐት፣ ንሓድሕደን ከም እተበራትዓ ድማ ዜጠራጥር ኣይኰነን። (ሉቃ. 1:56) እዚ ኣብ መጽሓፍ ቅዱስ ዚርከብ ማርያም ናብ ኤልሳቤጥ ዝገበረቶ ምብጻሕ፡ ምሕዝነት ክሳዕ ክንደይ በረኸት ኪኸውን ከም ዚኽእል የዘኻኽረና። ንየሆዋ ኣምላኽና ብሓቂ ዜፍቅርዎ ኣዕሩኽ እንተ ኣልዮምና፡ ብመንፈሳዊ መዳይ ኽንዓብን ናብ ኣምላኽ ብዝያዳ ኽንቀርብን ኢና። (ምሳ. 13:20) ማርያም ምስ ኤልሳቤጥ ንኣዋርሕ ምስ ጸንሐት፡ ናብ ቤታ እትምለሰሉ እዋን ኣኸለ። ዮሴፍ ብዛዕባ ዅነታታ ምስ ፈለጠ እንታይ ኰን ይብል ይኸውን፧
ማርያምን ዮሴፍን
18. ማርያም ንዮሴፍ እንታይ እያ ነጊራቶ፧ ንሱኸ እንታይ ምላሽ ሃበ፧
18 ማርያም ጥንስቲ ምዃና ኽሳዕ እትፍለጥ ኣይጸንሐትን። ንዮሴፍ ነጊራቶ ኽትከውን ኣለዋ። ቅድሚኡ ግና እዚ እሩምን ንኣምላኽ ዚፈርህን ሰብኣይ እንታይ ምላሽ ከም ዚህብ ኣተሓሲብዋ ኪኸውን ይኽእል እዩ። ዝዀነ ዀይኑ ንዅሉ እቲ ዘጋጠማ ነገራት ነገረቶ። ዮሴፍ ሰንቢዱ ኸም ዚኸውን መሸም ፍሉጥ እዩ። ኪኣምና እኳ እንተ ደለየ፡ ዝጠለመቶ እዩ ዚመስል ነይሩ። እንታይ ኢሉ ኸም ዝሓሰበ መጽሓፍ ቅዱስ ዘይነግረና እኳ እንተ ዀነ፡ ኣብቲ እዋን እቲ፡ ሕጹያት ወድን ጓልን ከም ምርዑዋት ጌርካ ይርኣዩ ስለ ዝነበሩ፡ ኪፈትሓ ኸም ዝወሰነ ይሕብረና እዩ። ከምዚ ኺገብር ከሎ ግና ብግህዶ ብምዝራብ ኬዋርዳ ወይ ኬቕጽዓ ስለ ዘይደለየ፡ ብምስጢር ኪፈትሓ ሓሰበ። (ማቴ. 1:18, 19) ማርያም፡ እዚ ለዋህ ሰብኣይ እዚ ብዛዕባ እቲ ቕድሚኡ ኣጋጢሙ ዘይፈልጥ ኵነታት ኪጭነቕ ከሎ ምርኣያ ኣጕህይዋ ኪኸውን ኣለዎ። ኰይኑ ግና፡ ኣይተመረረትን።
19. የሆዋ ንዮሴፍ ቅኑዕ ኪገብር ዝሓገዞ ብኸመይ እዩ፧
19 የሆዋ ንዮሴፍ ቅኑዕ ኪገብር ብለውሃት ሓገዞ። መልኣኽ ኣምላኽ ንዮሴፍ፡ ማርያም ብተኣምር ከም ዝጠነሰት ብሕልሚ ነገሮ። እዝስ ከመይ ዝበለ ግልግል ኰን እዩ! ዮሴፍ ልክዕ ከምቲ ማርያም ካብ ፈለማ ዝገበረቶ፡ ምስ መምርሒታት የሆዋ ተሰማሚዑ ኺመላለስ ጀመረ። ንማርያም ሰበይቱ ኽትኰኖ ወሰዳ፡ ነቲ ንወዲ የሆዋ ናይ ምክንኻን ፍሉይ ሓላፍነት ኪስከም ድማ ድሉው ኰነ።—ማቴ. 1:20-24።
20, 21. ምርዑዋትን እቶም ኪምርዓዉ ዚሓስቡ ዘለዉን ካብ ማርያምን ዮሴፍን እንታይ እዮም ኪምሃሩ ዚኽእሉ፧
20 ምርዑዋት ሰብ ሓዳርን ኪምርዓዉ ዚሓስቡን፡ ካብዞም 2,000 ዓመት ይገብር ዝነበሩ ሰብ ሓዳር ኪምሃሩ ኣለዎም። ዮሴፍ ነቲ ማርያም ሰበይቱ ኸም ኣደ መጠን እትፍጽሞ ዝነበረት ሓላፍነት ኪርኢ ኸሎ፡ መልኣኽ የሆዋ ይመርሖም ስለ ዝነበረ ተሓጒሱ ኪኸውን ኣለዎ። ዓበይቲ ውሳነታት ኪገብር ከሎ ኣብ የሆዋ ምውካል ኣገዳሲ ምዃኑ እውን ርእዩ ኪኸውን ኣለዎ። (መዝ. 37:5፣ ምሳ. 18:13) ርእሲ ስድራ ቤት ከም ምዃኑ መጠን፡ ውሳነታት ኪገብር ከሎ ይጥንቀቕን ብለውሃት ይገብሮን ከም ዝነበረ ዜጠራጥር ኣይኰነን።
21 ብዛዕባ እቲ ማርያም ንዮሴፍ ክትምርዓዎ ፍቓደኛ ምዃናኸ እንታይ ኪብሃል ይከኣል፧ ዮሴፍ ኣብ ፈለማ ነቲ ዝነገረቶ ምቕባል ከቢድዎ ነይሩ እዩ፣ ኰይኑ ግና፡ ማርያም እቲ ደሓር ርእሲ ስድራ ቤት ዚኸውን ሰብኣይ ምላሽ ክሳዕ ዚህባ ተጸበየት። እዚ ንዓኣ ጽቡቕ ትምህርቲ ኸም ዝዀና ፍሉጥ እዩ፣ ሎሚ ንዘለዋ ክርስትያን ኣንስቲ እውን ጽቡቕ ትምህርቲ ይዀነን እዩ። እቲ ንዮሴፍን ንማርያምን ዘጋጠሞም ነገር ከኣ ሓሳብካ ብግህዶ ምግላጽ ብዛዕባ ዘለዎ ኣገዳስነት ብዙሕ ምሂርዎም ኪኸውን ኣለዎ።—ምሳሌ 15:22 ኣንብብ።
22. መሰረት ሓዳር ዮሴፍን ማርያምን እንታይ እዩ ነይሩ፧ እንታይ እዩኸ ዚጽበዮም ነይሩ፧
22 መውስቦ እዞም መንእሰያት ሰብ ሓዳር፡ ኣብ ጽቡቕ መሰረት እተሰረተ እዩ ነይሩ። ክልቲኦም ንየሆዋ ልዕሊ ዅሉ የፍቅርዎ፡ ሓላፍነት ዚስከሙን ሓለይትን ወለዲ ኸም ምዃኖም መጠን ከኣ ኬሐጕስዎ ይደልዩ ነይሮም እዮም። ብዙሕ በረኸትን ዓብዪ ብድሆታትን ይጽበዮም ከም ዝነበረ ፍሉጥ እዩ። ከመይሲ፡ ነቲ ዓለም ክሳዕ ሕጂ ኻብ እትፈልጦም ሰባት ዝዓበየ ዝዀነ የሱስ ናይ ምዕባይ ኣጋጣሚ እዩ ተኸፊቱሎም።
^ ሕ.ጽ. 15 ገለ ኻብቲ ማርያም ዝጠቐሰቶ ጥቕስታት፡ እታ እምንቲ ዝነበረት ሃና እተዛረበቶ ሓሳባት እውን ይርከቦ እዩ፣ የሆዋ ንሃና እውን ውላድ ብምሃብ ባሪኽዋ እዩ።—“ክልተ ዜደንቕ ጸሎት” ዘርእስታ፡ ኣብ ምዕራፍ 6 እትርከብ ሳጹን ርአ።


text:
ምዕራፍ 49
ኣብ ገሊላ ሰበኸ፡ ንሃዋርያት ድማ ኣሰልጠኖም
ማቴዎስ 9:35–10:15 ማርቆስ 6:6-11 ሉቃስ 9:1-5
የሱስ ከም ብሓድሽ ኣብ ገሊላ ዞረ
ንሃዋርያቱ ኺሰብኩ ለኣኾም
የሱስ ንኽልተ ዓመት ኣቢሉ ኣበርቲዑ ድሕሪ ምስባኹ፡ ዕዮኡ ኼዛሕትል ወይ ዕሽሽ ኪብሎ ጀሚሩዶ፧ ኣይፋሉን፡ ብኣንጻሩ እኳ ደኣስ፡ “ኣብ ምኵራባቶም እናመሃረ፡ ብስራት መንግስቲ እናሰበኸ፡ ኵሉ ሕማምን ድናሰን እናኣሕወየ፡ ኣብ ኵሉ ኸተማታትን ኣቝሻትን [ገሊላ] ዞረ።” (ማቴዎስ 9:35) እቲ ኣብቲ ጕዕዞኡ ዝረኣዮ ኸኣ፡ ዕዮ ስብከቱ ኼስፍሕ ከም ዜድሊ ኣረጋገጸሉ። ነዚ ግና ብኸመይ እዩ ፈጺምዎ፧
የሱስ ኣብ ዝኸዶ ዘበለ ብመንፈሳዊ መዳይ ኪሓውዩን ኪጸናንዑን ዜድልዮም ሰባት ይርኢ ነበረ። ጓሳ ኸም ዘይብለን ኣባጊዕ ግፉዓትን ድርቡያትን ስለ ዝነበሩ፡ ደንገጸሎም። ንደቀ መዛሙርቱ ኸኣ፡ “እቲ እኽልስ ብዙሕ እዩ፣ ዓየይቲ ግና ሒደት እዮም። ስለዚ፡ ነቲ ጐይታ እኽሊ፡ ናብ እኽሉ ዓየይቲ ኺልእኽ ለምንዎ” በሎም።—ማቴዎስ 9:37, 38።
የሱስ፡ ሓገዝ ካበይ ኪርከብ ከም ዚኽእል ይፈልጥ ነይሩ እዩ። ነቶም 12 ሃዋርያት ጸዊዑ ድማ፡ በብኽልተ ገይሩ ሽዱሽተ ጕጅለ ሰበኽቲ ኣዳለወ። ቀጺሉ፡ “ናብ መገዲ ኣህዛብ ኣይትኺዱ፡ ናብ ዝዀነት ከተማ ሳምራውያን ድማ ኣይትእተዉ፣ ኣብ ክንዳኡስ፡ ናብተን ጥፉኣት ኣባጊዕ ቤት እስራኤል ኪዱ። ክትከዱ ኸለኹም፡ ‘መንግስተ ሰማያት ቀሪባ ኣላ’ እናበልኩም ስበኹ” ኢሉ ንጹር መምርሒ ሃቦም።—ማቴዎስ 10:5-7።
እታ ዚሰብክዋ መንግስቲ፡ እታ የሱስ ኣብቲ ኣብነት ዚኸውን ጸሎት እተዛረበላ መንግስቲ እያ። “መንግስተ ሰማያት ቀሪባ ኣላ” ኺብሃል ከሎ፡ እቲ ንጉስ ኪኸውን ብኣምላኽ እተሸመ የሱስ ክርስቶስ ኣብኡ ምንባሩ እዩ ዜመልክት ነይሩ። ደቀ መዛሙርቱ ብሓቂ ወኪላት እዛ መንግስቲ ምዃኖም ግና ብኸመይ ኪፍለጥ ይከኣል፧ የሱስ ንዓታቶም፡ ንሕሙማት ኬሕውዩን ምዉታት ኬተንስኡን ሓይሊ ሃቦም፣ ነዚ ድማ ብናጻ ኺገብርዎ መምርሒ ሃቦም። እሞ ደኣ እቶም ሃዋርያት ናይ ዕለት እንጌራኦምን ካልእ ዜድልዮም ነገራትን ከመይ ገይሮም ኬማልኡ ኽኢሎም፧
የሱስ ንደቀ መዛሙርቱ፡ ኣብዚ ዙረት ስብከት እዚ፡ ስጋዊ ምድላዋት ከይገብሩ ነገሮም። ወርቂ ዀነ፡ ብሩር ኰነ፡ ነሓሲ ዀነ፡ ኣብ ቅናውቶም ኪሕዙ ኣይነበሮምን። ንመገዲ ለቘታ ስንቂ፡ ወይ ቅያር ቀምሽ፡ ወይ ኣሳእን እኳ ኺሕዙ ኣይነበሮምን። ስለምንታይ፧ የሱስ፡ “ንዓያዪ ምግቡ ይግብኦ እዩ” ኢሉ ኣረጋገጸሎም። (ማቴዎስ 10:10) እቶም ነቲ መልእኽቲ ዜማስውሉ ሰባት ነቶም ደቀ መዛሙርቲ፡ ዜድልዮም መሰረታዊ ነገራት ኬማልኡሎም ምዃኖም ተነግሮም። የሱስ፡ “ኣብ እትኣትውዋ ቤት፡ ካብኣ ኽሳዕ እትወጹ፡ ኣብኣ ተቐመጡ” በሎም።—ማርቆስ 6:10።
የሱስ ቀጺሉ መልእኽቲ መንግስቲ ኣምላኽ ሒዞም ንሰብ ቤት ብኸመይ ከም ዚቐርብዎም ከምዚ ኢሉ መምርሒ ሃቦም፦ “ናብ ቤት ክትኣትዉ ኸለኹም፡ ሰላም በሉ። እታ ቤት ዚግብኣ እንተ ዀይና፡ ሰላምኩም ይሕደራ፣ ዘይግብኣ እንተ ዀይና ግና፡ ሰላምኩም ናባኻትኩም ይመለስ። እንተ ዘይተቐቢሎምኹም፡ ወይ ቃልኩም እንተ ዘይሰሚዖም፡ ካብታ ቤት እቲኣ ወይ ካብታ ኸተማ እቲኣ ወጺእኩም፡ ደሮና ኣእጋርኩም ንገፉ።”—ማቴዎስ 10:12-14።
ብዘላ ኸተማ ወይ ቍሸት ነቲ መልእኽቶም እንተ ዘይተቐቢላቶ፡ እንታይ እያ እትኸውን፧ የሱስ ኣብ ልዕሊኣ ብርቱዕ ፍርዲ ኸም ዚወርድ ገለጸ። “ብመዓልቲ ፍርዲ፡ ካብ ነታ ኸተማ እቲኣ፡ ንምድሪ ሶዶምን ጎሞራን ኪቐልል እዩ፡ ብሓቂ እብለኩም ኣለኹ” በለ።—ማቴዎስ 10:15።


text:
ንቕሑ! ታሕሳስ 2014
ብዛዕባ ኣእምሮኣዊ ምዝንባል ክትፈልጦ ዘሎካ ነገራት
ኣእምሮኣዊ ምዝንባል ኣዝዩ ኸቢድ ኪኸውን ዚኽእል እኳ እንተ ዀነ፡ ብዙሓት ሰባት ግና ኪሕከሙ ኣይደልዩን እዮም። ስለምንታይ፧
ብዛዕባ ኣእምሮኣዊ ምዝንባል ክትፈልጦ ዘሎካ ነገራት
ንኣእምሮኣዊ ምዝንባል ብዕዉት መገዲ ንኽትጾሮ ኺሕግዘካ ዚኽእል ትሽዓተ መገዲ።
ካብ ከባቢ ዓለም
ተወሳኺ ዛዕባ፦ ዝነውሐ ዕድመ ብህይወት ዝነበረ እንስሳ፡ ንኺደርቕ ቍሩብ ዝተረፎ ፍሉጥ ቀላይ፡ ሓደጋ ሕማም ልቢ ዜጋጥመሉ እዋን።
ብኸመይ ተዓጻጻፊ ኸም እትኸውን
ንዓኻ ዀነ ንመጻምድትኻ፡ ቈየቛ ሓዲግኩም፡ ብሓባር ኴንኩም መፍትሒ ንኽትደልዩ ኺሕግዘኩም ዚኽእል ኣርባዕተ ነጥብታት።
ገዚፍ ኣዒንቲ—ደቂቕ ሰብነት
ሓንቲ ዓይና ኻብ ሓንጎላ ትገዝፍ።
ፕሮፌሰር ፋይናንሳዊ ሕሳብ ብዛዕባ እምነቱ ዝገለጾ
ፕሮፌሰር ስቲቨን ተይለር፡ መጽሓፍ ቅዱስ ምጽናዕ፡ ዝበለጸ “ወፍሪ” ምዃኑ ገሊጹ።
ምድሪ
ምድሪ ኽትጠፍእ ድያ፧
መሐበሪ ርእሰ ነገር ንቕሑ! 2014
ብርእሰ ነገር እተሰርዐ መሐበሪ እቲ ኣብ 2014 እተሓትመ ዓንቀጻት ንቕሑ!።


text:
1ኣገልጋሊ እግዚኣብሔርን ሓዋርያ ኢየሱስ ክርስቶስን ናይቶም ኅሩያት ኣምላኽ ንእምነት ክሃንጽ ነቲ ናብ ቅድስና ዘብጽሕ ፍልጠት ሓቂ ኽሰብኽ ካብ ዝተጸውዐ ጳውሎስ። 2እዝ እምነት እዙይን እዝ ፍልጠት እዙይን እቲ ዘይሕሱ እግዚኣብሔር ቅድሚ ዘመናት ዘተስፈዎ ናይ ዘለዓለም ሕይወት እዩ። 3ጊዜኡ ምስ በጽሐ ብትእዛዝ እቲ መድኃኒና ዝኾነ እግዚኣብሔር ንኣይ ክእውጅ ብዝሃበኒ ስብከት ገይሩ ንቓሉ ገለጾ። 4በታ ናይ ኲላትና ዝኾነት እምነት ናይ ሓቂ ወደይ ዝኾንካ ቲቶ ካብ እግዚኣብሔር ኣብን ካብ መድኃኒና ኢየሱስ ክርስቶስን ጸጋን ሰላምን ምሳኻ ይኹን። 5ኣብ ቀርጤስ ዝሓደግኩኻ ከምቲ ዝኣዘዝኩኻ ጌርካ ነቲ እንተይተወድአ ዝተረፈ ኽተመዓራርን በብዓዱ መራሕቲ ቤተ ክርስቲያን ክትሸይምን ኢለ እየ። 6መራሕ ቤተ ክርስቲያን ነቐፋ ዘይብሉ ሰብኣይ ሓንቲ ሰበይቲ ስዲ ብምዃንን ብዘይ ምእዛዝን ዘይሕመዩ ኣመንቲ ውሉድ ዘለውዎ ይኹን። 7መራሕ ቤተ ክርስቲያን ሥራሕ እግዚኣብሔር ክመርሕ ሕድሪ ዝተቐበለ ስለ ዝኾነ ነቐፋ ዘይብሉ ክኸውን ይግባእ፤ ከምኡውን ዘይዕበ ዘይዂሪ ዘይሰክር ዘይበኣስ ንገንዘብ ዘይጐዪ ክኸውን ኣለዎ። 8እኳ ደኣ ተቐባል ጋሻ ሠናይ ዝኾነ ዝፈቱ ንርእሱ ዝመልኽ ቅኑዕ ቅዱስን ብመጠን ዝነብርን ይኹን። 9ንሱ በቲ ቕኑዕ ትምህርቲ ምእንቲ ኽምዕድ ነቶም ዝቃወሙውን መልሲ ምሃብ ምእንቲ ክኽእል በቲ ዝተምሃሮ እሙን ዝኾነ ቓል ይጽናዕ። 10ብዙኃት ሰባት ብኅልፊ ኻብቶም ዝኣመኑ ኣሕዛብ ይገረዙ ዝብሉ ኣይሁድ ዘይእዙዛት ለፍለፍትን መታለልትን ኣለዉሞ። 11ንሳቶም ረብሓ ምእንቲ ኽረኽቡ ኢሎም ቅኑዕ ብዘይኮነ መንገዲ ኽምህርዎ ዘይግብኦም እናመሃሩ ንስድራ ዘናውጹ ኣፎም ክተትኅዞም ግቡእ እዩ። 12ሓደ ኻብቶም ናታቶም ነቢያት እኳ ሰብ ቀርጤስ ኲልሻዕ ሓሰውቲ ክፉኣት ኣራዊት ሃካያት ከብዳማት እዮም ይብል። 13- 14እዝ ምስክርነት እዙይ ሓቂ እዩ። ስለዙይ ትኽክለኛ እምነት ምእንቲ ኽህልዎም ናብ ተረት ኣይሁድን ናብ ትእዛዛት እቶም ንሓቂ ዝነጸጉ ሰባትን ከየዘንብሉ ኣጸቢቕካ ገሥጾም። 15ነቶም ንጹሃት ኲሉ ነገር ንጹህ እዩ፤ ነቶም ርኹሳትን ዘይኣምኑን ግና ኣእምሮኦምን ሕሊናኦምን ርኹስ ስለ ዝኾነ ንጹህ ዝኾነ ነገር የለን። 16 ንእግዚኣብሔር ንፈልጦ ኢና ይብሉ፤ ብተግባሮም ግና ይኽሕድዎ፤ ዘጸይፉን ዘይእዙዛትን ሠናይ ንምሥራሕ ዘይበቕዑ ን እዮም።
Copyright
Learn More


text:
ምዕራፍ 52
ብሒደት እንጌራን ዓሳን ገይሩ ኣሽሓት መገበ
ማቴዎስ 14:13-21 ማርቆስ 6:30-44 ሉቃስ 9:10-17 ዮሃንስ 6:1-13
የሱስ ን5,000 ሰብኡት መገበ
እቶም 12 ሃዋርያት ኣብ ብዘሎ ገሊላ ጽቡቕ እናሰበኹ ድሕሪ ምዛሮም፡ ናብ የሱስ ተመሊሶም “ዝገበርዎን ዝመሃርዎን ኵሉ . . . ነገርዎ።” ደኺሞም እዮም ነይሮም። ብዙሓት ሰባት ይመጹን ይኸዱን ብምንባሮም ግና ንምብላዕ እኳ ግዜ ሰኣኑ። ስለዚ የሱስ፡ “ኣብ ጽምዊ ቦታ ብሕት ኢልኩም፡ ሓንሳእ ከተዕርፉስ፡ ንዑናይ” በሎም።—ማርቆስ 6:30, 31።
ካብ ጥቓ ቅፍርናሆም እዩ ኪኸውን ዚኽእል ኣብ ጃልባኦም ደዪቦም ብሸነኽ ምብራቕ ፈለግ ዮርዳኖስ ንቤት-ሳይዳ ሓሊፉ ናብ ዚርከብ ጽምዊ ቦታ ኸዱ። ብዙሓት ሰባት ግና ኪኸዱ ኸለዉ ረኣይዎም፡ ገሊኦም ድማ ብዛዕባኡ ፈለጡ። ብሓባር ከኣ ገምገመ ገምገም ጐይዮም፡ እታ ጃልባ ኣብቲ ቦታ ቕድሚ ምብጻሓ ኣብኡ ጸንሕዎም።
የሱስ ካብታ ጃልባ ምስ ወረደ እሞ ነቶም ህዝቢ ምስ ረኣየ፡ ጓሳ ኸም ዘይብለን ኣባጊዕ ስለ ዝነበሩ፡ ደንገጸሎም። ስለዚ፡ ብዛዕባ መንግስቲ ኣምላኽ “ብዙሕ . . . ኪምህሮም ጀመረ።” (ማርቆስ 6:34) “ኪሓውዩ ዜድልዮም እውን ኣሕወዮም።” (ሉቃስ 9:11) ሽዑ፡ ደቀ መዛሙርቱ፡ “እዛ ቦታ እዚኣ ጽምውቲ እያ፡ ግዜ ድማ ከይዱ እዩ እሞ፡ ነዞም ህዝቢ ናብ ኣቝሻት ከይዶም ዚብላዕ ኪዕድጉ ኣሰናብቶም” በልዎ።—ማቴዎስ 14:15።
የሱስ ግና፡ “ኪኸዱ ኣየድልዮምን እዩ፣ ንስኻትኩም ዚብላዕ ሃብዎም” ኢሉ መለሰሎም። (ማቴዎስ 14:16) የሱስ እንታይ ከም ዚገብር ይፈልጥ እኳ እንተ ነበረ፡ ንፊልጶስ “እዚኣቶም ምእንቲ ኺበልዑስ እንጌራ ኻበይ ክንዕድግ ኢና፧” ኢሉ ብምሕታት ፈተኖ። ንፊልጶስ ዝሓተተሉ ምኽንያት ከኣ፡ ንሱ ኻብታ ኣብ ጥቓኦም እትርከብ ቤት-ሳይዳ ብምዃኑ እዩ። ኰይኑ ግና፡ እንጌራ ምዕዳግ ፍታሕ ኪኸውን ኣይክእልን እዩ ነይሩ። ኣስታት 5,000 ሰብኡት እዮም ነይሮም። ኣንስትን ቈልዑን እንተ ተቘጺሮም ከኣ ምናልባት እቲ ቝጽሪ ዕጽፊ ነይሩ ኪኸውን ይኽእል እዩ! ስለዚ፡ ፊልጶስ፡ “ናይ 200 ዲናር እንጌራ እኳ [ሓደ ዲናር ናይ ሓደ መዓልቲ ደሞዝ እዩ] ቘቍራስ ኣይበጽሖምን እዩ” ኢሉ መለሰ።—ዮሃንስ 6:5-7።
እንድርያስ ድማ ንዅሎም ምምጋብ ከም ዘይከኣል ኪሕብር ኢሉ እዩ ዚኸውን፡ “ሓሙሽተ ጎጎ ስገምን ክልተ ንእሽቶ ዓሳን ዘለዎ ቘልዓ ኣብዚ ኣሎ። እዚኣተን ግና ንኽንድዚ ዚኣክል ሰብ እንታይ ይጠቕማ፧” በለ።—ዮሃንስ 6:9።
እቲ እዋን እቲ፡ መጋቢት ወይ ሚያዝያ ቐቅድሚ ፋስጋ 32 ድ.ክ. እዩ ነይሩ፣ ሳዕሪ ድማ ነቲ ጎቦ ሸፊንዎ ነበረ። የሱስ ከኣ ንደቀ መዛሙርቱ፡ ነቶም ህዝቢ ኣብቲ ሳዕሪ በብሓምሳን በብሚእትን ኬቐምጥዎም ኣዘዞም። ነተን ሓሙሽተ እንጌራን ክልተ ዓሳን ኣልዒሉ ንኣምላኽ ኣመስገነ። ነተን እንጌራ ቘሪሱ ድማ ነቲ ዓሳ መቓቐሎ። እዚ ኸኣ ነቶም ደቀ መዛሙርቱ ሃቦም፣ ንሳቶም እውን ነቶም ህዝቢ ዓደልዎም። እቲ ዜስደምም ድማ፡ ኵሎም እቶም ህዝቢ ኽሳዕ ዚጸግቡ በልዑ!
ድሕርዚ፡ የሱስ ንደቀ መዛሙርቱ፡ “ሓንቲ እኳ ኸይትባኽን፡ ዝተረፈ ቝርስራስ ኣክብዎ” በሎም። (ዮሃንስ 6:12) እቲ ዝተረፈ ድማ፡ 12 መሶብ መሊኦም ኣልዓሉ!
ብዝያዳ ፍለጥ
ብሒደት ሰባት ንብዙሓት ምምጋብ
የሱስ ኣብ ቀዳማይ ዘመን ንዝነበሩ ክርስትያናት ብኸመይ እዩ መንፈሳዊ ምግቢ ዚህቦም ነይሩ፧ ሎሚኸ ኸምኡ ዓይነት መገዲ ድዩ ዚጥቀም፧


text:
ገበር፦ ሙሴ እንታዋይ እዩ ነይሩ፧
ሙሴ እንታዋይ እዩ ነይሩ፧
ሙሴ ዚብል ስም ክትሰምዕ ከለኻ ኣብ ኣእምሮኻ እንታይ እዩ ዚመጸካ፧
- ኣዲኡ ኣብ ሳጹን ሓቢኣ፡ ኣብ ጥቓ ርባ ዘንበረቶ ህጻን፧
- ኣብ ግብጺ፡ ጓል ፈርኦን ብምሾት ዘዕበየቶ፡ ግናኸ እስራኤላዊ ምዃኑ ዘይረስዐ ወዲ፧
- ኣርብዓ ዓመት ኣብ ሚድያን ዝነበረ ሰብኣይ፧
- ኣብ ቅድሚ ዚነድድ ቍጥቋጥ ኰይኑ ምስ የሆዋ * ዚዘራረብ ዝነበረ ሰብኣይ፧
- ኣብ ቅድሚ ንጉስ ግብጺ ቐሪቡ፡ እስራኤላውያን ካብ ባርነት ግብጺ ሓራ ኺወጹ ብትብዓት ዝሓተተ ተባዕ ሰብኣይ፧
- ንጉስ ግብጺ ነቲ ናይ ሓቂ ኣምላኽ ምስ ተቓወሞ፡ ኣብ ግብጺ ዓሰርተ መዓት ከም ዚወርድ ብኣምላኽ ተመሪሑ ዝኣወጀ ሰብኣይ፧
- ንእስራኤላውያን ካብ ግብጺ ኺወጹ ኸለዉ ዝመርሖም ሰብኣይ፧
- ኣምላኽ ንቐይሕ ባሕሪ ኣብ ክልተ ንምምቃል እተጠቕመሉ ሰብኣይ፧
- ንእስራኤላውያን ዓሰርተ ትእዛዛት ኣምላኽ ዝሃቦም ሰብኣይ፧
ሙሴ፡ ኵሉ እዚ ኣብ ላዕሊ እተጠቕሰን ካልእ ነገራትን ኣሕሊፉ እዩ። ክርስትያናትን ኣይሁድን ኣስላምን ነዚ እሙን ሰብኣይ እዚ፡ ኣዝዮም ከም ዜኽብርዎ ፍሉጥ እዩ።
ሙሴ፡ “ዓብዪ መፍርህ ነገር” ዝገበረ ነብዪ ምዃኑ ፍሉጥ እዩ። (ዘዳግም 34:10-12) ፍቓደኛ ስለ ዝነበረ ድማ፡ ኣምላኽ ብርቱዕ ነገራት ንኺገብር ተጠቒሙሉ እዩ። ኰይኑ ግና፡ ተራ ሰብ እዩ ነይሩ። ልክዕ ከምቲ ኣብ እዋን ምድራዊ ኣገልግሎት የሱስ ብራእይ ምስ ሙሴ እተራእየ ነብዪ ኤልያስ፡ ሙሴ እውን “ከማና ዝስምዒቱ ሰብ” እዩ ነይሩ። (ያእቆብ 5:17፣ ማቴዎስ 17:1-9) ንሱ ኸምቲ ሎሚ ንዓና ዜጋጥመና ሓያሎ ጸገማት የጋጥሞ ነይሩ እዩ፣ ንዅሉ ድማ ብዓወት ሰጊርዎ እዩ።
ነዚ ብኸመይ ከም ዝሰገሮ ኽትፈልጥ ምደለኻዶ፧ ሰለስተ ኻብቲ ሙሴ ዘርኣዮ ጽቡቕ ባህርያት ንመርምር እሞ፡ ካብኡ እንታይ ከም እንመሃር ንርአ።
^ စာပိုဒ်၊ 7 የሆዋ ኣብቲ ብበዅሪ ቛንቋታት እተጻሕፈ መጽሓፍ ቅዱስ ዚርከብ ስም ኣምላኽ እዩ።


text:
መልሲ ሕቶታት መጽሓፍ ቅዱስ
ድያብሎስ ካበይ እዩ መጺኡ፧
ኣምላኽ፡ ድያብሎስ ኣይፈጠረን። ኣብ ክንዳኡስ፡ ንሓደ ጸኒሑ ድያብሎስ ዝዀነ ሰይጣን እውን እተባህለ መልኣኽ እዩ ፈጢሩ። የሱስ፡ ድያብሎስ ሓደ እዋን ሓቀኛን ንጹህን ከም ዝነበረ ዚእምት ሓሳብ ሂቡ ኣሎ። ስለዚ፡ ድያብሎስ መጀመርታ ጻድቕ ወዲ ኣምላኽ እዩ ነይሩ።—ዮሃንስ 8:44 ኣንብብ።
ሓደ መልኣኽ፡ ድያብሎስ ኪኸውን ዝኸኣለ ብኸመይ እዩ፧
እቲ ድያብሎስ ዝዀነ መልኣኽ፡ ንኣምላኽ ኪጻረሮ መረጸ፡ ነቶም ቀዳሞት መጻምድቲ ድማ ከም ዚሓብርዎ ገበሮም። በዚ ኸምዚ ንርእሱ ሰይጣን ገበራ። ትርጕሙ ድማ “ተጻራሪ” ማለት እዩ።—ዘፍጥረት 3:1-5፣ ራእይ 12:9 ኣንብብ።
እቲ ድያብሎስ ዝዀነ መልኣኽ፡ ልክዕ ከምቶም ካልኦት መስተውዓልቲ ፍጡራት፡ ኣብ መንጎ ጽቡቕን ክፉእን ኪመርጽ ናጽነት እኳ እንተ ነበሮ፡ ንኺምለኽ ትምኒት ኣሕደረ። እቲ ኽብረት ንኺረክብ ዝነበሮ ትምኒት ካብቲ ንኣምላኽ ንኼሐጕሶ ዝነበሮ ትምኒት ዝበርትዐ እዩ ነይሩ።—ማቴዎስ 4:8, 9፣ ያእቆብ 1:13, 14 ኣንብብ።
ድያብሎስ ኣብ ሰባት ጽልዋ ምግባሩ ዝቐጸለ ብኸመይ እዩ፧ ክትፈርሆ ይግብኣካዶ፧ መልሲ እዘን ሕቶታት እዚአን ኣብ መጽሓፍ ቅዱስ ክትረኽቦ ትኽእል ኢኻ። መልሲ ተወሳኺ ሕቶታት መጽሓፍ ቅዱስ እንተ ደሊኻ፡ ኣብ ኢንተርነት ርአ
ብዝያዳ ፍለጥ
መንፈሳውያን ፍጡራት ብኸመይ እዮም ዚጸልዉና፧
መጽሓፍ ቅዱስ ብዛዕባ መላእኽትን ኣጋንንትን ይዛረብ እዩ። እዞም መንፈሳውያን ፍጡራት ብሓቂ ዘለዉ ድዮም፧ ኣብ ህይወትካ ጽልዋ ኺገብሩኸ ይኽእሉ ድዮም፧


text:
ጽቡቕ ምድላው እተገብረሉ ወፈራ፡ ፍረ ኣፍርዩ
ማሪያ ኢዛቤል ኣብታ ኣብ ደቡብ ኣመሪካ እትርከብ ሃገረ ቺለ፡ ኣብ ከተማ ሳን በርናርዶ እትነብር ቀናእ መንእሰይ ኣስፋሒት እያ። ንሳን ስድራ ቤታን፡ ካብ ደቀባት ማፑቺ እዮም። እቶም ስድራ ቤት ብምሉኦም፡ ማፑዱንጉን እውን ዚብሃል ቋንቋ ማፑቺ እትጥቀም ጉባኤ ንኽትምስረት ኣብ እተገብረ ጻዕሪ ብውዕዉዕ ስምዒት ተኻፊሎም እዮም።
ዝኽሪ ሞት ክርስቶስ ብማፑዱንጉን ከም ዚግበርን 2,000 ወረቐት ዕድመ በቲ ቛንቋ ተሓቲሙ ኸም እተዳለወን ምስ ተነግረ፡ ማሪያ ኢዛቤል ብኸመይ ክትሕግዝ ከም እትኽእል ክትሓስብ ጀመረት። ንመማህርቶምን ንመምህራኖምን ብምስባኾም ብዛዕባ እተዓወቱ መንእሰያት ናይ የሆዋ መሰኻኽር ዚገልጽ ተመክሮታት ዘከረት። ብዛዕባ እዚ ጕዳይ እዚ ምስ ወለዳ ተዘራረበት፣ ብሓባር ኰይኖም ድማ፡ ማሪያ ኢዛቤል ነቲ ወረቐት ዕድመ ኣብ ቤት ትምህርታ ብኸመይ ክትዕድሎ ኸም እትኽእል ንኽትሓስብ ወሰኑ። እሞኸ ማሪያ ኢዛቤል እንታይ ክትገብር ሓሰበት፧
ፈለማ፡ ማሪያ ኢዛቤል ንሓለፍቲ እቲ ቤት ትምህርቲ፡ ኣብቲ ቐንዲ ኣፍ ደገ ወረቐት ዕድመ ኽትልጥፍ ትኽእል እንተ ዀይና ፍቓድ ሓተተቶም። ንሳቶም ድማ ፈቐዱላ፣ በቲ ተበግሶኣ እውን ነኣድዋ። ሓደ መዓልቲ፡ ንግሆ ስም ተመሃሮ ኣብ ዚጽውዓሉ እዋን፡ እቲ ርእሰ መምህራን ብመጕልሕ ድምጺ ገይሩ ብዛዕባ እቲ ወረቐት ዕድመ ምልክታ ነገረ።
ድሕሪኡ፡ ማሪያ ኢዛቤል ናብ ኵሉ ኽፍልታት እናኸደት ክትዕድል ትኽእል እንተ ዀይና ሓተተት። ካብቶም መምህራን ፍቓድ ምስ ረኸበት፡ ናብ ነፍሲ ወከፍ ክፍሊ እናኣተወት፡ ማፑቺ ዝዀነ ተመሃራይ እንተ ኣልዩ ትሓትት ነበረት። “ኣብ ብምሉኡ እቲ ቤት ትምህርቲ፡ 10 ወይ 15 ማፑቺ ጥራይ ዘለዉ እዩ ዚመስለኒ ነይሩ። ልዕሊኡ እዮም ግና ነይሮም፣ 150 ወረቐት ዕድመ ድማ ዓደልኩ” በለት።
“ዓብዪ ሰብ እያ እትጽበ ነይራ”
ሓንቲ ነቲ ኣብ ኣፍ ደገ እቲ ቤት ትምህርቲ እተለጠፈ ወረቐት ዕድመ ዝረኣየቶ ሰበይቲ፡ ብዛዕባ እቲ በዓል ዝኽሪ ንመን ከተዘራርብ ከም እትኽእል ሓተተት። ምስ ሓንቲ ጓል ዓሰርተ ዓመት ምስ ኣራኸብዋ ድማ፡ ኣዝያ ተገረመት። ማሪያ ኢዛቤል ፍሽኽ እናበለት፡ “ዓብዪ ሰብ እያ እትጽበ ነይራ” በለት። ነታ ሰበይቲ ወረቐት ዕድመ ምስ ሃበታን ቍሩብ ምስ ገለጸትላን፡ ንሳን ወለዳን ካልእ መዓልቲ ናብ ቤታ መጺኦም ብዛዕባ መንግስቲ ኣምላኽ ብዝያዳ ምእንቲ ኺነግርዋ፡ ኣድራሻኣ ኽትህባ ሓተተታ። እቶም ኣብታ ቛንቋ ማፑዱንጉን እትጥቀም ጉባኤ ዜገልግሉ 20 ኣስፋሕቲ፡ ኣብቲ በዓል ዝኽሪ ነታ ሰበይትን ንኻልኦት 26 ተገዳስነት ዘለዎም ማፑቺን ምስ ረኣዩ ኣዝዮም ተሓጐሱ። ሕጂ እታ ጕጅለ፡ እናዓበየት እትኸይድ ዘላ ጉባኤ ዀይና ኣላ።
ዕድሜኻ ዝዀነ ይኹን ብዘየገድስ፡ ንመማህርትኻ ወይ ንመሳርሕትኻ ናብ በዓል ዝኽሪ፡ ናብ ህዝባዊ መደረ፡ ወይ ናብ ኣኼባ ኣውራጃ ንኽትዕድሞም ተበግሶ ኽትወስድ ትኽእልዶ፧ ዕዉት ንኽትከውን ኪሕግዘካ ዚኽእል ተመክሮታት ንምርካብ፡ ንምንታይ ኣብ ጽሑፋትና ምርምር ዘይትገብር፧ ብዘይካዚ፡ ብዛዕባ የሆዋ ንኽትዛረብ ዜኽእለካ ትብዓት ምእንቲ ኽትረክብ፡ መንፈስ ቅዱሱ ኺህበካ ለምኖ። (ሉቃ. 11:13) ከምኡ እንተ ጌርካ፡ በቲ ኻብቲ ጽቡቕ ምድላው እተገብረሉ ጻዕርኻ እትረኽቦ ውጽኢት ክትግረምን ኣዚኻ ኽትተባባዕን ኢኻ።


text:
1ዬካፓ ማራዓሢ ላንካዎ “ቡሎፖ” ጌይ ዓይሦና ዔርዛ ማላቶንሢዳፓ ቤርታሳዞ ቡላንቴ ታ ዛጌኔ፤ ዒማና ዖይዶ ባኮንሢዳፓ ፔቴሢ ጉጉንሢጉዴ ዑኡሲና “ሓኒ ዬዔ!” ጋዓንቴ ታ ዋይዜኔ። 2ዒማና ቦኦሬ ፓሮ ታ ዴንቄኔ፤ ዬያ ፓራሢ ዓኣዛ ዓርቄ ዓሲ ቶጊ ዓኣኔ፤ ዒዛም ቦንቾሮ ቶኦካ ዓጎ ባካ ዒንጊንቴኔ፤ ዒዚያ ዖሎና ባሻያ ማዒ ባሺ ባሺ ዓኣዻኒ ኬስኬኔ። 3ማራዓሢ ላምዓሳ ዔርዛ ማላቶ ቡሌ ዎዶና ላምዓሳ ባካሢ “ሓኒ ዬዔ!” ጋዓንቴ ታ ዋይዜኔ። 4ሓሣ ሜሌ ሱጉሢጉዲ ዞቄ ፓራ ኬስኬኔ፤ ዬያ ቶጌሢም ሳዖይዳ ኮሺ ናንጊ ባይዛንዳጉዲና ዓሲ ዎሊ ዎዻንዳጉዲ ማሃንዳ ቢታንቶ ዒንጊንቴኔ፤ ዼኤፒ ጬንቻ ዓፓሮዋ ዒዛም ዒንጊንቴኔ። 5ማራዓሢ ሃይሣሳ ዔርዛ ማላቶ ቡሌ ዎዶና ሃይሣሳ ባካሢ “ሓኒ ዬዔ!” ጋዓንቴ ታ ዋይዜኔ፤ ዒማና ታ ሃሣ ካርሢ ፓሮ ዴንቄኔ፤ ዬያ ፓራሢ ቶጌሢ ኩጫ ዴኤሡሞ ዔርዛ ባኣዚ ዔኪ ዓኣኔ። 6ዬካፓ ዖይዶ ባኮንሢ ባኣካፓ ዑኡሲ ጉዴ ባኣዚ ታኣም ዋይዚንቴያ ማሌኔ፤ ዬና ዑኡዛ “ፔቴ ዼኤፒ ሙርሳ ማዓ ዛርጌ ፔቴ ኬሊ ማዾና ማዾ ዛላ ዒንጊንታያ፥ ሃይሦ ዼኤፒ ሙርሳ ማዓ ዔልዓ ዬኖ ጎይፆ ፔቴ ኬሊ ማዾ ማዼም ዒንጊንታያ ማዖም፤ ዛይቶና ዎይናፓ ኮሾና ዑዦና ጋዓንቴ ፑርቲሲ፥ ባይዚፖ” ጋዓንቴ ታ ዋይዜኔ። 7ማራዓሢ ዖይዳሳ ዔርዛ ማላቶ ቡሌ ዎዶና ዖይዳሳ ባካሢ “ሓኒ ዬዔ!” ጋዓንቴ ታ ዋይዜኔ፤ 8ዬማና ጋላፒ ፓሮ ታ ዴንቄኔ፤ ዬያ ቶጊ ዓኣ፥ ዓሢኮ ሱንፃ ሓይቢ ጌይንታያኬ፤ ዒዛኮ ጊንፆ ዓርቂ ሓይቄ ዓሳ ናንጋ ቤዛ ሙኪ ሙኪ ዓኣኔ፤ ዔያቶም ሳዖኮ ዛሎኮ ዛሎ ዖልዚና፥ ናይዚና፥ ፑርታ ዶርዖና ሃሣ ካይዚ ቦዖና ዎዺሺ ባይዛንዳጉዲ ቢታንቶ ዒንጊንቴኔ። 9ዶንጋሳ ዔርዛ ማላቶ ዒ ቡሌ ዎዶና ፆሲ ቃኣሎና ዔያታ ማርካዼ ማርካቶ ዛሎናሮ ጌይ ዎዾና ዓሶኮ ሼምፓሢ ፆሲም ዒንጊ ካኣሽኮ ቤዞኮ ዴማ ዓኣንቴ ታ ዴንቄኔ፤ 10ዔያታ ዼግ ጌዔ ዑኡሲና፦ “ዱማዼያ ሃሣ ጎኔ ማዔያ፥ ቢያሢኮ ዑጻ ማዔ ጎዳሢዮ! ሳዖይዳ ዓኣ ዓሶይዳ ኔ ዎጉዋኣሢና ኑ ሱጉፆ ዛሎዋ ኮሞ ኔ ዔኩዋኣሢ ዎማ ሄላንዳኣናዳይ!” ጌዒ ጌዒ ዒላታኔ። 11ዬካፓ ፔቴ ፔቴዞንሢም ቦኦሬ ማኣዓ ዒንጊንቴኔ፤ ሃጊ ዔያቶ ጉዲ ዎዾንዶ፥ ፆሲም ማዻያ ማዔ፥ ዔያቶኮ ላጎ ሃሣ ዒሾንሢ ማዔዞንሢኮ ፓይዳ ኩማንዳያ ሄላንዳኣና ዻካ ዔያታ ጊቢ ዳንዳዒ ዴዓንዳጉዲ ዔያቶም ኬኤዚንቴኔ። 12ዬካፓ ማራዓሢ ላሃሳ ዔርዛ ማላቶ ቡላንቴ ታ ዛጌኔ፤ ዬማና ሳዓ ሚርጌና ዓጊፄኔ፤ ዓባ ካርሢ ዓፒላጉዲ ካርታዛ ዓጊና ጉቤና ሱጉሢጉዲ ዞቄኔ፤ 13ዼኤፒ ዢባሬ ቤሌሴ ሚፆ ዓጊሣ ዎዶና ካፂባኣ ዓኣፓ ሚፃፓ ዲኢናሢጉዲ ጫሪንጮ ዦኦጋሢያ ዲኢኔኔ። 14ጫሪንጫ፡ ማሪንቴ ማፃኣፖ ጉዲ ማዒ፥ ማርቲ ዴንዴኔ፤ ሃሣ ዹኮንታ ዋኣፆ ሳዛ ዓኣ ዓጫ ዓኣ ቤዛፓ ሺኢኪ ባይቄኔ። 15ዓጮኮ ዱማ ዱማ ካኣታ፥ ዎይሣ ዓሳ፥ ፖኦሊሶ ዓይሣ ዓሳ፥ ዖርጎጮ ዓሳ፥ ዶዶ ዓሳ፥ ዴማ ማዒ ማዻ ዓሶንታ ማዺሻ ዓሶንታ ቢያ ዴኖ ባኣካ ዓኣ ዔቶና ዹኮና ሃሣ ላሎ ቆኦፓ ዓኣሺንቴኔ፤ 16ዬካፓ ዹኮና ላሎናም፦ “ኑ ዑፆይዳ ዶዑዋቴ! ካኣቱሞ ዖይቶይዳ ዴዔሢና ማራዓሢናኮ ጎሪንታፓ ኑና ዓኣቹዋቴ! 17ዓይጎሮ ጌዔቴ ዼኤፖ ዔያቶኮ ጎሪንቶ ኬላ ሙኬሢሮ ዖኦኒ ዬያኮ ቤርታ ዔቃኒ ዳንዳዓንዳይ?” ጌዔኔ።
Copyright
Learn More


text:
ገበር | ስለምንታይ ብቕንዕና እትመላለስ፧
ቅንዕና ግዜኡ ሓሊፍዎ ድዩ፧
ሂቶሺ ኣብ ጃፓን ኣብ ዚርከብ ስራሕ ዜራኽብ ትካል፡ ኣብ ቤት ጽሕፈት ሕሳብ እዩ ዚሰርሕ ነይሩ። ምስ ሓለቓኡ ዀይኑ ፊናንሳዊ ጸብጻብ ኪምርምር ከሎ፡ ናይ ሓሶት ጸብጻብ ኪህብ ትጽቢት ከም ዚግበረሉ ተነግሮ። ንሱ ግና ኬታልል ሕልናኡ ኸም ዘይፈቕደሉ ገለጸ። ስለዚ ድማ፡ ከምኡ እንተ ዘይገይሩ፡ ሓለቓኡ ኻብ ስራሕ ከም ዚሰጕጎ ነግሮ፣ ኣብ መወዳእታ እውን ካብ ስራሕ ሰጐጎ።
ኣብቲ ስዒቡ ዝነበረ ኣዋርሕ፡ ሂቶሺ ስራሕ ንምርካብ ዝገበሮ ጻዕሪ ኣይሰለጦን። ንኣብነት፡ ኣብ ሓደ ቓለ መጠይቕ፡ ሂቶሺ ኣብ ናይ ምትላል ተግባራት ከም ዘይሳተፍ ምስ ገለጸ፡ እቲ ቓለ መጠይቕ ዚገብረሉ ዝነበረ ሰብ፡ “ኣተሓሳስባኻ ስጊንጢር እዩ” ኢልዎ እዩ። ቤተ ሰብን ፈተውትን ሂቶሺ ኣብቲ ብቕንዕና ንምምልላስ ዝገበሮ ቘራጽነት የተባብዕዎ እኳ እንተ ነበሩ፡ ንሱ ግና ጥርጣረታት ኬሕድር ጀሚሩ ነይሩ እዩ። ንኣብነት፡ “ብዛዕባ እምነተይ ብቕንዕና ምዝራበይ ጽቡቕ እንተ ዀይኑ ኣተሓሳሲቡኒ እዩ” ኢሉ እዩ።
ካብ ተመክሮ ሂቶሺ ኸም እንርእዮ፡ ኵሉ ሰብ ኣይኰነን ንቕንዕና ኣኽቢሩ ዚርኢ። አረ ገሊኦምሲ ብቕንዕና ምምልላስ፡ ምናዳ ኣብ ንግዲ ጸገም ከም ዚፈጥር እዮም ዚሓስቡ። ሓንቲ ኣብ ደቡብ ኣፍሪቃ እትነብር ስራሕ እትወፍር ሰበይቲ፡ “ብመታለልቲ ሰባት እየ ተኸቢበ ዘለኹ፣ ሓድሓደ ግዜ ድማ፡ ምሳታቶም ንምምስሳል ኣዝዩ ብርቱዕ ጸቕጢ ይወርደኒ እዩ” ትብል።
ሓደ ኻብቲ ብቕንዕና ዘይመላለሱ ሰባት ዚገብርዎ ተግባር፡ ሓሶት እዩ። ቅድሚ ገለ ዓመታት፡ ኣብ ዩኒቨርሲቲ ማሳቹሰትስ ኣመርስት ስነ ኣእምሮኛ ዀይኑ ዚሰርሕ ሮበርት ፈልድማን ኣብ ዝገበሮ መጽናዕቲ፡ ካብ ዓበይቲ ሰባት እቶም 60 ሚእታዊት፡ ንዓሰርተ ደቒቕ ኣብ ዚገብርዎ ዝርርብ እንተ ወሓደ ሓንሳእ ከም ዚሕስዉ ኺፈልጥ ክኢሉ እዩ። ፈልድማን፡ “ኣዝዩ ዜገርም ውጽኢት እዩ ነይሩ። ሓሶት ክሳዕ ክንድዚ ልሙድ ክፋል መዓልታዊ ህይወትና ኪኸውን ኣይተጸበናዮን ኔርና” ብምባል ሓሳቡ ገሊጹ እዩ። መብዛሕትኦም ሰባት ሓሶት ኪንገሮም ዘይደልዩ ኽነሶም፡ ሓሶት ኣመና ኣስፋሕፊሑ ምህላዉስ ዜገርም ደይኰነን፧
ሓሶትን ስርቅን ካልእ ዓይነት ዘይቅኑዕ ተግባራትን ኣመና ልሙድ ኰይኑ ዘሎ ስለምንታይ እዩ፧ ብቕንዕና ዘይምምልላስ ኣብ ሕብረተሰብ ብሓፈሻ እንታይ ጽልዋ የሕድር፧ ልዕሊ ዅሉ ድማ፡ እዚ ሕማቕ ተግባራት እዚ ምእንቲ ኸይንለምድ እንታይ ክንገብር ንኽእል፧


text:
ሓበሬታ ኣብያተ ጽሕፈትን ዑደትን
ኣብ ኣብያተ ጽሕፈትናን ኣብያተ ማሕተምናን ዑደት ክትገብር ብኽብሪ ንዕድመካ። ቦታን ሰዓታት ዑደትን ርኸብ።
ደንማርክ
Stenhusvej 28
DK-4300 HOLBAEK
DENMARK
+45 59-45-60-00
ሰዓታት ዑደት
ካብ ሰኑይ ክሳዕ ዓርቢ
ካብ 9:00 ቅ.ቀ. ኽሳዕ 10:30 ቅ.ቀ. ከምኡ ድማ ካብ 1:30 ድ.ቀ. ኽሳዕ 3:00 ድ.ቀ.
ንውሓት ግዜ፦ 1 ሰዓት
ቀንዲ ንጥፈታት
ቤት ጽሕፈት ጨንፈር ስካንዲነቭያ ኣብ ሽወደን፡ ኖርወይ፡ ኣይስላንድ፡ ደሴታት ፋሮ፡ ደንማርክ፡ ግሪንላንድ ዚነብሩ ኣስታት 50,000 ናይ የሆዋ መሰኻኽር ንዚገብርዎ ንጥፈታት ይቈጻጸር። ኣብ መጽሓፍ ቅዱስ እተመስረተ ጽሑፋት ናብ ሽዱሽተ ዚዝረብ ቋንቋታትን ናብ ሰለስተ ቛንቋ ምልክትን ንምትርጓም ዚግበር ዕዮን ብሓያሎ ካብዚ ቛንቋታት ዚግበር ምድላው ሕታማት ኣውድዮን ቪድዮን ይቈጻጸር።